text:
སྒྲིག་འཇུག...
སྤྱི་བསྒྲགས།
སྒྲིག་འཇུག...
ལི་ཐོ།
སྒྲིག་འཇུག...
ཆེད་སྒྲིག་རྣམ་དབྱེ།
སྒྲིག་འཇུག...
པར་མཛོད།
ཟིན་ཐོ་གསར་བ།
སྒྲིག་འཇུག...
དཔྱད་གཏམ་གསར་བ།
སྒྲིག་འཇུག...
ཆེམས་གསར་བ།
སྒྲིག་འཇུག...
ནང་འཇུག
སྒྲིག་འཇུག...
དྲ་གྲོགས།
སྒྲིག་འཇུག...
སྦྲེལ་མཐུད།
ཟིན་བྲིས་ཆ་འཕྲིན།
སྒྲིག་འཇུག...
ཁྲི་སྲོང་གོང་གི་བོན་པོའི་བཀའ་འགྱུར། | 2017/12/25 12:45:00
ཁྲི་སྲོང་གོང་གི་བོན་གྱི་བཀའ་འགྱུར་གྲས། གཡུང་དྲུང་བོན་གྱི་ལོ་རྒྱུས་དང་རིག་གཞུང་ལ་རྒྱུས་མངའ་ཕྱོགས་ཙམ་མེད་པའི། གཡམ་རྒྱུག་མཁན་འོད་སྐལ་བཟང་རྡོ་རྗེ་དང་། ཞང་ཞུང་གི་ལོ་རྒྱུས་དང་རིག་གཞུང་ལ་རྒྱུས་མངའ་རྩ་བ་ནས་མེད་པའི། ཅལ་འདྲོགས་མཁན་བོང་རྫི་དང་། དེ་དག་གི་རྗེས་སུ་འབྲེངས་བའི་མཐོང་རྒྱ་ཐོས་རྒྱ་དབེན་པའི་ཤེས་མེད་སེར་སྐྱ་བླུན་པོ་དག་ལ་ཆེད་དུ་བཤད་རྒྱུར། ཁྱེད་ཚོས་བསམ་པར། ཤག་ཐུབ་ཆོས་དང་། གཤེན་རབ་ཆོས་ལུགས་གཉིས་གཅིག་པ་གཅིག་ཀྱང་རེད་འདུག་སྙམ་མོད། དོན་ལ། གཡུང་དྲུང་བོན་གྱི་རིག་གཞུང་ལ། ཤག་ཐུབ་ཆོས་ལུགས་དང་རྩ་བ་ནས་མི་འདྲ་བའི། ཐུན་མིན་ཀྱི་རིག་གཞུང་མང་དུ་ཡོད་ཅིང་། བོད་དུ་བན་བོན་གཉིས་འདྲ་མཚུངས་སུ་ཡོད་པ་ནི། མཁན་སློབ་ཆོས་གསུམ་གྱི་བོད་མི་རིགས་ཀྱི་འདོད་བློ་སྐོང་ཆེད་དུ། བོན་ལ་ཆོས་སུ་མིང་བསྒྱུར་ནས་བྱུང་བ་ཞིག་ཡིན་ནོ། ཁྱེད་ཚོས་ཁྲི་སྲོང་གོང་དུ་། སྟོན་པ་གཤེན་རབ་དང་དེས་སྟོན་པའི་གཡུང་དྲུང་བོན། དེའི་རིག་གཞུང་གྲུབ་ཆ། བོན་གྱི་བཀའ་འགྱུར་དང་རྟེན་འགྱུར། དེའི་དག་ཏུ་བསྟན་པའི་གཞི་ལམ་འབྲས་གསུམ་གྱི་རྣམ་བཞག་མེད་པར་བཤད་འདུག་མོད། དེ་དག་ཡོད་ཚུལ་བོན་གཞུང་ལ་བལྟ་བའི་ཁྱེད་ཚོའི་བློ་མིག་ཞར་ཡོད་ན་ཐང་མོད། ཤག་ཐུབ་ཆོས་པས་སྲོང་བཙན་སྒམ་པོ་སྐབས་ནས། དུས་རབས་བཅུ་གསུམ་བར་དུ་བྲིས་པའི། ཆོས་གཞུང་དང་ལོ་རྒྱུས་ཁག་འགའ་ཤས་ལས། སྟོན་པ་གཤེན་རབ་བྱོན་པ་དང་། དེའི་གཡུང་དྲུང་བོན་བསྟན་པ། བོན་གཞུང་དེར་གཞི་ལམ་འབྲས་གསུམ་གྱི་ཆ་ཚང་བའི་གཞུང་ལུགས་ཡོད་ཚུལ་སོགས། གསལ་བར་བཤད་ཡོད་པ་རེད། དེ་དག་ལས། ཟུར་ཙམ་ཞིག་དབའ་བཞེད་ལས་གསལ་བ་འགའ་འདིར་བཤད་པར་བྱའོ། དེའང་། མི་རིགས་དཔེ་སྐྲུན་ཁང་གིས། ༢༠༠༩་ལོར་སྤར་དུ་སྐྲུན་པས། རྦ་བཞེད་ཕྱོགས་སྒྲིག་གི་སྦ་བཞེད་ཞབས་བཏགས་མའི་ཤོག་ངོས་༧་ལས།༼་བོད་དུ་ཡབ་རྒྱལ་པོ་ཡར་འབྲོག་སྦ་ཚལ་དུ་ཆིབ་གྲོན་པས་གྲོངས་པ་དང་། རྒྱལ་བུ་སྐུ་ན་མ་ལོན་པས། ཞང་མ་ཞང་ཁྲོམ་པ་སྐྱེས་ན་རེ། རྒྱལ་བུ་སྐུ་ཚེ་འཐུང་པ་ཆོས་བྱས་པས་ལན། བཀྲ་མ་ཤིས། ཚེ་ཕྱི་མའི་སྐྱེ་བ་ལེན་པ་རྫུན་ཡིན། ཚེ་འདིའི་རྐྱེན་བཟློག་བོན་བྱ། སུ་ཆོས་ཆོས་བྱེད་པ་དེ། ཕོ་རང་དུ་མཐར་གཏན་དུ་བཤུག ་ད་ཕྱིན་ཆད་བོད་ལ་ཚེ་བྱར་མི་གནང་།༽ཞེས་འཁོད་ལ་སྦ་གསལ་སྣང་གི་བཞེད་པ་ཞེས་ཤོག་ངོས་༨༧་ལས།༼་སྐུ་ནར་མ་སོ་པས། ཞང་མ་ཞང་ཁྲོན་པ་སྐྱེས་ན་རེ། རྒྱལ་པོ་སྐུ་ཚེ་འཐུང་པ་ཆོས་བྱས་པས་ལན་ཏེ་བཀྲ་མ་ཤིས་པར། ཚེ་ཕྱི་མ་སྐྱེ་བ་ལེན་བྱ་བ་རྫུན་ཡིན་ནོ། ཚེ་འདིའི་རྐྱེན་བཟློག་བོན་གྱིའ་བྱ། ཆོས་སུ་བྱེད་ཕོ་རེང་དུ་མཐར་སྤྱུག་༽ཅས་འབྱུང་ལ། ཆོས་འབྱུང་གི་ཡི་གེ་ཞིབ་མོ་ཞེས་པ་ལས་ཀྱང་དེ་བཞིན་འབྱུང་། ཡང་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་༢༠༡༠་ལོར་སྤར་བའི། ༼དབའ་བཞེད་བཞུགས་སོ་༽ཞེས་པའི་ནང་གི་ ༼སྦ་བཞེད་༽ཅེས་པ་དང་།༼ བཀའ་གཙིགས་ཀྱི་ཡེ་གེ་ཞིབ་མོ་ལ་ཞབས་བཏགས་པ་༽ཞེས་པ་ལས་ཀྱང་དེ་ལྟར་འབྱུང་མོད། དེ་དག་ནི། ཕྱིས་སུ་བན་དྷེའི་ལོ་རྒྱུས་མཁན་པོ་ཚོས་བཅོས་བསྒྱུར་རབ་དང་རིམ་པ་བྱས་བཞག་པ་ཞིག་ཡིན་པ། སྦ་བཞེད་འདི་དག་གི་འགོ་བརྗོད་ལས་གསལ་ལ། འདི་དག་གི་ཕྱི་མོར་འདོད་པ། ༼་དབའ་བཞེད་༽ལས་ཚིག་འདི་དག་ལས་༼་ཚེ་ཕྱི་མ་སྐྱེ་ལེན་པ་རྫུན་ཡིན། ༽བྱ་བའི་ཚིག་འདི་འབྱུང་མེད། དེ་ཡང་དབའ་བཞེད་འདི། སྦ་བཞེད་འདྲ་མིན་དག་གི་མ་ཕྱི་དེ་ཡིན་པར་བཤད་ཡོད་དེ། མི་རིགས་དཔེ་སྐྲུན་ཁང་གིས། ༢༠༠༩་ལོར་སྤར་དུ་སྐྲུན་པས། རྦ་བཞེད་ཕྱོགས་སྒྲིག་གི་སྦ་བཞེད་ཞབས་བཏགས་མའི་འགོ་བརྗོད་ཤོག་ངོས་༣་པ་ལས།༼་གང་ལྟར་ད་ལྟའི་༼སྦ་བཞེད་༽ཀྱི་ཡིག་ཆ་ཀུན་ལས་སྔ་ཤོས་སུ་འདོད་པ་༼དབའ་བཞེད་༽ཅེས་པ་དེའང་ཞབས་བཏགས་པ་ལྟ་བུར་མཐོང་བ་དང་།༽ཞེས་པས་ཤེས་ལ། ད་དུང་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་༢༠༡༠་ལོར་སྤར་བའི། ༼དབའ་བཞེད་བཞུགས་སོ་༽ཞེས་པའི་དཔེ་སྐྲུན་གསལ་བཤད་ཤོག་ངོས་༡་ལས། ༼་༼་དབའ་བཞེད་༽ཅེས་པའི་ལོ་རྒྱུས་ཡིག་རྙིང་འདི་ཉིད། སྤྱི་ལོའི་དུས་རབས་བརྒྱད་པའི་ནང་གི་སྤུ་རྒྱལ་བཙན་པོ་ཁྲི་སྲོང་ལྡེ་བཙན་སྐབས་ཀྱི་ཆོས་འབྱུང་ལོ་རྒྱུས་ཤིག་ཡིན་ཞིང་༽ཅེས་དང་། ཡང་དེ་ཤོག་ངོས་༢་པ་ལས། ༼༼་དབའ་བཞེད་༽ཅེས་པའི་རྩོམ་པ་པོ། དབའ་གསལ་སྣང་ལས། གཞན་པའི་ཁོང་དང་མཛད་རྗེས་ཡོངས་སུ་མཚུངས་པའི་བཙན་པོ་ཁྲི་སྲོང་ལྡེ་བཙན་གྱི་ཆོས་བློན་གཉིས་པ་ཞིག་རྙེད་ཐབས་མེད་ཕྱིར། ཐོག་མའི་རྩོམ་པ་པོ་ནི། མི་གཅིག་ཡིན་པར་འདོད་དགོས་སྙམ། ཡང་ཡོངས་གྲགས་ལྟར་ན། ༼་དབའ་བཞེད། ༽་འདི་ཉིད་ནི། ༼་སྦ་བཞེད་༽་ལ་སོགས་པའི་ཆོས་འབྱུང་ལོ་རྒྱུས་རྣམས་ཀྱི་མ་ཕྱིར་འདོད་པས། དེས་ན་ཐོག་མའི་རྩོམ་པ་པོ་ནི། དབའ་གསལ་སྣང་ཁོ་ནར་འདོད་དགོས་སྙམ།༽ཞེས་དང་། ཡང་ཤོག་ངོས་༤་པ་ལས། ༼་ཕྱིས་སུདབའ་ཞེས་པ་དེ་སྦ་ཞེས་པར་བཅོས་པ་དང་། དེ་ནས་སྦ་ཞེས་པའི་ཡིག་གཟུགས་སམ་དག་ཆར་སྣང་མེད་ཤོར་བའི་རྐྱེན་གྱིས་སྦ་བཞེད་དང་། རྦ་བཞེད་ལ་སོགས་པའི་དཔེ་མིང་སྣ་ཚོགས་ཤིག་ཐོན་ནམ་སྙམ ༽ཞེས་དང་། ཡང་༼་དབའ་བཞེད་༽་ཀྱི་མཚམས་སྦྱོར་ཤོག་ངོས་༤་པ་ལས།༼་དབའ་བཞེད་ཅེས་པ་དེ་ནི། ཡོངས་གྲགས་སུ། སྦ་བཞེད་དང་། སྦ་བཞེད་ཞབས་བཏགས་མ། རྦ་བཞེད་ལ་སོགས་པའི་ལོ་རྒྱུས་ཡིག་རྙིང་དེ་རིགས་ཀྱི་མ་ཕྱི་ལྟ་བུ་ཡིན་ཞིང་། དཔེ་རྒྱུན་ཤིན་ཏུ་དཀོན། ༽ཞེས་དང་ ཡང་༼་དབའ་བཞེད་༽་ཀྱི་མཚམས་སྦྱོར་ཤོག་ངོས་༦་པ་ལས།༼་སྤྱིར་སྦ་བཞེད་དང་རྦ་བཞེད་སྦ་བཞེད་ཞབས་བཏགས་པ་ལ་སོགས་པའི་པའི་བྲིས་པ་དེ་རྣམས་ཀྱི་བརྗོད་གཞིའི་ལོ་རྒྱུས་ཀྱི་སྤྱི་ཁོག་རྩ་བའི་ཆ་ནས་མཚུངས་ལ། གཏམ་རྒྱུད་ཀྱི་ངོ་བོ་འདྲ་བ། བརྡ་སྦྱོར་ཡང་རྙིང་པ་འགའ་རེ་ཡོད་པས། སྤུ་རྒྱལ་བཙན་པོའི་དུས་ཀྱི་༼་དབའ་བཞེད་༽ཅེས་པའི་ཡིག་རྙིང་གི་ཕྱི་མོ་གཅིག་ནས་བྱོན་པ་ཡིན་པ་ནི་གོར་མ་ཆག ་འོན་ཀྱང་དབའ་བཞེད་ཡིག་རྙིང་དེ་དང་བསྡུར་ཚེ། སྦ་བཞེད་དང་། རྦ་བཞེད་ལ་སོགས་པར། སྦ་བཞེད་གཙང་མ། སྦ་བཞེད་སླད་མ། རྦ་བཞེད་རྒྱས་འབྲིང་བསྡུས་གསུམ། སྦ་བཞེད་ཞབས་བཏགས་མ་བྱ་བ་ལྟ་བུར་འབོད་པའི་ཐ་སྙད་ཀྱིས་དོན་བསྟན་པ་བཞིན། ནང་དོན་རྒྱས་བསྡུས་ལ་ཧེ་བག་ཆེ་བ་དང་། གོང་འོག་གི་དོན་མཚམས་སྦྱོར་མི་འགྲིག་པ། སྔ་ཕྱིའི་དུས་རིམ་འཛོལ་བ། བྲིས་ངན་རྒྱུན་འབྱམས་སུ་སོང་བའི་ཡིག་སྐྱོན་མང་བ། ཁྱད་པར་ཕྱི་རབས་ཀྱིས་རང་རང་གི་འདོད་པ་ལྟར། དུས་ཕྱིའི་ལོ་རྒྱུས་ཅི་རིགས་དང་། ཡང་ན་ངོ་མཚར་ཅན་གྱིས་སྒྲུང་སྣ་མི་ཉུང་བ་ཞིག་གསར་བཟོ་ཁ་སྣོན་བྱས་ཏེ། དབའ་བཞེད་ཅེས་པའི་ཡིག་རྙིང་དེ། གསར་རྩོམ་ལྟ་བུའི་ཡི་གེའི་རྣམ་པར་གྱུར་ཏེ། ཐ་ན་དཔེ་མིང་ཡང་། སྦ་བཞེད། རྦ་བཞེད་ཅེས་པར་བཏགས་ནས། མ་དག་རྒྱུན་འབྱམས་ལྟ་བུར། ལོ་ངོ་ཆིག་སྟོང་ཉེ་བར་སོང་བ་ལགས་ན། ༽ཞེས་དང་ཡང་༼་དབའ་བཞེད་༽་ཀྱི་མཚམས་སྦྱོར་ཤོག་ངོས་༨་པ་ལས། ༼གནའ་དཔེ་འདིའི་ཁྱད་ཆོས་ནི། གང་འདིའི་བརྗོད་ཚིག་དག་རྩ་བའི་ཆ་ནས་ལོ་རྒྱུས་དངོས་དངོས་སམ། སྤུ་རྒྱལ་དུས་ཀྱི་ཡི་གེ་དང་མཐུན་ཆེ་བ། སྦ་བཞེད་དང་རྦ་བཞེད སྦ་བཞེད་ཞབས་བཏགས་མ་ལྟ་བུའི་ཕྱི་རབས་ཀྱི་ལྷད་ཞུགས་པའམ། བཅོས་མར་སོང་བའི་སྔ་ཕྱི་འགལ་བའི་རིགས་དང་། ལྷ་སྒྲུང་ལྟ་བུའི་མཚར་གཏམ་དེ་རིགས་དེ་ཙམ་མ་མཆིས། ༽ཞེས་དང་ཡང་། ་དབའ་བཞེད་༽་ཀྱི ༼ ་མཚམས་སྦྱོར་ཤོག་ངོས་12་ལས།༼་འོ་ན་དབའ་བཞེད་ཅེས་པའི་དཔེ་རྙིང་འདི། དུས་གང་ཞིག་ལ་བཞེངས་སམ་ཟེར་ན། དང་པོ་༼་དབའ་བཞེད་༽་ཅེས་པ་ནི་ཁྲི་སྲོང་ལྡེ་བཙན་སྐུ་དུས་ཀྱི་བློན་པོ་དབའ་གསལ་སྣང་གི་བཞེད་པ་མཚོན་པའམ། དབའ་གསལ་སྣང་གིས་བརྩམས་པ་ཡིན་ཞེས་གྲགས་པ་ལྟར། དེའི་ཡི་གེ་དངོས་ནི། དུས་རབས་བརྒྱད་པའི་དུས་སྨད་དེ། ཁྲི་སྲོང་ལྡེ་བཙན་གྱི་སྐུ་དུས་སུ་བཞེངས་པ་ཞིག་ཡིན་དགོས་ཀྱི། ༽ཞེས་སོགས་ལས། དབའ་བཞེད་འདི་ཅུང་དག་པར་བཤད་ཡོད། དབའ་བཞེད་ཁག་ལས། ཞང་མ་ཞང་གྲོམ་པ་སྐྱེས་ཀྱི་སྐད་ཆ་དེ་ཡང་གོང་གི་སྦ་བཞེད་དང་རྦ་བཞེད། སྦ་བཞེད་ཞབས་བཏགས་སོགས་དང་མི་འདྲ་བར་བྱུང་འདུག་སྟེ། དེ་ཡང་མི་རིགས་དཔེ་སྐྲུན་ཁང་གིས། ༢༠༠༩་ལོར་སྤར་དུ་སྐྲུན་པས། རྦ་བཞེད་ཕྱོགས་སྒྲིག་གི་༼་དབའ་བཞེད་བཞུགས་སོ།༽་ཞེས་པའི་ཤོག་ངོས་༢༤༢་ལས། ༼་སྲས་པོ་ཁྲི་སྲོང་ལྡེ་བཙན་གྱི་སྐུ་ལ། དགུང་ལོ་བཅུ་གསུམ་ལོན་པ་ན། ཆབ་སྲིད་ཕྱག་ཏུ་བཞེས་མ་ཐག་ཏུ། ༼་ཁྲི་ཐོག་རྗེ་ཐང་ལ་འབར་དང་། ཅོག་རོ་སྐྱེས་བཟང་རྒྱལ་གོང་༣་ལས་ངན་གྱི་དབང་དང་། བདུད་ཀྱི་བྱིན་གྱིས་བརླབས་པས། སྣ་ནམ་བོ་རོ་༢་གྲོས་བྱས་ཏེ། དང་པོར་༽ སྣ་ནམ་མ་ཞང་ཁྲོམ་པ་སྐྱེས་ཀྱིས། ཐང་ལ་འབར་བ་བཀྱོན་ཕབ། ༼བོད་ལ་བཀྲ་མི་ཤིས་པ་བྱུང་བ་ཤྰཀྱ་དམ་ཆོས་བྱས་པས་ལན་ཟེར་ནས་༽་ལྷ་སར་ར་མོ་ཆེ་ནས་རྒྱའི་ལྷ་རྒྱ་ཡུལ་དུ་བསྐྱལ་དགོས་མཆི་ནས་བཏེགས་པས། ༽ཞེས་འབྱུང་ལ། ཡང་ཤོག་ངོས་དེར་ལས། ༼་ཞང་མ་ཞང་གིས་ཆོས་བཤིག་པའི་ཚེ་ར་ས་པེ་ཧར་དུ། བཟོ་གྲ་ཆེན་པོ་བགྱིས་ཏེ། སྐུ་གཟུགས་ལྡེར་ཙོ་ཀུན་གྱི་ཕྱག་ལ་ནི། ལུག་ཁོག་བཀལ། སྐྱེ་ལ་རྒྱུ་མ་དཀྲིས། ཞང་གིས་༼་འབངས་༽་ཡོངས་ལ་བསྒོ་བ། ད་ཕྱིན་ཆད་མི་ཤི་ན་ཚེ་བགྱིད་དུ་མི་གནང་། བརྒྱ་ལ་ཆོས་བྱེད་པ་ཅིག་ཡོད་ན། ཕོ་རེང་དུ་དུ་གཏན་སྤྱུག་གོ་ཞེས་ལུང་སྩལ་ཏེ་དམ་པའི་ཆོས་བཤིག་གོ།༽ ཞེས་པ་ལས་གོང་གི་སྦ་བཞེད་ཁག་ལས་བྱུང་བའི།༼ཚེ་ཕྱི་མའི་སྐྱེ་བ་ལེན་བྱ་བ་རྫུན་ཡིན། ཚེ་འདིའི་རྐྱེན་བཟློག་བོན་བྱ།༽བྱ་བའི་ཚིག་རྐང་འདི་གཉིས་བྱུང་མི་འདུག་ ད་དུང་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་༢༠༡༠་ལོར་སྤར་བའི། ༼དབའ་བཞེད་བཞུགས་སོ་༽ཞེས་པའི་ཤོག་ངོས་༧་པ་ལས། ༼་སྲས་པོ་ཁྲི་སྲོང་ལྡེ་བཙན་གྱི་སྐུ་རིང་ལ། དགུང་ལོ་བཅུ་གསུམ་ལོན་པ་ན། ཆབ་སྲིད་ཕྱག་ཏུ་བཞེས་པ་ཐག་ཏུ། ༼་སྣ་ནམ་མ་ཞང་ཁྲོམ་པ་སྐྱེས་དང་། ཁྲི་ཐོག་རྗེ་ཐང་ལ་འབར་དང་། ཅོག་རོ་སྐྱེས་བཟང་རྒྱལ་གོང་༣་ལས་ངན་གྱི་དབང་དང་། བདུད་ཀྱི་བྱིན་གྱིས་བརླབས་པས། སྣ་ནམ་ཅོ་རོ་༢་གྲོས་བྱས་ཏེ། དང་པོར་༽ སྣ་ནམ་མ་ཞང་ཁྲོམ་པ་སྐྱེས་ཀྱིས་ཐང་ལ་འབར་ལ་བཀྱོན་ཕབ། ༼་བོད་ལ་བཀྲ་མི་ཤིས་པ་བྱུང་བ་ཤྰ་ཀྱ་མུ་ནེ་དང་། ཆོས་བྱས་པས་ལན་ཟེར་ནས།༽་ལྷ་ས་ར་མོ་ཆེ་ནས་རྒྱའི་ལྷ། རྒྱ་ཡུལ་དུ་བསྐྱལ་དགོས་མཆི་ནས་བཏེག་༽ཅེས་དང་ཡང་དེའི་ཤོག་ངོས་༨་པ་ལས། ༼་ཞང་མ་ཞང་གིས། ཆོས་བཤིག་པའི་ཚེ་ར་ས། པེ་ཧར་དུ་བཟོ་གྲྭ་ཆེན་པོ་བགྱིས་ཏེ། སྐུ་གཟུགས་ལྡེར་ཙོ་ཀུན་གྱི་ཕྱག་ལ་ནི། ལུག་ཁོག་བཀལ། སྐྱེ་ལ་རྒྱུ་མ་དཀྲིས། ཞང་གིས་༼་འབངས་༽་ཡོངས་ལ་བསྒོ་བ། ད་ཕྱིན་ཆད་མི་ཤི་ན་ཚེ་མི་གནང་། བརྒྱ་ལ་ཆོས་བྱེད་ཅིག་ཡོད་ན་ཕོ་རེང་དུ་གཏན་དུ་སྤྱུག་གོ་ཞེས་ལུང་སྩལ་ཏེ་དམ་པའི་ཆོས་བཤིག་གོ་༽ཞེས་པ་ལས། གོང་གི་སྦ་བཞེད་ཁག་ལས་བྱུང་བའི།༼ཚེ་ཕྱི་མའི་སྐྱེ་བ་ལེན་བྱ་བ་རྫུན་ཡིན། ཚེ་འདིའི་རྐྱེན་བཟློག་བོན་བྱ།༽བྱ་བའི་ཚིག་རྐང་འདི་གཉིས་བྱུང་མི་འདུག་པས། ཚིག་ཆད་སོང་བ་མ་ཡིན་པ་ཤེས་ལ། གོང་གི་ཚིག་དེ་གཉིས་ཕྱིས་སུ་ཁ་སྣོན་བྱས་པ་གསལ་པོ་ངེས་སྙམ་མོ། ཡང་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་༢༠༡༠་ལོར་སྤར་བའི། ༼དབའ་བཞེད་བཞུགས་སོ་༽ཞེས་པའི་ཤོག་ངོས་༨་པ་ལས། ༼་དེ་ནས་རིང་པོར་མ་ལོན་པར། ཞང་སྣ་ནམ་ཁྲི་ཐོག་རྗེ་ཐང་ལ་འབར་ནི། ཐང་ལྷའི་རྩར་བསྐྱལ་ཏེ། ཀྭ་ཀྭ་ཞེས་ཡུན་རིང་དུ་འབོད་དེ་གུམ། ཅོག་རོ་སྐྱེས་བཟང་རྒྱལ་གོང་ནི་ལྕེ་དང་རྐང་ལག་ཀུན་སྐམས་ནས་གུམ། ཞང་མ་ཞང་ནི། འཆི་ལྟས་ཆེན་པོ་བྱུང་ནས། བླའི་སྐུ་ཕྱ་ངན་ནོ་ཞེས་མོ་མ་ལ་རྔན་པོ་སྩལ་ཏེ། སྐུ་གླུད་ཀྱི་ཚུལ་བསྟན་ཏེ་གསོན་ཁུང་དུ་སྩལ།༽ཞེས་པར་དཔྱད་ན། བོད་བཙན་པོའི་ཆབ་སྲིད་ལ་མཛད་རྗེས་བླ་ན་མཐོ་བའི་བློན་ཆེན་གསུམ་དེ། ཁྲི་སོང་སོགས། རྒྱལ་གར་གྱི་ཆོས་ལུགས་པས། དཀྲུགས་གཏམ་ལ་གསན་ནས་བསད་པར་གསལ་ལ། ད་རུང་བློན་ཆེན་རྟ་ར་ཀླུ་གོང་ཆོས་ཀྱི་ཆེད་དུ་བྱང་དུ་རྒྱང་འབུད་གཏོང་བར་བཤད་དེ། དེབ་དེའི་ཤོག་ངོས་༡༠༢་སྦ་བཞེད་ལས། ༼་བོད་འབངས་ཀུན་གྲོས་འཆམས་ནས། དེ་ལ་འོར་བཏབ། དེ་ལ་བློན་རྟ་ར་ཀླུ་གོང་ཆོས་ལ་གནག་པས། སྦ་ལྕགས་ས་ལ་བརྡབས་ནས། ལྷ་ཁང་རྩིག་དེ་ཆོས་ཡིན་པས། ང་མི་དགའ། ངེད་རང་བོན་བྱ་ཟེར་བས། རྗེའི་ཞལ་ནས་ངའི་བཀའ་གཅོག་པ། རྟ་ར་ཀླུ་གོང་བྱང་དུ་སྤྱུགས་ཤིག་ཅེས་གསུངས་པས། འབངས་རྒན་མི་གཉིས་ཀྱིས། རྩ་ཐག་གིས་བཏགས་ཏེ། ཚེར་ལྕག་གིས་བྲབ་ཅིང་བྱང་སྤྱུགས་སོ།། དེ་ལ་ཀུན་བྲེད་ནས་ཅང་མི་ཟེར། ༽་ཞེས་གསལ་ལ། ཞང་མ་ཞང་གསོན་པོར་དུར་དུ་སྦས་ལུགས་ཁ་གསལ་ཙམ་ཞིག་སྦ་བཞེད་ཤོག་ངོས་༧༧་ལས། ༼་དེ་ནས་རྗེ་བློན་ལ་ཞང་ཉ་བཟང་དང་། འགོས་ཁྲི་བཟང་དང་། ཆོས་་དགའ་བའི་བློན་པོ་ཀུན་འཚོགས་ནས། ཆོས་བྱ་བར་མོལ་གཏམ་བྱས་པ་ལ། ཞང་ཉ་བཟང་གིས་སྙན་དུ་གསོལ་བ། མེས་སྲོང་བཙན་གྱི་ལྷ་ཆོས་མཛད་པས། བོད་དུ་ལེགས་དགུ་བྱུང་བ་དང་། ལྷ་སྲས་ཡབ་སྲས་ཀྱིས་ཀྱང་མཛད་པ་ལས། ཡབ་ནོང་པའི་འོག་ཏུ་ཞང་མ་ཞང་གིས་བཤིག ་༽ཞེས་དང་ཡང་༼་སྔོན་ལྷ་སྲས་ཡབ་ཀྱིས་ཆོས་མཛད་པ་བཞིན། མཛད་ན་ལེགས་པ་འདྲ་ཡིས་ཀྱང་། ཞང་མ་ཞང་རོ་ངན་ལ། ཆོས་ལ་མི་དགའ་བས། ཐུགས་དགོངས་མི་འགྲུབ་སྟེ་མཆི་ཞེས་གསོལ་པ་དང་། བློན་ཆེན་པོ་འགོས་ཁྲི་བཟང་ཡབ་ལྷག་ན་རེ། དེ་ལ་ཐབས་བགྱི་བར་རྔོ་ཐོག་གིས། ཁོ་བོའི་རྗེས་སུ་རྟིང་གནོན་མཛོད། སླད་ནས་རྗེས་དགོངས་པ་སྒྲུབ་བོ་ཟེར་། དེ་ལྟར་ཆད་བྱས། བློན་ཁྲི་བཟང་གིས། བླ་འོག་གི་ཕྱག་སྤྲིན་དང་། མོ་པ་དང་ལྟས་མཁན་ཀུན་ལ། ལྐོག་ཏུ་བྱ་དགའ་བསྩལ་ནས། རྒྱལ་བུ་སྐུ་ཆགས་ཆེ། ཆབ་སྲིད་ལ་གནོད་པ་འོང་བར་ལུང་པར་སྨྲར་བསྩལ། དེ་ལ་ཇི་ལྟར་བྱ་བའི་ལུང་སྨྲར་བསྩལ་བ་ལས། རྗེའི་སྐུའི་རམ་གྲོར། ཞང་བློན་སུ་ཆེ་བ་ཟུང་གཅིག་དགུང་ལོ་གསུམ་ཆད་པར་དུར་དུ་བཅུག་ན། རྗེའི་སྐུ་ཚེ་དང་ཆབ་སྲིད་འཕེལ་ལོ་ཞེས་ལུང་ཕོག་ དེ་སྐྱེ་བོ་འདུ་ས་ཀུན་ན་མང་དུ་གླེང་པ་དང་། ༽ཞེས་དང་། ༼་རྗེ་འབངས་ཀུན་འཚོགས་པའི་དུས་ཞང་ཉ་བཟང་གིས་རྒྱལ་བུ་སྐུ་ཆགས་ཆེ་བའི་རིམ་གྲོ་བྱ་བར་གསོལ་བས། བློན་ཁྲི་བཟང་སྐད་ནས། དེའི་སྐུ་བླུད་བྱ་བར་རིགས་སོ་ཞིབ་ཏུ་སྨྲ་ན། དེ་ལ་རྗེའི་ཞབས་ཏོག་པ་སུ་ཆེ་བས་ཁས་ལོང་ཞེས་ཟེར་བས། བློན་ཆེན་པོ་འགོས་ཁྲི་བཟང་ན་རེ། རྗེའི་ཞབས་ཏོག་ཏུའང་དེ་ཆེ། བུ་ཚའི་དགེ་དང་ཡིག་ཚང་དུའང་དེ་ཆེ། བློན་པོ་ང་བས་ཆེ་བ་སུ་ཡོད། གཅིག་ངས་བྱེད་ཟེར། ཞང་མ་ཞང་ན་རེ། བློན་པོ་ང་བས་ཆེ་བ་ནི་མེད་ན། རྗེའི་ཞབས་ཏོག་པ་གཅིག་ངས་བྱེད་ཟེར། ཁས་བླངས། ད་ཆད་པ་གར་རྩིག་ཅེས་གླེང་པས། འགོས་ན་རེ། ཕ་རིར་བྱའམ། ཡང་ན་འཇུའི་ཡང་བཟངས་སུ་བྱེད་ཟེར་པས། ཞང་མ་ཞང་ན་རེ། སྣ་ནམ་བྲང་ཕུར་རྩིག་གོ་ཞེས་རྨང་བྲེས་པས། ཞང་མ་ཞང་འཕྲིགས་ན། ས་རྡོ་དགའ་མོ་སྣ་ནས་སྐྱོས་ཤིག་ཟེར། ཆུས་མི་བྲེལ་བའི་ཐབས་བྱེད་པ་ལ། རྭ་མཐུད་པའི་ཁྲོན་པར་ཆུ་ནང་དུ་འོངས་ནས་ཕྱིར་འགྲོ་བ་བྱས། མི་ལྟོགས་པའི་ཟས་མང་པོ་དང་། མི་འཁྱག་པའི་གོས་དང་། མི་སུབ་པའི་གསེང་ལ་སོགས་པ་ཡང་བྱས། ཆད་པ་འབྱོངས་ནས། བློན་པོ་གཉིས་ནང་དུ་མཆི་བར་མི་རུང་བས། ལོ་སྟེ་གུ་སྣ་གོང་དང་། འགོས་རྒན་གཉིས་གྲོས་བྱས་ནས། འགོས་ཀྱིས་རྐང་ལ་བྱ་རྒོད་ཀྱི་ལྷམ་གྱོན། ལུས་ལ་ཕ་བ་དགོ་དགོའི་ཐུལ་པ་གྱོན་ནས། བློན་ཆེན་པོ་དང་། ཞང་མ་ཞང་ནང་དུ་ཆུད་པ་དང་། འདིར་ཞང་གི་གཟིམ་མལ་བྱ། འདིར་ང་ཡི་བྱ། འདིར་ཆུ་བཞག་གོ་ཟེར་ཞིང་ཕར་འགྲོ་་ཚུར་འགྲོ་བྱེད་པ་དང་། ཞང་མ་ཞང་ཡང་ཕྱིར་སྤྲི་ལི་ལི་འབྲང་། དེའི་མོད་ལ་འགོས་ཀྱིས་ཐལ་མོ་བརྡབས་ནས། ཕ་གི་ན་ཅི་ཡིན་ན་ཟེར་ནས་བྲོས་པའི་རྐང་པ་ནས། ཞང་མ་ཞང་གིས་བཟུང་བས། བྱ་རྒོད་ཀྱི་སྤུ་སྤར་བ་གང་ལག་ན་གདའ། ཕ་བ་དགོ་དགོའི་ཐུལ་བས། མིག་གིས་ཅི་ཡང་མ་མཐོང་། ལོ་སྟེ་གུས། སྒོ་ཕ་བོང་གིས་བཀག་འགོས་རྒན་གྱི་ལྟོ་འོག་ནས་སོང་བ་ཞེས་ནང་ན་འཁུན་རིང་ཞིག་ན། ཁྱིམ་བྱའི་སྐད་གྲག་པས་ཆུ་ཤོར་སྙམ་སྟེ། དྲེའུ་ཡོས་ཟན་ལག་པ་བརྡུངས་པའི་སར། བརྐོས་པས། ཆུས་མི་བྲེལ་བའི་རྭ་མཐུན་པའི་ཐབས་དེ་བཤིག་ནང་ནས་མདའ་ལ་ཡི་གེ་བྲིས་ཏེ། སྣ་ནམ་པས་བྲུས་ཞེས་བྱ་བ་ཕྱིར་འཕེན། དེ་ལྟར་ཞང་མ་ཞང་ཆོས་ལ་མི་དགའ་བ་ལ་སྐྱོན་ཕབ་པའི་ལས་དེ་གྲུབ་པ་དང་། ༽ཞེས་པ་ལྟར་བོད་བཙན་པོ་དང་བོད་ལ་བློ་དཀར་བའི་བོན་བློན་རྣམས། བསད་རྗེས། བན་བོན་ཤག་འགྲན་ཚུལ་བྱས་ཀྱང་། གོང་གི་རྒྱལ་བློན་བན་ལ་ཕྱོགས་རྗེས་བོན་ལོས་ཀྱང་ཕམ། ཡང་ ད་རུང་དབའ་བཞེད་ནང་དུ་མེད་པའི་ཚིག་འགའ་སྦ་བཞེད་ཁག་ཏུ་ཡོད་དེ། མི་རིགས་དཔེ་སྐྲུན་ཁང་གིས། ༢༠༠༩་ལོར་སྤར་དུ་སྐྲུན་པས། རྦ་བཞེད་ཕྱོགས་སྒྲིག་གི་སྦ་བཞེད་ཞབས་བཏགས་མའི་ཤོག་ངོས་༥༠་ལས། ༼་བཙན་པོ་སྟོན་རྩེན་རེ་རེའི་ཕྱག་ཏུ་མེ་ཏོག་དཀར་པོའི་ཕྲིང་བ་རེ་རེ་ཕུལ་ཏེ། བཀའ་བརྩལ་པ། ངའི་མངའ་རིས་བོད་ཀྱི་རྒྱལ་ཁམས་འདིར། བོད་ཐམས་ཅད་རིལ་ནག་པོར་དགའ་བའི་དུས་སུ། ཟ་ཧོར་རྒྱལ་པོའི་བུ། བོ་དྷི་སཏྭ་སྤྱན་དྲངས་ནས། བོད་འབངས་ཉུང་ཤས་ཅིག་ཆོས་ལ་བཀོད། དད་པ་ཁ་ཅིག་རབ་ཏུ་བྱུང་། དཀོན་མཆོག་གསུམ་གྱི་རྟེན་གཙུགས་པའི་སྐབས་སུ། རྒྱ་ནག་པོའི་ཧྰ་ཤང་མ་ཧ་ཡ་ན། བྱོན་པས། བོན་ཀྱི་བཙུན་པ་ཕལ་ཆེར། དེ་ལ་སློབ་པར་གྱུར། ༽ཞེས་སྐབས་དེར་བོན་པོའི་བཙུན་པ་ཡོད་པར་བསྟན་ཡོད། བཙུན་པ་ནི། ཚེ་ཕྱི་མའི་ཆེད་དུ། ཕ་མ་སྤུན་མཆེད་བཟའ་ཟླ་རྒྱུ་ནོར། ཕ་ཡུལ་སྤངས་ནས། དགེ་བ་སྒྲུབ་མཁན་ཞིག་ལས། ཚེ་འདིའི་ཆེད་དུ། བཙུན་པ་བྱེད་མཁན་ཆེས་ཉུང་བས་སོ། ད་དུང་དབའ་བཞེད་ལས། མི་ཤི་ཚེ་བོན་བྱེད་པའི་གཏན་ཚིག་གཞན་ཞིག་ནི། མི་རིགས་དཔེ་སྐྲུན་ཁང་གིས། ༢༠༠༩་ལོར་སྤར་དུ་སྐྲུན་པས། རྦ་བཞེད་ཕྱོགས་སྒྲིག་ནང་གི་དབའ་བཞེད་བཞུགས་སོ། ཞེས་པའི་ཤོགངོས་༢༤༣་ལས། ༼་དེའི་རྗེས་ལ་དབའ་གསལ་སྣང་གི་བུ་ཚ་མིང་སྲིང་གཉིས་༢་དུས་༡་ཏུ་གུམ་པའི་་དུས་སུ། སྒོར་དུ་ནི་བོན་བགྱིད་དུ་སྩལ། ནང་དུ་གྱོད་དང་བསྡོས་ཏེ། ལྷ་མི་སྟོང་འཚལ་མ་སྩལ་ཏེ་ཚེ་བགྱིས། ༽ཞེས་འབྱུང་ལ་་ཡང་།བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་༢༠༡༠་ལོར་སྤར་བའི། ༼དབའ་བཞེད་བཞུགས་སོ་༽ཞེས་པར་ཡང་དེ་དང་གཅིག་པར་འབྱུང་མོད། ཡང་མི་རིགས་དཔེ་སྐྲུན་ཁང་གིས། ༢༠༠༩་ལོར་སྤར་དུ་སྐྲུན་པས། རྦ་བཞེད་ཕྱོགས་སྒྲིག་གི་སྦ་བཞེད་ཞབས་བཏགས་མའི་ཤོག་ངོས་༨་པ་ལས།༼་སྦ་གསལ་སྣང་གི་བུ་ཚ་མིང་སྲིང་༢་དུས་གཅིག་ལ་གུམ། ལྷའི་ཡབ་མེས་ཀུན་ན་རེ། ཆོས་བདེན་ཟེར། ཧྰ་ཤང་ལ་དྲི་སྙམ་ན་ཁོན་༼་ཧེན༽་ཁང་ནས་ཧྰ་ཤང་རྒད་པོ་བོས་ཏེ། ངའི་བུ་ཚ་༢་ལམ་བསྟན་དུ་གསོལ་དང་། ཚེ་སྔ་ཕྱི་བདེན་ནམ། ཞུས་པས་ཚེ་ཕྱི་མ་ཡོད་ཟེར་བས། ཕྱི་ཚུལ་དུ་བོན་བྱས། ནང་དུ་གྱོད་ཁ་དང་བགྲོད་དེ་ཚེ་བགྱིས། ༽ཞེས་མི་འདྲ་བར་འབྱུང་ཡོད། དེ་མིན་སྦ་བཞེད་སོགས་ལས་དེ་བཞིན་འབྱུང་། དེའི་གང་བསྟན་འདུག་ཟེར་ན། ཁྲི་སྲོང་གི་གོང་ནས་རྒྱུད་པའི་སྐབས་དེར་ཡང་། མི་ཤི་ན་གཤིན་པོ་དེ། ཚེ་ཕྱི་མར་ཐར་པ་ཐོབ་བྱེད་ཀྱི་བོན་བྱ་སྲོལ་ཡོད་པ་དེ་བསྟན་ཡོད། སྐྱེ་བ་ཕྱི་མ་ཁས་མ་ལེན་ན། མི་ཤི་དུས་བོན་བྱེད་དགོས་དོན་གང་ཡོད་དམ། ཕྱི་པ་མུ་སྟེགས་པ་ནང་བཞིན་ལས་རྒྱུ་འབྲས་ཁས་མ་ལེན་ན། མི་ཤི་ནས་ཚར་ཚར་བ་མ་རེད་དམ། དབའ་བཞེད་ནང་དེ་ནས་ཞང་བློན་དག་གིས་འདི་ནི་་མཐུ་ཆེ་བའི་སྲིད་འཕྲོག་ཅེས་སྙན་དུ་ཞུས་པས། ཁྲི་སྲོང་གིས་པད་མ་སམ་བྷ་བར། གསེར་ཕྱེ་སོགས་ཕུལ་ཏེ། ཨ་ཙ་རྱ་སླར་ཡུལ་དུ་བཞུད་ཅིག་ཞེས་ལུང་སྩལ། པད་མའི་བསམ་པར་བོད་ཀྱི་བཙན་པོ་སེམས་ཆུང་ཕྲག་དོག་ཆེ་བས། སྐལ་བ་ཆུང་བ་དག་གི་སེམས་ལ། ངས་རྒྱལ་སྲིད་ཕྲོགས་ཀྱིས་དོགས་པར་སྟེ། ང་རྒྱལ་སྲིད་འདི་འདྲ་བའི་རྒྱལ་སྲིད་པས་འཁོར་ལོ་སྒྱུར་བའི་སྲིད་ཀྱང་མི་འདོད་དོ་ཞེས་གསུང་ནས་རྒྱལ་པོས་་ཕུལ་བའི་གསེར་ཁྱོར་གང་བསྣས་ནས་རྒྱ་གར་ཡུལ་དུ་གཤེགས་སོ། དེ་ནས་མདུན་ས་ཆུང་ངུ་ནས་བགྲོས་ནས། པད་མ་ས་བྷ་བ་་བསད་ན། བོད་ལ་གནོད་པ་བགྱིད་པར་དཔྱད་དེ། གསོད་མི་བཀྱེས་པར་གསལ་ལ། དེ་ནས་བན་བོན་ཤག་འགྲན་པར་གསལ་ཏེ། ༼་སླད་ཀྱི་ཆོས་དང་བོན་འདྲན་པར་ཆད་ནས། ཕག་གི་ལོ་ལ་ཕོ་བྲང་ཟུས་ཕུག་སྐྱང་བུ་ཚལ་དུ་འདུས་ནས། ཆོས་ཀྱི་ཤགས་མཁན་ནི། མཁན་པོ་བོ་དྷི་ས་ཏྭ་དང་། མྱང་ཤ་མི་གོ་ཆ་དང་། ཞང་རྒྱལ་ཉ་བཟང་དང་། ཞང་མེས་སླེབས་དང་། སྙེར་སྟག་བཙན་ལྡོང་གཟིགས་དང་། སེང་མགོ་ལྷ་ལུང་གཟིགས་དང་། རྩིགས་རྨ་རྨ་རྣམས་ཀྱིས་བགྱིས། བོན་གྱི་ཤགས་མཁན་ནི་སྟག་ར་ཀླུ་གོང་དང་རྩིས་པ་ཆེན་པོ་ཁྱུང་པོ་དུན་ཙུག་དང་། རུ་དཔོན་ཆེན་པོ་ཁྱུང་པོ་ཚེ་ཐེ་དང་། གཟིམས་མལ་བ་གཙོ་སྨོན་ཙ་ར་ལསོགས་པས་བགྱིས་ནས། གཏན་ཚིགས་འདྲན་པར་བགྱིས། རྫུ་འཕྲུལ་གྱིས་འགྲན་པར་མ་བགྱིས་ནའང་། ཁྱད་ཆེ་ཞིག་ཆོས་གཏན་ཚིགས་ཆེ་བར་གྱུར་ཏེ། བཟང་ལ་རྒྱ་སྟེ། ཟབ་ལ་གཏིང་རིང་སྟེ། བོན་པོ་ཤགས་ངན་པར་གྱུར་ཏོ། ༽ཞེས་དང་། བན་དྷེ་བཀའ་ཐང་ལས། ༼བོན་གྱི་ཐེག་དགུ་དང་བན་གྱི་ཐེག་དགུ་འགྲན་ཚུལ་བཤད་ཡོད། ༽ཡང་རྦ་བཞེད་ཕྱོགས་བསྒྲིགས། ཤོག་ངོས་༢༤་ལས། ༼་བོན་ཁུངས་ངན་ལ་གཏན་ཚིགས་ཆུང་། ཆོས་ཁུངས་བཟང་ལ་རྒྱ་ཆེ་བར་བྱུང་སྟེ། ཤགས་བཟང་བ་རྣོ་སྟེ། བོན་གྱི་མ་ཐུབ། ཕྱིས་བོན་པོས་འཕན་ཡུལ་དུ། ཤི་ཁ་འདུར་བས་ཐམས་ཅད་བསེ་རགས་སུ་གྱུར་པས། སླད་ཆར་བོན་མི་བྱ་བ་དང་། ཤི་བ་མི་འདུར་བར་ཆད། ཞང་ཞུང་དང་ཚེ་མིས་རྗེའི་སྐུའི་བར་ཆད་སེལ་བའི་ཕྱིར། འདྲེ་སྲིན་ལ་དུས་བོན་རེ་བྱ་བ་ལས། གཞན་མི་བྱ་བ་དང་། གཤིན་ཆེད་དུ་རྟ་གསོད་པ་དང་། དངོས་སུ་ཤ་མི་ཟ་བར་ཆད། བོན་དཔེ་ཀུན་ཆབ་ལ་བསྐྱུར། ལྷག་མ་ཕྱིས་མཆོད་རྟེན་ནག་པོར་གནན། དེས་ནས་སླད་ཆད་ཆོས་བྱ་བ་དང་། ལྷ་ཁང་རྩིགས་པར་ཆད་པས། ༽ཞེས་པར་བརྟགས་ན ཁོ་ཚོས་བོད་ཀྱི་སྲིད་མི་བཟུངས་བར་ཆད་བགོས་སམ་སྙམ་མོ། བོན་པོ་ཤགས་ཕམ་པས་རྒྱུ་རྐྱེན་ནི། བཙན་པོ་རྒྱལ་བློན་ཚོས་བོན་གྱི་མཁས་གྲུབ་བོན་གཤེན་རྣམས། བསད་པའམ་བཀར་བར་བྱས་ཏེ། གཡོ་རྒྱུས་ཐབས་བཤམས་ནས། བན་བོན་ཤགས་འགྲན་སར་ཞུགས་མ་ཐུབ་པར་མངོན་ཏེ། བོན་གྱི་ཤགས་མཁན། བོན་བློན་སྟག་ར་ཀླུ་གོང་སོགས་བྱས་ཚུལ་ལས། བོན་གཤེན་རིག་འཛིན་གྱི་མཚན་མ་གསལ་བས་སོ།། ད་དུང་༼བོན་དཔེ་ཀུན་ཆབ་ལ་བསྐྱུར། ལྷག་མ་ཕྱིས་མཆོད་རྟེན་ནག་པོར་གནན། ༽ཞེས་པར་བརྟགས་དཔྱད་ཐོངས་དང་། དུས་རབས་བརྒྱད་པའི་གོང་ནས། བོན་པོར་བཀའ་རྟེན་དཔེ་ཆ་ཡོད་ནས། ཆུ་ལ་བསྐྱུར། ས་འོག་ཏུ་མནན་པར་བཤད་པ་ལས། དེའི་གོང་ནས་བོན་ལ་དཔེ་ཆ་མེད་ན། ཆུ་ལ་བསྐྱུར། ས་འོག་ཏུ་མནན་ཐབས་ཡོད་དམ། ཡང་དབའ་བཞེད་བཞུགས་སོ་ཞེས་པའི་ཤོག་ངོས་༢༨་ལས། ༼་དབའ་ཕ་ཚན་བོན་བཞག་ནས་ཆོས་བགྱིད་དུ་སྩལ། ༽ཞེས་པའི་མཚོན། བོན་འབངས་བན་ལ་བསྒྱུར་བར་ཤེས་སོ། ཟས་གཏད་ཀྱི་ལོ་རྒྱུས་ཞེས་པ་ལས། མི་ཤི་ན་འདུར་ནས་མཐོ་རིས་ཐོབ་རྒྱུ་ཡོད་པར། ཁས་ལན་པའི་བོན་གཞུང་ཡོད་པར་གསལ་པོར་བཤད་འདུག་སྟེ། དེ་ཡང་༼དབའ་བཞེད་བཞུགས་སོ༽ཞེས་པའི་ཤོག་ངོས་༤༩་ཟས་གཏད་ལོ་རྒྱུས་ལས། ༼་རྟའི་ལོའི་དཔྱིད་ཟླ་ར་བའི་ངོ་ལ་བཙན་པོ་ཁྲི་སྲོང་ལྡེ་བཙན་ནི་འདས། སྲས་མུ་ནེ་བཙན་པོ་ནི། སྐུ་ཆུངས། ཆོས་སྤྱོད་པ་ལ་དགའ་བའང་ཉུང་སྟེ། ལྷ་སྲས་ཡབ་ཀྱི་འདད་བགྱི་བར་བཅད་པ་ན། མཆིམས་བཙན་བཞེར་ལེགས་གཟིགས་དང་། སྣ་ནམ་རྒྱལ་ཚ་ལྷ་སྣང་དང་། ངན་ལམ་སྟག་ར་ཀླུ་གོང་ལསྭོ་པ། བློན་པོ་ནག་པོ་རྣམས་ཀྱིས། ཆོས་ནུབ་པར་བྱ་བའི་ཕྱིར་དང་། བོན་བཙུན་བར་བྱ་བའི་ཕྱིར་བྲག་དམར་མཚོ་མོའི་འགུར་དུ་རེའུ་ཆེན་པོ་ཕུབ་སྟེ། ཆིབས་ལས་རྟ་བོ་ཆེ་དང་མགྱོགས་པ་མང་པོ་དང་། ཆིབས་ཀྱི་རྐྱེན་པ་ར་ཆས་དང་། རིང་གུར་ལགས་པའི་བཟོ་འདྲུབས་པས་གཞི་བཟུང་སྟེ། བོན་པོ་ཡང་། འཕན་ཡུལ་གྱི་ཨ་གཤེན་དང་བྱི་སྤུ་དང་། མཚེ་ཅོག་དང་། ཡ་ངལ་ལགས་པ་བརྒྱ་ཉི་ཤུ་རྩ་བདུན་བསོགས་ཏེ། འདད་བགྱིད་པར་བཅད་པ་ལས། སྲས་མུ་ནེ་བཙན་པོས་ཞང་བློན་ཆེན་པོའི་མདུན་སར་སྤྲིང་བ། ངའི་མདང་གི་རྨང་ལམ་ན། ༽ཞེས་སོགས་རྨི་ལམ་དུ་ཡབ་ཀྱི་འདད་ནི། བོན་བྱར་མི་རུང་གི། དཀར་ཆོས་སུ་བྱས་ན་ལེགས་ཚུལ་རྨིས་པས། བློན་པོ་རྣམས་གྲོས་བྱ་དགོས་པར་བཀའ་གནང་། དེར་བློན་པོ་རྣམས་གྲོས་བྱ་སྐབས། དང་པོ་བོན་བློན་གྱིས་བོན་གྱི་འདུར་ན་ལེགས་ཚུལ་བཤད་འདུག་སྟེ། དེའི་ཤོག་ངོས་༥༡་ལས། ༼་ཞང་བཙན་བཞེར་ལེགས་གཟིགས་ཀྱིས་འདི་སྐད་སྨྲས་ཏེ། ཨུམ་ལགས་རིང་ལུགས་ཀྱི་བན་དེ་ཆེན་པོ་དང་། ཨ་ཙ་ར་དག་ སྤྱིར་བདག་ཅག་གིས་གསལ་ནི། མི་འཚལ་ཞིང་མཐའ་བཞི་ཉི་འོག་དང་བརྡའ་མཇལ་ཏེ། གསང་སྒོ་ཕྱེ་ནའང་། འོ་སྐོལ་མངའ་རིས་བོད་ཀྱི་རྒྱལ་ཁམས་སུ་གཤེགྶ་པའི་ཚེ། ཡ་མཚན་ཅན་གྱི་ཀོར་དུ་དུང་དཀར་ཆེན་དཀར་ཆུང་། གཉན་གཡུ་རུ་ལྡེ་གདོངས། རྨོག་རྨུ་ལུགས། རྨུ་ཁྲབ་ཞོལ་མོ། གཞུ་རང་བརྡུངས། རྨུ་མདུང་ཟང་ཡག་ རལ་གྲི་གཤེན་གྱི་བླ་མཚོ། དམུ་ཕུབ་གོང་ཁྲ་ལསྭོ་པ་མང་པོ་ནི་མངའ། དེ་ཙ་ན་འབངས་ཞབས་འབྲིང་བ་སྐུ་གཤེན་ཚེ་ཆོག་དང་།སྟབས་ཅིག་ཏུ་བཞུགས་ཏེ། ཤིང་སྡོང་པོ་ནི་སྐུ་དུད་དུད། གོར་ཕ་བོང་ནི་འཕར་ཐང་ཐང་། རྫུ་འཕྲུལ་དང་ཡ་མཚན་ཆེ་བའི་ཚད་་མཆིས་སོ། དུས་དེ་ཙམ་ན། མི་གུམ་ཀྱང་ས་ལ་འདད་གཏང་བ་དང་བང་སོ་བརྩིགས་མི་འཚལ། དེ་ནས་སྲས་ཆིབས་ཁ་ཐུབ་ནས། ཡབ་དགུང་དུ་གཤེགས་ཏེ། འདད་བཏང་བ་ཚུན་ཆད་དུ། ལྷ་ཐོ་ཐོ་རི་སྙན་ཤལ་དང་གྲང་ལུང་གི་གུང་སྨན་དུ་བཤོས་ཏེ། གཏོང་འདད་གཏོང་བ་ཡང་གྲང་ལུང་གི་གུང་སྨན་གྱི་གཏོང་ངོ་། ལྷ་ལ་ལྷ་འདུར་ཞེས་ཀྱང་བགྱི་སྟེ། རྗེའི་གཏོང་འདད་དང་། འབངས་ཀྱི་འདུར་ལུགས་དེ་ཚུན་ཆད་དུ་བྱུང་བ་ལགས་སྟེ། འདད་བཏང་ཚུན་ཆད་དུ་བཞུགས་ཀྱི་སྐུ་འཁར་ནི། བཙན་ཐང་སྒོ་བཞི་བརྩིགས་པར་བཀྲ་ཤིས་ཞིང་ཞལ་གྲོ་བ་ལགས། བསྟེན་པའི་སྐུ་ལྷ་ནི་ཡར་ལ་ཤམ་པོ། གྲོངས་ཀྱི་བངས་སོ་ནི་ར་བ་ཐང་དུ་བཏབ་སྟེ། ཡར་ལ་ཤམ་པོ་ནི། གཉན་ཞིང་མཐུ་ཆེ། ཕྱི་ལུགས་ར་བ་ཐང་ནི། བཀྲ་ཤིས། དེ་ཙ་ན། གཡོ་རུ་སྨད་ནས་ཉུང་ཙམ་༡་ལས། ཟི་པོའི་རྗེ་ཁྲི་འཕང་༣་དང་། ཞང་ཞུང་གི་རྒྱལ་པོ་གཉའ་ཞུར་ལག་ལསྭོ་པ་རྒྱལ་རིགྶ་ཕྲ་མོ་མངའ་རིས་སུ་འདུས་པ་ལགས། མངའ་ཐང་ཆེ་བ་དང་ཆབ་སྲིད་མཐོ་བ་གཙུག་ལག་དང་ལྡན་བས་བྱུང་སྟེ། སྐུ་གཤེན་ཚེ་ཅོག་དག་གི་ལྟ་སྤྱོད་ཀྱང་ལེགས་པ་འདྲ། ཕ་བ་སྐུ་གཤེན་པ་དག་གི་སྟོང་འདད་ཆེ་ཞིང་ཞལ་གྲོ་བ་ལས། ད་འདི་ལས་བཟློག་སྟེ་འདད་བན་དེས་མཛད་དེ། རྒྱ་གར་གྱི་ཆོས་ལུགས་སམ་མཛད་སྤྱོད་ལྟར་བགྱིས་ནས། གལ་ཏེ་བཀྲ་མི་ཤིས་པ་དག་བྱུང་ན། བླ་སྒོ་༢་ཅར་གྱི་ཆབ་སྲིད་དམས་པར་ངེས་པས། རིང་ལུགས་ཀྱི་བན་དེ་ཆེན་པོ་དང་བློ་པོ་རྣམས་འཐུན་བར་གྱིས་ལ་འདད་བོན་ལུགས་སུ་བྱ་བར་རིགས་སོ་ཞེས་གླེངསསོ། ༽ཞེས་པ་ལས་ག་རུ་བསྟན་འདུག་ཟེར་ན། གནམ་གྱི་ཁྲི་བདུན་ནི་འཇའ་ལུས་སུ་གཤེགས་པའི་གྲོང་རྗེས་འདད་བཏང་སྲོལ་མེད་ཀྱང་། དེ་རྗེས་འདད་བཏང་སྲོལ་བྱུང་བ་བོད་རང་གི་ལུགས་སུ་བྱས་པ་དང་། བོད་མངའ་ཐང་ཆེ་བ་དང་ཆབ་སྲིད་མཐོ་བ་ནི། གཙུག་ལག་དང་ལྡན་བས་བྱུང་བ་སྟེ། ཞེས་སྐབས་དེའི་གོང་ནས། བོད་ལ་བོན་ལུགས་ཀྱི་གཙུག་ལག་ཞེས་རིག་གཞུང་ཡོད་པར་བསྟན་ཡོད་པ་དང་། སྐུ་གཤེན་ཚེ་ཅོག་དག་གི་ལྟ་སྤྱོད་ཀྱང་ལེགས་པ་འདྲ་ཞེས་པ་ལས། དེའི་གོང་ནས་བོན་ལུགས་སུ་ལྟ་སྤྱོད་ཡོད་པར་བསྟན་ལ། ཕ་བ་སྐུ་གཤེན་པ་དག་གི་སྟོང་འདད་ཆེ་ཞིང་ཞལ་གྲོ་བ་ལས། ཞེས་པ་ལས། དེའི་གོང་ནས་མི་ཤི་དུས་འདད་ཅེས་གཤིན་ཆོས་བྱེད་སྲོལ་ཡོད་པར་བསྟན་ལ། གལ་སྲིད་སྔོན་གྱི་སྲོལ་ལྟར་མ་བྱས་ནས། རྒྱ་གར་གྱི་ཆོས་ལུགས་བྱས་ཚེ། བོད་ཀྱི་ཆབ་སྲིད་ཉམས་དམས་ངེས། ཞེས་བསྟན་འདུག་དེའི་ཤོག་ངོས་༥༤་ལས། ༼དེ་ལ་ཞང་བཙན་བཞེར་ན་རེ། བཞུགས་ཀྱི་སྐུ་འཁར་ནི་བཙན་ཐང་སྒོ་བཞི། སྟེན་གྱི་སྐུ་ལྷ་ནི་ཡར་ལ་ཤམ་པོ། གྲོངས་ཀྱི་བང་སོ་ནི། ར་བ་ཐང་དུ་བཏབས་པས་བཀྲ་ཤིས་བགྱི་བ་དེ་ཤོ་དཔེ་བ་ལགས་ཏེ། དེ་ལས་བཀྲ་ཤིས་པ་རྒྱ་གར་གྱི་ཡུལ་ཤྰི་ན་ལེན་དྲའི་གཙུག་ལག་ཁང་ན། དམ་པའི་ཆོས་ལ་ཐུགས་ཆེས་ཤིང་།༽སོགས་རྒྱ་གར་རྒྱལ་པོ་དང་ལྷ་ཆོས་སོགས་ཀྱི་ཕན་ཡོན་མང་པོ་བཤད་ཡང་དེར་ལས། ༼་བོན་གྱི་ལྟ་སྤྱོད་དང་གཙུག་ལག་ལེགས་བགྱི་བ་དེའང་ཤོ་པེ་བ་ལགས་ཏེ། ༽ཞེས་པ་ལས། བོན་གྱི་ལྟ་སྤྱོད་དང་གཙུག་ལག་ཅེས་པ་ལ་ལེགས་པར་དཔྱོད་དང་། བོན་གྱི་རིག་གཞུང་མེད་ན། ལྟ་སྤྱོད་ཅེས་པ་ཡོད་སྲིད་དམ། རིག་གཞུང་མེད་ན་གཙུག་ལག་ཅེས་པ་གང་ལ་ཟེར་རམ། ༼ཤོ་པེ་བ་༽ཞེས་པ་ནི། སྔར་གྱི་གཤོ་སྲོལ་ལམ་སྔར་གྱི་དཔེ་ལྟར་ཞེས་སམ་དྲན། ཡང་དེར་ལས་༼་ཞང་ཞུང་གི་རྒྱལ་པོ་གཉའ་ཞུར་ལག་མིག་གིས། ལྷ་སྙིང་རྗེ་མེད་པའི་གྱེ་ཁོད་དང་མུ་ཐུར་ནི་གསོལ། ཞང་ཞུང་གི་ཆོས་ལུགས་རྣམ་པ་བཞིར་བོན་ཤིད་བཏང་བས། ཞང་ཞུང་གི་རྒྱལ་སྲིད་བརླག་ནས། འཁར་རྩེ་མཐོ་དང་། རྒོད་ལྟའི་ལསྭོ་པ་སྤུ་རྒྱལ་གྱི་མངའ་རིས་སུ་འདུས་པ་ལགས་སོ། ༽ཡང་༼་དེ་ཙམ་དུ་ཉེས་པ་ཆེ་བའི་རྒྱུ་མཚན་གྱི་ཤིད་བོན་ལུགས་སུ་བྱར་མི་བཏུབ་པ་འདྲ་འོ། ༽ཞེས་དང་དེའི་འཇུག་གི་ཤོག་ངོས་༥༨་ལས། ༼་དེའི་གཏད་ཡར་དང་གྲི་འདུར་ལསྭོ་པ་རྣམས། མདོ་སྡེའི་ཁུངས་དང་སྦྱར་ནས་མཛད། དུས་དེ་ནས་ཤིད་ཐམས་ཅད་ཆོས་ལུགས་སུ་བྱེད་པ་པ་བྱུང་སྟེ། དེ་ཡང་བོན་ལུགས་གླེན་དག་ནོར་ལོངས་སྤྱོད་མང་པོ་གཏེར་དུ་སྦེད་པ་ཡོད་སྐད། དེ་ནི་གོད་ཆེ་ལ་ཕན་ཆུང་བར་དགོངས་༽ཞེས་དང་ཡང་ཤོག་ངོས་༧༨་ལས། ༼་ཡང་རྒྱལ་པོའི་ཞང་ཞུང་ཡུལ་གྱི་དཀོར་གཉན་པ་ཡོད་པ་བླངས་ཏེ། དཀོར་མཛོད་དུ་བླུག་པའི་ཕོ་མང་དུ་བཏང་པ་ལས། སྔ་ཕྱི་གཅིག་ཀྱང་མ་ལོག་པས། རྒྱུ་ཕྲུག་༼་སྦ་སང་ཤི་ལ་ཟེར།༽འདི་བཏང་ན་ལོན་འོང་ཟེར་ནས་དཀོར་བླུག་པའི་ཕོ་ཉར་བཏང་བལས། ལམ་དུ་ཞང་ཞུང་གི་ལྷ་མོ་མུ་ཙ་ལེན་དང་མཇལ། ༽ཞེས་འཁོད་པ་སོགས་ལ་གཞིག་དང་།༼ ལྷ་སྙིང་རྗེ་མེད་པའི་གྱེ་ཁོད་དང་མུ་ཐུར་ནི་གསོལ། ཞང་ཞུང་གི་ཆོས་ལུགས་རྣམ་པ་བཞིར་བོན་ཤིད་བཏང་༽ཞང་ཞུང་ལ་ཆོས་ལུགས་རྣམ་པ་བཞི་ཡོད་པར་བཤད་ཡོད། དེ་དག་ནི་ཁྱབ་ཆེ་ས་ནས་ཕྱེས་ན། དང་པོ་རྒྱུ་བོན་ལ། གཞི་ལམ་འབྲས་གསུམ་གྱི་རྣམ་བཞག་མེད་པའི། རྒྱུ་བོན་རིགས་བཞི་ཞེས། སྲིད་པ་རྒྱུད་ཀྱི་བོན་སྡེ་དང་ཆ་མཐུན་པའི་ལུགས་དང་།། གཉིས་པ་ལ་འབྲས་བུའི་བོན་སྡེ་ལ། གཞི་ལམ་འབྲས་གསུམ་གྱི་རྣམ་བཞག་ཆ་ཚང་བཞུགས་པའི། ཕྱི་ལྟར་འདུལ་བ་མདོ་ལུགས་དང་། ནང་ལྟར་གསང་བ་སྔགས་ལུགས། གསང་བ་སེམས་དོན་རྫོགས་ཆེན་ལུགས་བཅས་བཞིའོ། སྔགས་ལ་དབྱེ་ནའང་བཞི་སྟེ། གཞི་ལམ་འབྲས་གསུམ་གྱི་རྣམ་བཞག་ཆ་ཚང་བཞུགས་པའི། སྤྱི་སྤུངས་བོན་སྐོར་དང་། མ་རྒྱུད་བོན་སྐོར། གེ་ཁོད་དང་མེ་རིའི་བོན་སྐོར། ཕུར་པའི་བོན་སྐོར་བཅས་བཞི་ཡང་སྐབས་དེའི་སྔོན་དུ་ཞང་བོད་ལྗོངས་སུ་དར་ཆེ་ཤོས་ས་གྱུར། དེ་དག་ལས་མང་ཆེ་ཤོས་ཁྲི་སྲོང་སྐབས་ནུབ་པ་དང་། འགའ་ཤས་སྐབས་དེར་བོན་གཤེན་ཚོས། དཀའ་བ་སྲོག་དང་བསྡོས་ནས་ སྦས་སྐུང་བྱས་ཏེ། གོང་མའི་འོག་མར་རིམ་བཞིན་རྒྱུད་སྤྲོད་བྱས་ནས། དུས་ད་ལྟའི་བར་མ་ནུབ་པར་བཞུགས་ཡོད་ལ། འགའ་ཤས་སྦས་སྐུང་མ་ཐུབ་པར་གཏེར་དུ་སྦས་ནས། ཕྱིས་གཏེར་སྟོན་ཚོས་གཏེར་ནས་གདན་དྲོངས་ནས་དར་བའོ། སྟོན་པ་གཤེན་རབ་ནས་དུས་ད་ལྟའི་བར། གཏེར་དུ་མ་སོང་བར་དར་བའི་བོན་ནི། གཞི་ལམ་འབྲས་གསུམ་གྱི་རྣམ་བཞག་ཆ་ཚང་བཞུགས་པའི། མདོ་སྡེ་ལ་འདུལ་བ་རྒྱུད་དྲུག་ སྔགས་སྡེ་ལ་གེ་ཁོད་མེ་རིའི་རྒྱུད་གཞུང་གཉིས། རམ་པ་རོལ་པ་འབུམ་པ་གསུམ། སེམས་སྡེ་ལ། རྫོགས་ཆེན་བཀའ་རྒྱུད་སྐོར་བཞི་སོགས་སོ། གཏེར་དུ་མ་སོང་བའི་མེ་རི་སྔགས་སེམས་གཉིས་སོགས་ཀྱི་བོན་སྡེའི་དེ་དག་ཉམས་སུ་བླངས་ནས། གྲུབ་པ་ཐོབ་སྟེ། འཇའ་ལུས་འཕོ་ཆེན་སྐུར་གྲུབ་ནས། ཟག་བཅས་ཀྱི་ཕུང་པོ་འོད་དུ་དེངས་པའི། འཇའ་ལུས་འཕོ་ཆེན་ཉེར་དྲུག་སོགས། བླ་རྒྱུད་བོན་གཤེན་རིག་འཛིན་རིམ་བྱོན་རྣམས་ཀྱི། རྣམ་ཐར་དང་ལོ་རྒྱུས་ཁག་ལས། ལོ་སྟོང་ཕྲག་གཉིས་གསུམ་ཙམ་ཀྱི་ནང་དུ། སྔ་རྗེས་སུ་བྱོན་པའི་བོན་གཤེན་རིག་འཛིན་མང་ཆེ་ཤོས་རྣམས་ཀྱི། ་བཞུགས་པའི་ས་གནས་ད་ལྟའང་ངོས་འཛིན་དུ་ཡོད་ལ། སྐབས་དེ་དུས་སྒྲུབ་གནས་ཀྱི་ས་མིང་རྣམས། ས་གནས་དེ་གའི་མིས་དུས་ད་ལྟ་ཡང་འབོད་སྲོལ་རང་འཇགས་སུ། ལུས་བསྡད་པ་ཡང་མང་པོ་ཡོད། རྦ་བཞེད་ཁག་ལས་གསལ་བའི། ཞང་ཞུང་གི་ལྷ་གྱེ་ཁོད་དང་། ཞང་ཞུང་གི་ལྷ་མོ་མུ་ཙ་མེད་སོགས་ནི། ཞང་སྐད་ཡིན་ཞིང་། གྱེ་ཁོད་དམ། གེ་ཁོད་ནི། ༼གེ་༽ནི་བདུད་དང་༼་ཁོད་༽་ནི་འདུལ་ཟེར་བའི་བོད་སྐད་དུ་ཞང་ཞུང་གི་ལྷ། བདུད་འདུལ་དུ་གོ་དོན་ཡོད། མུ་ཙ་མེད་ནི། ༼་མུ་༽ནི་ནམ་མཁའ། ༼ཙ་མེད་༽ནི་བུད་མེད་ཅེས་ཟེར་བའི། བོད་སྐད་དུ་ཞང་ཞུང་གི་ལྷ་མོ་ནམ་མཁའི་བུད་མེད་དུ་གོ་དོན་ཡོད། ལྷ་ཡབ་ཡུམ་དེ་གཉིས་ཀྱི་སྒྲུབ་ཐབས། གཞི་ལམ་འབྲས་གསུམ་གྱི་རྣམ་བཞག་ཆ་ཚང་བཞུགས་པའི། ཞང་ཞུང་གེ་ཁོད་མེ་རི་རྒྱུད་གཞུང་དཔོད་འགའ་ཙམ་། གཡུང་དྲུང་བོན་གྱི་བཀའ་འགྱུར་དང་རྟེན་འགྱུར་གྲས་སུ། ད་ལྟའང་བཞུགས་ཡོད་ལ། ད་དུང་གཞི་ལམ་འབྲས་གསུམ་གྱི་རྣམ་བཞག་ཆ་ཚང་བཞུགས་ཡོད་པའི། ཞང་ཞུང་གི་རྫོགས་ཆེན་བཀའ་རྒྱུད་སྐོར་བཞི་དང་། ཉམས་རྒྱུད་རྒྱས་འབྲིང་སྐྱ་གུ་སྨུག་གུ་སོགས། བཀའ་འགྱུར་གྲས་སུ་བཞུགས་ཡོད་ལ། སྔགས་སེམས་ཀྱི་བོན་དེ་དག་ལ་རྟེན་ནས། ཞང་བོད་ལྗོངས་སུ་གྲུབ་པ་ཐོབ་སྟེ། འཇའ་ལུས་སུ་གཤེགས་པ་གྲངས་ཀྱི་མི་ལང་པ་དུས་ད་ལྟའི་བར་དུ་བྱོན་པའི་རྣམ་ཐར་ལོ་རྒྱུས། སྟོན་པ་གཤེན་རབ་ནས་ད་ལྟ་བར་བཤད་རྒྱུ་ཡོད་དོ། ཞུ་འོད་རྒྱས་པའི་ཟླ་དགོན་རི་ཁྲོད་དུ། ཕྱི་ལོ་༢༠༡༧་ལོའི་ཕྱི་ཟླ་༡༢་པའི་ཚེས་༢༤་ཉིན་བྲིས་ཏེ། ཚེས་༢༥་ཉིན་འཇུག་རྫོགས་པར་བྲིས་སོ། ཞུ་དག་སོགས་རྗེས་སུ་བྱེད་འཆར་ལགས།
རྩོམ་པ་པོ།:TXLM | བལྟ་ཀློག | ལན་སློག(0) | འདྲེན་བཀོལ་སྤྱི་བསྒྲགས | རྩོམ་སྒྲིག
- ཟིན་ཐོ་གོང་མ།བླ་ཡིད་སེམས་གསུམ་ངོས་འཛིན་ཞལ་རྒྱུད།


c: text/html

text:
ཕྱི་ལོ་ ༢༠༡༨ ལོ་འདི་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་རྒྱུ་ཡིན་པ་ཡོངས་བསྒྲགས་གནང་བ།
འདི་ལོ་ ༢༠༡༨ ལོ་ཟླ་ ༣ ཚེས་ ༣༡ ཉིན་མོ་དེ་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུས་པའི་བོད་མི་རྣམས་རྒྱ་གར་དུ་བཙན་བྱོལ་ལ་འབྱོར་ནས་མི་ལོ་ ༦༠ ཧྲིལ་པོ་འཁོར་བའི་དུས་ཚིགས་དང་བསྟུན། དབུས་བོད་མིའི་སྒྲིག་འཛུགས་ནས་ཉིན་མོ་དེ་ནས་རྩིས་པའི་ཕྱི་ལོ་ ༢༠༡༨ ལོ་འཁོར་མོ་ Thank You India ཞེས་རྒྱ་གར་གཞུང་མང་གཉིས་ལ་ཐུགས་རྗེ་ཆེ་ཞུའི་ལོར་སྲུང་བརྩི་ཞུ་གཏན་འཁེལ་ཡོད་པ་ཡོངས་བསྒྲགས་གནང་འདུག དེ་རིང་རྒྱ་གར་གྱི་རྒྱལ་ས་ལྡིར་དབུས་བོད་མིའི་སྒྲིག་འཛུགས ...

robotstxt: allowed

filter: keep


text:
Watch Kunleng (Windows)
ད་རིང་རྒྱ་གར་རང་བཙན་ཉིན་མོ་ལ་ང་ཚོས་དམིགས་བསལ་འཚམས་འདྲི་ཞུ་གི་ཡིན། རྒྱ་གར་དབྱིན་ཇིའི་དབང་འོག་ལོ་ཉིས་བརྒྱ་ལྷག་ཙམ་གནས་རྒྱུན་རང་བཙན་རྩོད་ལེན་གྱི་བརྒྱུད་རིམ་ནང་འཕེལ་རིམ་སྣ་ཚོགས་བྱུང་ཡོད་པ་དང་། ཕྱི་ལོ་བརྒྱ་ཕྲག་བཅུ་དགུ་པའི་འགོ་སྟོད་ཙམ་ནས་མེས་པོ་དམ་གྷན་དྷིའི་དབུ་ཁྲིད་འོག་རྒྱ་གར་རང་བཙན་རྩོད་ལེན་གྱི་རྣམ་པ་གསལ་དུ་སོང་ནས་མཐའ་མ་ ༡༩༤༧ ཟླ་ ༨ ཚེས་ ༡༥ ཉིན་དབྱིན་ཇིའི་དབང་འོག་ནས་རང་བཙན་ཐོབ་ཡོད་པ་རེད། རྒྱ་གར་དང་བོད་གཉིས་ལོ་རྒྱུས་ཀྱི་འབྲེལ་བ་ཡོད་པ་མ་ཟད། ས་འབྲེལ་ཡིན་རྒྱལ་ཁབ་ཡིན་པ་སོགས་ཀྱིས་རྒྱ་གར་དབྱིན་ཇི་གཞུང་དང་བོད་དབར་འབྲེལ་བ་དང་། དེ་རྗེས་རྒྱ་གར་རང་བཙན་ཐོབ་རྗེས་བོད་ལ་འཛིན་པའི་སྲིད་བྱུས་ལ་འགྱུར་བ་བྱུང་བ་བཅས་ཀྱིས་ད་ལྟའི་བོད་ཀྱི་གནས་བབས་ལ་གལ་ཆེའི་ཤུགས་རྐྱེན་བྱུང་ཡོད། ད་རིང་གི་ཀུན་གླེང་བགྲོ་གླེང་ནང་རྒྱ་གར་རང་བཙན་རྩོད་ལེན་དང་རྒྱ་གར་དབྱིན་ཇི་གཞུང་གི་དུས་དང་རྒྱ་གར་ཐོབ་རྗེས་བོད་ལ་འཛིན་པའི་ཕྱི་འབྲེལ་སྲིད་བྱུས་སྐོར་ལ་བགྲོ་གླེང་ཞུ་རྒྱུ་ཡིན།
ཀུན་གླེང་ནི་འཁོར་སྐར་བརྒྱུད་ནས་བལྟ་ཐུབ་པ་དང་ རླུང་འཕྲིན་ཐོག་ཏུ་ཉན་ ཐུབ་པ་མ་ཟད། ད་དུང་དྲ་རྒྱ་བརྒྱུད་ནས་ཀྱང་དུས་ཐོག་ཏུ་བལྟ་ཉན་བྱེད་ཐུབ་པ་དང༌། བདུན་ཕྲག་རེའི་གཟའ་ལྷག་པ་དང་གཟའ་པ་སངས་ནམ་ཡིན་ལ་འཛམ་གླིང་གཅིག་གྱུར་གྱི་ཆུ་ ཚོད་༡༤་ནས་༡༥་བར་རམ། ཡང་ན་ལྷ་སའི་དགོང་མོའི་ཆུ་ཚོད་༡༠་ནས་༡༡་བར་དུ་ཀུན་གླེང་ལ་བལྟ་ཉན་ཐུབ་ཅིང༌། བོད་དང་རྒྱ་ནག་ནས་ཁ་པར་ཨང་གྲངས་༡༠༨༨༨༨་མནན་ཚེ། ཨེ་ཊི་ཨེན་ཊི་ཞེས་པའི་སྒྲ་ཞིག་ཐོས། དེའི་རྗེས་སུ་ཁ་པར་ཨང་གྲངས་༨༦༦ ༨༣༧ ༥༡༥༩ མནན་ན་སྐུ་ཉིད་ཀྱིས་རིན་པ་སྤྲོད་མི་དགོས་པའི་ཁ་པར་དེ་ང་ཚོར་འཕྲོད། ཨ་རི་དང་རྒྱལ་ཁབ་གཞན་ནས་༡ ༢༠༢ ༦༡༩ ༣༧༧༤ མནན་ནས་ཁ་པར་འབྲེལ་མཐུད་པར་རིན་པ་ཨ་རིའི་རླུང་འཕྲིན་ཁང་ལ་སྤྲོད་དུ་འཇུག་ དགོས་ཞེས་མངགས་བཀོད་བྱེད་ན་ཁ་པར་གྱི་རིན་པ་ང་ཚོས་སྤྲོད་ངེས་ཡིན། ཡང་ན་སྔོན་ནས་སྐུ་ཉིད་ཀྱི་མིང་དང་ཁ་པར་ཨང་གྲངས་ང་ཚོར་བསྐུར་ཚེ། ང་ཚོས་ཀུན་གླེང་གི་བགྲོ་གླེང་སྐབས་སུ་སྐུ་ཉིད་ལ་འབྲེལ་བ་བྱེད་ཆོག་པ་དང༌། གལ་ཏེ་སྐུ་ཉིད་ཀུན་གླེང་ལ་དངོས་སུ་མཉམ་ཞུགས་མི་ཐུབ་ཀྱང་ང་ཚོར་ tibetantv@voanews.com བརྒྱུད་ནས་ཨི་མེལ་གཏོང་བའམ། ཡང་ན་ཧཕེཀ་སི་ཨང་གྲངས་༡ ༢༠༢ ༣༨༢ ༥༥༩༦ བརྒྱུད་ནས་དྲི་བ་བསྐུར་གནང་ཡོད་པ་ཞུ།


text:
ཁྱད་ལས་པའི་ཚོགས་ཆེན་ཐོག་གནང་བའི་གསུང་བཤད།
༢༠༡༠ ཕྱི་ཟླ་ ༩ ཚེས་ ༦ ཉིན་དྷ་ས་བོད་ཀྱི་དཔེ་མཛོད་ཁང་གི་ཚོགས་ཁང་དུ་རྒྱལ་སྤྱིའི་བོད་མིའི་ཁྱད་ལས་པའི་ཚོགས་ཆེན་དུ་གནང་བའི་བཀའ་བློན་ཁྲི་པ་ཟམ་གདོང་བློ་བཟང་བསྟན་འཛིན་མཆོག་གི་གསུང་བཤད།
དེ་རིང་ཚོགས་འདུ་འདིར་ཕེབས་པའི་མཁས་དབང་ཌོཀ་ཊར་རཱཇན་ (Dr. Rajan) མཆོག་དང༌། ངའི་ཕྱག་སྦྲེལ་བཀའ་བློན་བསྟན་པ་ལགས། དེ་བཞིན་ཕྱོགས་གང་ས་ནས་ཕེབས་པའི་ཁྱད་ལས་པ་དང་མཁས་དབང་བཅས་ཚང་མ་ལ་ཐོག་མ་ཁྱེད་ཚོ་ད་རིང་འདིར་ཕེབས་ཐུབ་པ་དང༌། ཁྱད་ལས་པའི་རྒྱལ་སྤྱིའི་ཚོགས་ཆེན་གནང་ཐུབ་པ་དེར་ཧ་ཅང་དགའ་པོ་བྱུང༌། བཙན་བྱོལ་བོད་གཞུང་བཀའ་ཤག་དང༌། ང་རང་སྒེར་བཅས་ཀྱི་ངོས་ནས་ཚང་མ་ལ་དགའ་བསུ་དང༌། འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
ད་ལྟ་བཀའ་བློན་བསྟན་པ་ལགས་ཀྱིས་ངོ་སྤྲོད་གནང་བ་བཞིན་བཙན་བྱོལ་བོད་མིའི་ཁྲོད་དེང་སང་ཁྱད་ལས་པ་མང་དག་ཅིག་ཐོན་གྱི་ཡོད་རེད། དེས་ཕན་ཐོགས་ཆེན་པོ་ཡོང་མུས་རེད། སྤྱིར་བཏང་ཨིན་ཇིའི་སྐད་ལ་པོ་རོ་ཕེཤ་ནལ་ (Professional) ཟེར་རྒྱུ་དེ་བོད་སྐད་ལ་སྒྱུར་སྟངས་སྣ་ཚོགས་ཤིག་འདུག དེ་རིང་ཁྱེད་ཚོ་གཞུང་འབྲེལ་གྱི་འགྱུར་དེ་ལ་ཁྱད་ལས་པ་ཞེས་བསྒྱུར་འདུག དེ་ཡག་ཤོས་རེད་བསམ་གྱི་ཡོད། ཨིན་ཇིའི་ཚིག་མང་པོ་ཞིག་སྐད་ཡིག་གཞན་ནང་སླེབས་དུས་འཐོར་འགྲོ་བ་དང༌། དེའི་རྣམ་བཤད་ཀྱི་གོ་བ་ཆ་ཚང་མ་སླེབས་པ་ལྟ་བུ་ཞིག་ཡོད། སྤྱིར་བཏང་ཨིན་ཇིའི་སྐད་ལ་པོ་རོ་ཕེ་ཤན་ (Profession) ཟེར་བ་དང༌། ཨོ་ཀུ་པེ་ཤན་ (Occupation) ཟེར་བའི་ཚིག་གཉིས་ཡོད་པ་དེ་དོན་གཅིག་མིང་གི་རྣམ་གྲངས་ལྟ་བུ་བརྩི་བའི་སྐབས་ཀྱང་ཡོང་གི་འདུག སྔོན་མ་ང་ཚོ་བོད་པ་ལ་རྒྱ་གར་གྱིས་ཕྱི་བསྐྱོད་ལག་ཁྱེར་སེར་པོ་ཞིག་སྤྲད་ཀྱི་ཡོད། དེའི་ནང་སྒེར་གྱི་ལོ་རྒྱུས་རིང་པོ་ཞིག་བཀང་དགོས། ཕའི་མིང་དང་སྐྱེ་ཡུལ་སོགས་མང་པོ་ཞིག་གི་མཉམ་དུ་པོ་རོ་ཕེ་ཤན་ (Profession) ཟེར་བ་ཞིག་ཡོད་རེད། པོ་རོ་ཕེཤ་ནལ་(Professional) ཡིན་མིན་ལ་མ་ལྟོས་པར་དེའི་ནང་ལས་ཀ་གང་བྱེད་མིན་དེ་མང་ཆེ་བས་བརྒྱང་གི་འདུག དེའི་འཁྲིས་ལ་ཧིནྡིའི་སྐད་ནང་དེ་ལ་བྱབསཱཡ་ (Vyavasaya) ཞེས་བྲིས་ཡོད་རེད། དེ་ནི་ཨིན་སྐད་ཀྱི་བིཛ་ནེས་ (Business) དང༌། པོ་རོ་ཕེ་ཤན། (Profession) ཨོ་ཀུ་པེ་ཤན་ (Occupation) བཅས་གསུམ་ཀ་ལ་འཇུག་གི་རེད། དེང་སང་དྷ་རམ་ས་ལར་མཚོན་ན། དེ་ལ་ཆེད་ལས་པ་ཞེས་པ་ཞིག་དང༌། ཡང་ཁྱད་ལས་པ་ཞེས་པའི་འབྲི་སྟངས་གཉིས་འདུག བོད་ནང་རྒྱ་སྐད་ནས་བསྒྱུར་བའི་འབྲི་སྟངས་དེའི་ནང་ལ་ཆེད་ལས་པ་ཟེར་བ་དེ་མང་བ་འདུག གལ་ཏེ་ཨིས་པེ་ཤ་ལ་ཡི་ཛེ་ཤན་ (Specialization) ལ་བིཤེཥཛྙ་ (Visheshagya) ཟེར་བ་དེ་ནས་ཚུར་བྱས་ན་ཁྱད་ལས་པ་ཟེར་བ་དེ་ཕྲན་བུ་འཇུག་བདེ་བ་ལྟ་བུ་རེད། ངས་ཚིག་གི་རྙོག་ཁྲ་འདི་ཞུ་དགོས་པ་གང་ཡིན་ཞུ་ན། ཁྱེད་ཚོས་ (Global Professional Summit) ཚོགས་ཀྱི་ཡོད་ཅེས་པའི་བརྡ་ཐོ་ང་ལ་འབྱོར་སྐབས་པོ་རོ་ཕེཤ་ནལ་(Professional)ཟེར་བ་དེའི་རྣམ་བཤད་ངོ་མ་དེ་གང་ཡིན་ནམ། ངེས་ཚིག་གི་བཤད་པ་ཞིག་དགོས་པ་དེ་གང་ཡིན་ནམ་བསམས་ནས་ཨིན་ཇིའི་ཚིག་མཛོད་དང༌། ཨིན་ས་ཡི་ཀ་ལོ་པེ་ཌི་ཡ་ Encyclopedia ནང་བལྟས་ཀྱང་དེའི་རྣམ་གྲངས་དཔེར་ན་སྨན་པ་དང༌། ཁྲིམས་རྩོད་པ་སོགས་མ་གཏོགས། སྤྱིར་བཏང་པོ་རོ་ཕེཤ་ནལ་ Professional ཟེར་བའི་ཚིག་གི་རྣམ་བཤད་ཅིག་ཐོབ་མ་སོང༌། འོན་ཀྱང་གཅིག་ཡོད་དགོས་ཀྱི་རེད། ང་ཚོ་བོད་པས་རིགས་གཅིག་རྐང་འཛིན་ཟེར་བ་ཞིག་དང༌། ཁྱད་ལས་པ་ཟེར་བའི་ཚིག་ཅིག་བེད་སྤྱོད་གཏོང་གི་ཡོད། དེ་གཉིས་སྐབས་རེ་པོ་རོ་ཕེ་ཤན་ (Profession) དང་གཅིག་པ་ཆགས་འགྲོ་བ་ལྟ་བུ་ཞིག་འདུག ངས་དོན་དག་རྡོག་རྡོག་གང་ཞུ་འདོད་ཡོད་ཅེ་ན། (Professional) དང་ (Professiona) མ་ཡིན་པ་གཉིས་པོའི་ས་མཚམས་དེ་གང་ནས་གཟུང་དགོས་ཞེས་པ་དེ་རེད། ད་རེས་ཚོགས་འདུ་འདིའི་མགྲོན་ཤོག་གནང་སྐབས་མཚམས་དེ་གང་འདྲ་ཞིག་བཟུང་ཡོད་དམ། དཔེར་ན། མི་འདི་འདྲ་བྱས་པ་ཞིག་ཡིན་ན་དེ་ (Professional) ལ་བརྩི་གི་རེད། དེ་འདྲ་བྱས་པ་ཞིག་ཡིན་ན་དེ་ (Professional) ལ་བརྩི་གི་མ་རེད་ཟེར་བའི་མཚམས་གཅིག་བཟུང་ཡོད་ཀྱི་རེད། མཚམས་དེ་གང་འདྲ་བཟུང་ཡོད་མེད་ངས་ཤེས་མ་སོང༌། གལ་ཏེ་མཚམས་གཅིག་བཟུང་ཡོད་ན་ང་ཚོ་ཨིན་ཇིའི་སྐད་ཡིག་ཡག་པོ་མ་ཤེས་མཁན་དེ་ཚོའི་བསམ་བློའི་གོ་རྟོགས་ནང་ (Professional) ཟེར་བ་དེ་དེ་འདྲ་ཞིག་ལ་ཟེར་གྱི་ཡོད་འདུག་སྙམ་པའི་གོ་བ་རྙེད་རྒྱུ་ཞིག་ཡོང་གི་རེད། ད་གིན་ངས་གོང་དུ་ཞུས་པ་བཞིན་སྔོན་མ་ཡིན་ན་ལག་ཁྱེར་སེར་པོ་འཁྱེར་མཁན་ཚང་མ་ (Professional) ལྟ་བུ་ཞིག་ཆགས་ཡོད་རེད། སོ་སོའི་ (Profession) ཞིག་བྲིས་ཀྱི་ཡོད་རེད། དེ་ལྟར་བྲིས་པ་མ་དག་པ་ཡིན་ན། (Professional) དང་(non-professional) བར་གྱི་མཚམས་དེ་གང་ནས་གཟུང་དགོས་སམ། མདང་དགོང་མོའང་དེ་རང་བསམ་བློ་འཁོར་སོང་ལ། ད་ནངས་འདིར་ཡོང་སྐབས་ཀྱང་དེ་རང་བྱུང༌། གཅིག་བྱས་ན་ (Professional) གྱི་ཚོགས་འདུའི་ནང་ (non-professional) གཅིག་གིས་དབུ་འབྱེད་བྱས་པ་ཡིན་ན་དེ་གང་འདྲ་ཞིག་ཆགས་ཀྱི་ཡོད་དམ་དྲན་སོང༌། དེས་ན་ངས་ས་མཚམས་གང་རེད་ཅེས་ཡང་ཡང་ཞུ་རྒྱུ་དེ་ང་རང་གང་དུ་སླེབས་འདུག་བལྟ་དགོས་བསམས་པ་རེད། དེ་ཞར་བྱུང་གི་གནས་ཚུལ་རེད།
ད་ལྟ་བཀའ་བློན་བསྟན་པ་ལགས་ཀྱིས་ངོ་སྤྲོད་ནང་གསུངས་པ་བཞིན་འཇིག་རྟེན་འདིའི་ནང་བོད་མི་རིགས་ནི་ཕྲན་བུ་མི་འདྲ་བའི་མི་རིགས་ཤིག་རེད། དེ་ནི་ཆོས་ལ་དད་པ་ཡོད་མིན་ལ་མ་ལྟོས་པར་ངོས་ལེན་བྱེད་དགོས་ཀྱི་རེད་བསམ་གྱི་འདུག བོད་ནི་མི་འབོར་དང་སྟོབས་འབྱོར་ཆེ་བའི་ཁྱིམ་མཚེས་རྒྱལ་ཁབ་རྒྱ་གར་དང་རྒྱ་ནག་གཉིས་ཀྱི་བར་ལ་ཡོད་པ་མ་ཟད། ས་ཆ་མཐོ་ཞིང༌། ལམ་བགྲོད་དཀའ་བ། མཐུན་རྐྱེན་དཀོན་པ་བཅས་ཀྱི་གནས་སྟངས་ནང་བསྡད་མུར་རྣམ་དཔྱོད་ཀྱི་རིགས་རྩལ་དང་མཁས་པའི་བྱ་བ་ཧ་ཅང་རླབས་ཆེན་བྱེད་མཁན་གྱི་མི་གྲངས་ཉུང་བའི་མི་རིགས་ཤིག་རེད། དེར་སྤྱི་ཚོགས་ཀྱི་དཔལ་ཡོན་དུས་རབས་བདུན་པ་ཙམ་ནས་མ་གཏོགས་འགོ་བཙུགས་མེད་པ་ལྟ་བུ་ཞིག་རེད། སྤྱི་ཚོགས་ཀྱི་དཔལ་ཡོན་དར་བ་དང་ཆབས་ཅིག་ས་ཡ་དྲུག་ལས་མ་བརྒལ་བའི་མི་ཉུང་ཉུང་དེས་དབུས་དང༌། ཤར་ལྷོ་ཨེ་ཤི་ཡའི་ནང་དམག་གི་སྟོབས་ཤུགས་ལ་བརྟེན་ནས་ཁྱིམ་མཚེས་རྒྱལ་ཁབ་མང་པོ་འཇིགས་སྣང་དགོས་པ་དང༌། ཁོང་ཚོས་བསྟུན་མཁས་བྱེད་དགོས་པའི་རྒྱལ་ཁབ་ཅིག་ཏུ་ཡུན་རིང་བསྡད་པ་རེད། སྙན་ངག་པའི་འུད་ལྟ་བུ་བཤད་ན། སྙིང་སྟོབས་དགུ་གྱུར་སྲོག་གི་དབྱུག་པ་ལ།། རྟ་མཆོག་ཁྲོས་པའི་བཀའ་ཡིས་རྒྱས་བཏབ་པས།། སྲིན་པོ་གདོང་དམར་བོད་ཀྱི་རྒྱལ་ཁམས་ཀྱིས།། འཛམ་གླིང་ས་ཡི་གསུམ་གཉིས་བཟུང་ཞེས་གྲག། སྤྱིར་བཏང་གྲག་ཟེར་བ་དེ་དངོས་གནས་མིན་པའི་སྐད་ཆ་ཞིག་རེད། ལོ། གྲག ཟེར་གསུམ་དེ་བོད་སྐད་ནང་དངོས་གནས་མིན་ནའང་ཡིན་པ་ལྟ་བུ་བརྗོད་དགོས་བྱུང་ན་དེ་ཚོ་བརྗོད་ཀྱི་རེད། སྐབས་དེ་དུས་རྒྱ་ནག་དང་རྒྱ་གར་གྱིས་ཀྱང་འཇིགས་སྣང་དང་འཚེར་སྣང་བྱེད་དགོས་པ་མ་ཟད། རྒྱ་གར་གྱི་ས་ཕྱོགས་མང་པོ་བོད་དམག་གིས་བཟུང་བ་སོགས་ཀྱི་བྱུང་རབས་ཡོད་པའི་སྟོབས་ཤུགས་ཅན་གྱི་མི་རིགས་ཤིག་རེད། བོད་པའི་སྤྱི་ཚོགས་ནང་སྤྱི་ཚོགས་ཀྱི་དཔལ་ཡོན་དར་བ་ནས་དམག་གི་སྟོབས་ཤུགས་དེ་ཤེས་ཡོན་གྱི་སྟོབས་ཤུགས་ཤིག་ཏུ་འགྱུར་བ་རེད། དེར་བརྟེན་ངས་ནམ་རྒྱུན་ཐེ་ཚོམ་མེད་པར། བོད་པ་ནང་བཞིན་མཁས་པ་མང་པོ་བྱུང་བ་དང་རྩོམ་ཡིག་མང་པོ་ཡོད་པའི་མི་རིགས་གཞན་དག་ཡོད་མ་རེད་ཅེས་བཤད་ཀྱི་ཡོད། འོན་ཀྱང་མི་མང་པོས་དེ་ལ་མོས་མཐུན་བྱེད་ཀྱི་མ་རེད། ཡིན་ནའང་ང་རང་གིས་དེ་རིགས་པའི་སྒྲུབ་བྱེད་དང་བཅས་ཐག་ཆོད་པོའི་ཐོག་ནས་བཤད་ཀྱི་ཡོད། གང་ལགས་ཤེ་ན། མི་འབོར་གྱི་ཆ་ནས་རྟག་ཏུ་ས་ཡ་དྲུག་ལས་མ་བརྒལ་བ་དང༌། དུས་ཚོད་ཀྱི་ཆ་ནས་ལོ་ཆིག་སྟོང་ཉིས་བརྒྱ་སུམ་བརྒྱ་ཙམ་མ་གཏོགས་བྱུང་མེད། རྒྱ་གར་ལྟ་བུ་ཡིན་ན། ལོ་བདུན་སྟོང་ལྷག་ཙམ་གྱི་ཤེས་ཡོན་དང་རྩོམ་རིག་གི་བྱུང་རབས་དང༌། མི་འབོར་དུང་ཕྱུར་བརྒལ་བའི་ལུང་པ་ཞིག་རེད། དེས་ན་མི་འབོར་ས་ཡ་དྲུག་མ་གཏོགས་མེད་ཅིང་ལོ་ཆིག་སྟོང་ལྷག་ཙམ་མ་གཏོགས་ལས་ཀ་བྱེད་རྒྱུའི་གོ་སྐབས་མ་བྱུང་བ་དེས་སྐད་ཡིག་གཞན་ནས་བསྒྱུར་བའི་གཞུང་ལུགས་ཇི་ཙམ་ཡོད་པ་མཐོང་གསལ་རེད། འཇིག་རྟེན་ཁམས་ཀྱི་སྒྱུར་གྱི་བྱུང་རབས་ནང་བོད་པ་བཞིན་གཞན་སུ་ཡང་མེད་པ་དེ་ཚང་མས་ཁས་ལེན་མི་བྱེད་ཀ་མེད་རེད། དེ་ནི་དངོས་སུ་མིག་གིས་མཐོང་རྒྱུ་དང་ལག་པས་འཛིན་རྒྱུ་ཡོད་པ་ཞིག་རེད། གཞན་གྱི་སྐད་ཡིག་ནས་བསྒྱུར་བ་མ་ཡིན་པར་རང་སྐད་དུ་བརྩམས་པ་ལ་ཆ་བཞག་ན། བླ་མ་རེ་རེའི་གསུང་འབུམ་པོ་ཏི་བརྒྱ་ལྷག་ནས་པོ་ཏི་བཅུ་བཅོ་ལྔའི་བར་ཡོད་པ་ཧ་ཅང་མང༌། དེ་ཚོ་དེང་རབས་ཀྱི་ཉམས་ཞིབ་ཀྱི་གནས་ཚད་ལྡན་པའི་རྩོམ་ཡིག་ཤ་སྟག་མ་གཏོགས། ཟེར་ལོ་ཐོས་ལོ་ཙམ་བྱས་ནས་བྲིས་པ་ཧ་ལམ་མེད་ཅེས་བཤད་ནའང་འགྲིགས། རྟག་ཏུ་ཚད་མ་རིག་པ་དང་ནང་དོན་རིག་པ་མཉམ་དུ་སྤེལ་བ་ཡིན་སྟབས། རྩོམ་གྱི་སྤུས་ཚད་ལ་བལྟས་ན། བོད་པའི་རྩོམ་ཡིག་གི་སྤུས་ཚད་བཞིན་རྒྱ་གར་གྱི་མཁས་པ་ཚོས་ཀྱང་རེ་གཉིས་ཙམ་མ་གཏོགས། མང་ཆེ་བ་ཞིག་རྗེས་མ་བསྙབས་པ་ལྟ་བུ་ཞིག་ཡོད། དེ་ལྟ་བུའི་ལག་རྗེས་ཡོད་པའི་མི་རིགས་ཤིག་ལ་དངོས་ཡོད་གནས་ཚུལ་ཐོག་ནས་བལྟས་ན། ཡར་ཐོན་ཧ་ཅང་ཆེ་བའི་མི་རིགས་ཤིག་ལ་བརྩི་དགོས། འོན་ཀྱང་ད་ལྟའི་གནས་སྐབས་སུ་མི་རིགས་དེ་ཆགས་འཇིག་གི་སོ་མཚམས་སུ་སླེབས་ཏེ་གནས་ཐུབ་ཀྱི་ཡོད་འགྲོ ཡང་ན་རྩ་མེད་དུ་འགྲོ་བཤད་ཚོད་མ་ཐིག་པ་ཞིག་རེད། དེ་ལྟ་བུ་སླེབས་དགོས་པའང་ཕྱོགས་གཅིག་ནས་རྒྱ་ནག་གི་བཙན་གནོན་དབང་གིས་ཡིན་ཞིང༌། བོད་ནང་གི་བོད་མི་ཚོས་རང་གི་སྲོལ་རྒྱུན་དང༌། རིག་གཞུང༌། སྐད་ཡིག་བཅས་རྒྱུན་འཛིན་བྱེད་རྒྱུ་དེ་སྲོག་ཐོག་ལ་འབབ་པའི་ནག་ཉེས་ཤིག་གི་ངོ་བོར་འགྱུར་བར་བརྟེན། བྱེད་འདོད་ཡོད་ནའང་བྱེད་རྒྱུའི་ཐོབ་ཐང་དང༌། གོ་སྐབས། མཐུན་རྐྱེན་བཅས་མེད། འོན་ཀྱང་ང་ཚོ་རང་དབང་ལུང་པར་ཡོད་པ་ཚོར་དེ་འདྲའི་འཇིགས་སྣང་གང་ཡང་མེད། འོན་ཀྱང་ང་ཚོ་བོད་པ་རྣམས་དེ་སྔ་ནས་ཨ་བསར་ཚ་པོའི་གྲས་ལ་བརྩིས་འདུག ང་ཚོ་རང་དབང་ལུང་པར་ཡོད་པ་རྣམས་དེང་རབས་ཀྱི་ཤེས་ཡོན་ལ་ཨ་བསར་ཚ་ཐག་ཆོད་ནས་སོ་སོས་འདོད་པ་དང་བླང་གིས་བོད་ཀྱི་ཐུན་མིན་སྲོལ་རྒྱུན་ཉམས་ཆག་བཏང་བའམ། ཡང་ན་དོ་སྣང་མེད་པར་བསྡད་པ་རེད། འོན་ཀྱང་མི་རབས་རྗེས་མ་ཚོས་གང་འདྲ་བྱེད་གྲབས་ཡོད་འགྲོ་ད་ལྟ་བཤད་མི་ཐུབ། ད་ལྟ་ང་ཚོ་བཟང་སྤྱོད་ཀྱི་ཆ་ནས་འགྱུར་བ་གང་འདྲ་ཞིག་འགྲོ་བ་དང༌། སྲོལ་རྒྱུན་གྱི་ཆ་ནས་འགྱུར་བ་གང་འདྲ་ཞིག་འགྲོ་བ་དེ་ངོས་འཛིན་བྱེད་ཐུབ་ཀྱི་མི་འདུག ང་ཚོས་རྒྱ་མི་ལ་བོད་མི་རིགས་དེ་རྒྱ་ནག་གི་མི་རིགས་ཆེན་པོའི་ནང་ཕར་སིམ་ནས་མེད་པ་ (Assimilate) བཟོ་གི་འདུག་ཅེས་སྐྱོན་བརྗོད་བྱེད་ཀྱི་ཡོད་ཅིང༌། དེ་ཁྱེད་ཚོའི་བྱེད་སྟངས་སྡུག་ཅག་ཅིག་རེད་ཅེས་རྟག་ཏུ་བརྗོད་མུས་རེད། ཡིན་ནའང་ང་ཚོས་ཇི་ཙམ་ཞིག་སོ་སོའི་གནས་ཡུལ་ལུང་པའི་ནང་དང་བླང་ཐོག་ནས་སིམ་ཡོད་པ་དེར་ཞིབ་འཇུག་ཅིག་གནང་ན། སིམ་པའི་མགྱོགས་ཚད་དེ་ཞན་པོ་བྱུང་མེད་བསམ་གྱི་འདུག སྤྱིར་བཏང་མཐུན་འཇུག་བྱེད་རྒྱུ་དང་རང་གི་ངོས་འཛིན་བརླགས་ནས་སིམ་འགྲོ་རྒྱུ་གཉིས་པོ་དེ་ལོགས་ཀ་རེད། བོད་པ་མཐུན་འཇུག་ (Adjust) བྱེད་རྒྱུར་རྣམ་དཔྱོད་ཆེན་པོ་ཡོད་པ་དེ་སྔ་མོ་ནས་བཤད་མུས་རེད། རྒྱ་གར་དུ་སློབ་གཉེར་ཡོང་སྐབས་ལའང་མི་གཞན་དང་མཉམ་དུ་མཐུན་འཇུག་བྱེད་རྒྱུ་ཞིག་ཡོད་རེད། དེ་འདྲ་མིན་པར་སོ་སོས་རང་གི་ངོས་འཛིན་དེ་དོར་ནས་མི་གཞན་པའི་ངོས་འཛིན་ནང་དང་བླང་གིས་སིམ་འགྲོ་རྒྱུ་དེ་གནས་ཚུལ་ལོགས་ཀ་རེད། ཡིན་ནའང་གནས་ཚུལ་དེ་ཚོ་ཐབས་ཤེས་ཀྱིས་བཀག་ཐུབ་རྒྱུ་ཞིག་ཡོད་དམ་ཞེ་ན། དེ་བཀག་ཐུབ་ཐབས་མེད། དུས་ཀྱི་འགྱུར་བ་དང་བྱུང་རབས་ཀྱི་འགྱུར་བ་དེ་རང་བཞིན་གྱིས་འགྲོ་རྒྱུ་ཞིག་རེད། འོན་ཀྱང་དེའི་ཐོག་གང་བྱེད་ཐུབ་ཅེ་ན། ངོས་འཛིན་བྱེད་ཐུབ་རྒྱུ་དེ་རེད། ངོས་འཛིན་ཐུབ་པ་ཡིན་ན་གདམ་ག་བྱེད་རྒྱུའི་གོ་སྐབས་ཤིག་ལྷག་གི་རེད། ད་ལྟ་ང་ཚོར་དཀའ་ངལ་གང་ཡོད་ཅེ་ན། ངོས་འཛིན་ཐུབ་རྒྱུ་དེ་ཁག་པོ་ཆགས་ཀྱི་ཡོད། སོ་སོས་ཇི་ཙམ་གྱི་སྲོལ་རྒྱུན་དང་རང་གི་ཐུན་མོང་མ་ཡིན་པའི་ངོས་འཛིན་ཉམས་ཆག་གཏོང་གི་ཡོད་པའི་ཚོར་སྣང་དང༌། དེ་ཡང་རྒྱུ་དང་རྐྱེན་གང་འདྲ་ཞིག་གི་དབང་གིས་འགྲོ་བ་དེ་ང་ཚོས་ངོས་འཛིན་བྱེད་ཁག་པོ་དང༌། དེ་ངོས་འཛིན་བྱུང་སྐབས་གང་ཙམ་ཕྱིས་ཚར་བའི་གནས་ཚུལ་དེ་འདྲ་ཡོང་གི་འདུག དེར་བརྟེན་ཁྱད་ལས་པ་ཚོས་དེ་ཚོའི་ཐོག་ངེས་པར་དུ་ཐུགས་སྣང་དང་ངོས་འཛིན་གནང་དགོས་པ་ཞིག་རེད་བསམ་གྱི་འདུག
ང་འདིར་བཀའ་བློན་ཁྲི་པ་དང༌། ཡང་ན་སྒེར་གྱི་ངོས་ནས་གཞོན་སྐྱེས་ཚོ་ལ་འདི་བྱེད་དགོས། འདི་བྱེད་རྒྱུ་མེད་ཅེས་བརྗོད་འདོད་ཁྱོན་ནས་མེད། དེ་བརྗོད་ནས་ཕན་ཐོགས་གང་ཡང་མེད་ལ། དེ་འདྲ་བརྗོད་རྒྱུའི་ཐོབ་ཐང་ཡང་མེད། སོ་སོའི་རང་དབང་རྣམ་དཔྱོད་ཐོག་ནས་ཐག་གཅོད་བྱེད་རྒྱུ་དེ་ཧ་ཅང་གལ་ཆེན་པོ་ཞིག་ལ་བརྩི་གི་ཡོད། རང་དབང་གི་རྣམ་དཔྱོད་ཅིག་མེད་ན་གཞན་ཟེར་གཡམ་རྒྱུག་ཆགས་ཉེན་ཡོད། དེས་ན་རང་དབང་རྣམ་དཔྱོད་ཐོག་ནས་སོ་སོའི་བསམ་བློའི་རང་དབང་དེ་ཕྱིའི་རྐྱེན་གྱི་ནུས་ཤུགས་འོག་མ་ཕྱིན་པར་རང་ཐག་རང་གཅོད་ཀྱི་ནུས་པ་དེ་ཆ་ཚང་ཉར་ཐུབ་པ་བྱུང་ན། དེ་རྗེས་མདུན་ལམ་གང་འདྲ་ཞིག་བདམས་རུང་ནོར་བ་མེད་པ་དང༌། གལ་སྲིད་ནོར་ནའང་འགྱོད་པ་མེད་པ་ཞིག་ཆགས་རྒྱུ་རེད། དེ་མིན་གཞན་ཟེར་གཡམ་རྒྱུག་དང༌། ཨ་བསར་རྐྱང་རྐྱང་གིས་ཕྱིན་ན་ནོར་ཉེན་ཡོད་ལ། རྗེས་སུ་ནོར་བ་དེ་ཤེས་དུས་འགྱོད་པ་སྐྱེ་ཉེན་ཡོད་པ་ཞིག་རེད།
ད་ལྟ་ངས་པོ་རོ་ཕེ་ཤན་ (Profession) ཞེས་ཐེངས་མང་བསྐྱར་ལྡབ་ཡང་ལྡབ་ཀྱིས་དེའི་རྣམ་བཤད་གང་རེད་ཅེས་ཞུ་དགོས་པའི་རྒྱུ་མཚན་གཅིག་གང་ཡིན་ཞེ་ན། ང་ཚོ་བོད་པས་ཁྱད་ལས་པ་ལ་སྲོལ་རྒྱུན་ཐོག་ནས་ལྟ་སྟངས་ཤིག་ཡོད་རེད། བོད་པས་གང་འདྲ་ཞིག་ལ་ཁྱད་ལས་པ་ཞེས་བརྗོད་པ་དང༌། དེའི་མཚན་ཉིད་གང་འདྲ་ཞིག་དགོས་ཞེས་དྲིས་ན། ཁྱད་ལས་པ་མ་ཆགས་སྔོན་དུ་ཐོག་མར་བྱ་བ་གང་ཡིན་ནའང་བྱ་བ་དེའི་སྦྱོར་དངོས་རྗེས་གསུམ་དེ་མཁྱེན་དགོས། སྦྱོར་བ་ནི་ཨིན་སྐད་དུ་པི་རི་པི་རེ་ཤན་ (Preparation) ཞེས་པ་དེ་རེད། དེ་ནི་དང་པོ་གྲ་སྒྲིག་བྱེད་རྒྱུ་དེ་རེད། དངོས་གཞི་ནི་རི་ཡལ་ཨེཀ་ཤན་ (Real action) དེ་རེད། རྗེས་ནི་ཨ་འུཊ་ཀམ་ (Outcome) ཡང་ན་ཨི་ཕེཀ་ཊ་ (Effect) དེ་རེད། ལས་འགོ་མ་བཙུགས་གོང་སྦྱོར་དངོས་རྗེས་གསུམ་གྱི་གནས་ཚུལ་ཆ་ཚང་རྟོགས་པ་ཞིག་དང༌། དེ་ཡང་ཆ་བཞག་པ་མ་ཡིན་པར། སོ་སོས་བརྟག་དཔྱད་བྱས་ནས་ངེས་པ་རྙེད་པ་ཞིག་དགོས། དེང་སང་དེང་རབས་ཀྱི་སློབ་སྦྱོང་བྱེད་མཁན་མང་པོ་ཞིག་གིས་གང་གནང་གི་ཡོད་ཅེ་ན། མ་ཤེས་གོང་ནས་ཁས་ལེན་པའམ་ཆ་བཞག་ནས་འགྲོ་མཁན་མང་པོ་ཞིག་ཡོད་རེད། ཧིནྡཱིའི་སྐད་ནང་དེ་ལབ་བདེ་པོ་ཞིག་རེད། དེ་ལ་ཇཱན་ནཱ་དང་མཱན་ནཱ་ (Janana aur manana) ཟེར། ཇཱན་ནཱ་གནས་ཚུལ་གཞན་དག་ཅིག་རེད་ལ། མཱན་ནཱ་ཡང་གནས་ཚུལ་གཞན་དག་ཅིག་རེད། ངས་གང་བཤད་པ་དེ་ཁྱེད་ཀྱིས་དེ་རང་ཆ་བཞག་ནས་བྱས་ན་དེ་ཤེས་ཡོད་མ་རེད། ཁས་ལེན་པའམ་དེ་རང་རེད་བསམས་པ་རེད། འཛིན་གྲྭའི་ནང་དགེ་རྒན་གྱིས་བཤད་པ་དང༌། སློབ་དེབ་ནང་གང་བྲིས་པ་དེ་དག་བསྐྱར་རྒྱུ་ཡོད་ན། དེ་ཤེས་པའི་གྲས་སུ་བརྩི་ཡང༌། དེ་ཤེས་པ་མ་རེད། དཔེར་ན་བརྡ་ལན (Information) རུག་རུག་བཟོས་ཏེ་ཀམ་པུ་ཀྲར་(Computer)ནང་བླུགས་ཤིང༌། དེ་ནས་བཏོན་པ་ལྟ་བུ་ཁོའི་བསམ་བློའི་ནང་ཤེས་ཡོན་གང་ཡང་མེད། བརྡ་ལན་མང་པོ་གསོག་འཇོག་བྱས་པ་དེ་དགོས་དུས་བཏོན་རྒྱུ་ཡོད་པ་ལྟ་བུ་ཞིག་བཟོས་ན། མིའི་ཀླད་པ་དང་ཀམ་པུ་ཀྲར་གཉིས་ཧ་ལམ་གཅིག་པ་ཆགས་རྒྱུ་རེད། མི་ཟེར་བ་དེ་གང་འདྲ་ཞིག་དགོས་པ་དང༌། མི་དང་དུད་འགྲོ་གཉིས་ལ་ཁྱད་པར་གང་ཡོད་ཅེ་ན། བརྟག་དཔྱད་བྱེད་རྒྱུ་དང༌། དབྱེ་ཞིབ་བྱེད་རྒྱུ། རྒྱུ་མཚན་བཀོད་རྒྱུ། རིགས་པ་གཏོང་རྒྱུ། རྟགས་བཀོད་རྒྱུའི་ནུས་པ་དེ་མི་ལ་མ་གཏོགས་དུད་འགྲོ་ལ་མེད་པ་ཡིན་སྟབས། མི་དུད་འགྲོ་ལས་ཁྱད་པར་འཕགས་པ་ཡིན་ཟེར་བ་རེད། དེས་ན་གནས་ཚུལ་གང་ཡིན་རུང་རང་སྟོབས་ཀྱིས་ངེས་པ་རྙེད་ནས་ཤེས་པ་ཞིག་ལ་ཁྱད་ལས་པ་ཞེས་བརྗོད་ཆོག དེ་འདྲ་ཁྱད་ལས་པ་དེའི་བྱ་བ་དེས་ཕན་ཐོགས་པ་མ་གཏོགས་གནོད་པ་མི་བྱེད་པ་ཞིག་ཡོང་བ་མ་ཟད། དེ་འདྲའི་བྱ་བ་དེ་རྒྱུན་གནས་ཐུབ་པ་ཞིག་ཀྱང་ཡོང་བའི་ཡིད་ཆེས་བྱེད་ཆོག དེ་འདྲ་མ་བྱུང་ན། ཧོབ་དེ་ཁ་ལ་བལྟས་སྐབས་ཕན་ཐོགས་ཡོད་པ་ལྟ་བུར་མངོན་པའི་བྱ་བ་གཅིག་ཡིན་ནའང་དོན་ལ་རང་ངམ་ཡང་ན་སྤྱི་ཚོགས་ལ་དངོས་སུའམ་བརྒྱུད་ནས་གནོད་པ་དེ་འདྲ་ཡོང་སྲིད། མགོ་ཚོས་པོ་ཡག་པོ་མ་བྱུང་ན། དེ་ནས་རྒྱུན་གནས་མ་ཐུབ་པ་ཡོང་རྒྱུ་རེད། ང་ཚོ་བོད་པའི་སྤྱི་ཚོགས་ནང་ལས་ཀ་མང་པོ་ཞིག་རྒྱུན་གནས་མ་ཐུབ་པ་ཆགས་རྒྱུ་དེ་དང་པོ་ནས་སྦྱོར་དངོས་རྗེས་གསུམ་གྱི་རྣམ་གཞག་ཞིབ་ཚགས་པོ་ངེས་པ་རྙེད་པ་མ་ཤེས་པ་དང༌། མ་ཤེས་བཞིན་དུ་ཤེས་སོང་བསམས་ནས་འགོ་བཙུགས་པ་དེ་དག་རྒྱུན་གནས་མ་ཐུབ་པ་ཆགས་ཀྱི་ཡོད། དེར་བརྟེན་ཁྱད་ལས་པའི་བྱ་བ་དེ་འབྲས་བུ་གང་འདྲ་ཞིག་ཡོད་ནའང་འབྲས་བུ་དེ་སྒྲུབ་ཕྱོགས་མ་གཏོགས། དགག་ཕྱོགས་སུ་མ་སོང་བ་ཞིག་དང༌། གང་ཡོང་བ་དེ་རྒྱུན་གནས་ཐུབ་པ་ཡིན་པ། དེ་རང་ངམ་སྤྱི་ཚོགས་ལ་ཕན་ཐོགས་ཡོད་པ་ཞིག་ཡོང་དགོས་ཀྱི་རེད། སོ་སོའི་འཚོ་བ་བསྐྱལ་རྒྱུ་ཁོ་ནའི་ཆེད་དུ་བྱ་བ་ཞིག་ཧ་ཅང་མཐར་ཁྱོལ་བ་ཤེས་ནའང་དེ་ཁྱད་ལས་པ་ཡིན་མིན་དོགས་པའི་གནས་རེད། གང་ལགས་ཤེ་ན། སོ་སོའི་ལྟོ་གྲོད་ཁོག་གང་བཙལ་རྒྱུ་དང༌། ཉལ་ས་སྟབས་བདེ་པོ་ཞིག་བཟོ་རྒྱུ། ཕྲུ་གུ་གསོ་སྐྱོང་བྱེད་རྒྱུ་སོགས་ནི་བྱ་བྱེའུ་དང༌། སྦྲང་བུ་དང་དུད་འགྲོས་ཀྱང་བྱེད་སྟངས་མི་འདྲ་བའི་ཐོག་ནས་བྱེད་པ་མ་གཏོགས། མི་དང་ཁྱད་པར་གང་ཡང་མེད། མིའི་ཐུན་མོང་མ་ཡིན་པའི་ཁྱད་ལས་དེ་གང་རེད་ཅེ་ན། རང་ལས་གཞན་གཅེས་པ་བྱེད་ཐུབ་པ་དང༌། སྤྱི་ཚོགས་ཀྱི་དོན་དུ་རང་ཉིད་བློས་བཏང་ཐུབ་པ། རང་གི་མི་ཚེ་སྐྱེལ་སྟངས་དེ་གཞན་གྱི་ཐོག་ལྗིད་ཁོག་གམ་རྡོག་ཁྲེས་ལྟ་བུ་མ་ཡིན་པར། མ་མཐའ་ལའང་སོ་སོའི་འཚོ་ཐབས་ཀྱིས་གཞན་གྱི་བདེ་སྐྱིད་ལ་མ་གནོད་པའི་བསམ་སྤྱོད་ཡོད་མཁན་རྣམས་ལ་ང་ཚོས་ཁྱད་ལས་པ་ཞེས་བརྗོད་ཀྱི་རེད། ཁྱད་ལས་དེའི་བརྒྱུད་ནས་ནང་མི་དང༌། སྤྱི་ཚོགས། མི་རིགས། འཇིག་རྟེན་ཁྱོན་ཡོངས་ལ་དངོས་ཤུགས་བརྒྱུད་གསུམ་ནས་ཕན་བདེ་བསྒྲུབ་རྒྱུ་བྱུང་ན་ཁྱད་ལས་པའི་མཚན་ཉིད་ཚང་བ་ཞིག་རེད་བསམ་གྱི་འདུག དེ་འདྲའི་ཁྱད་ལས་པ་ཞིག་ཡོང་བ་ལ་རང་དབང་དགོས་པ་དང༌། དེ་བཞིན་འཇིགས་སྣང་དང་ཐེ་ཚོམ་མེད་པ་ཞིག་ཀྱང་དགོས། རང་དབང་ཡོང་བ་ལ་རང་སྟོབས་ཀྱིས་དཔྱད་པ་བྱེད་རྒྱུའི་རྣམ་འབྱེད་ཤེས་རབ་ཀྱི་རྣམ་དཔྱོད་གཅིག་དགོས་རྒྱུ་དེ་ཧ་ཅང་གལ་ཆེན་པོ་རེད། དེ་མེད་ན་མིས་གར་བཤད་འགྲོ་རྒྱུ་ཞིག་རེད། དེ་ལྟ་བུའི་རྣམ་འབྱེད་ཀྱི་ཤེས་རབ་དེས་གང་མཐོང་བའམ་སོ་སོས་དཔྱད་མཐའ་རྙེད་པའི་བདེན་པ་དེ་བཤད་ནུས་པ་དང༌། ལག་ཏུ་བླང་ནུས་པ། བདེན་པ་དེ་དང་མཉམ་དུ་མི་ཚེ་སྐྱེལ་ནུས་པའི་བློ་ཁོག་གཅིག་དགོས་ཀྱི་རེད། མང་པོ་ཞིག་གི་བསམ་བློའི་ནང་འཇིགས་སྣང་ཞིག་ཡོད་ཅིང༌། ངས་དེ་འདྲ་ཞིག་བྱེད་ན་མི་དང་མཐུན་གྱི་མི་འདུག ཁོ་རྦད་དེ་རྗེས་ལུས་ཐེབས་པ་རེད་ཅེས་བཤད་མི་ཡོང་བསམས་པ་དང༌། མི་ཁ་ཤས་ཁོང་ཁྲོ་ཟ་མི་ཡོང་བསམས་པ། སྤྱི་ཚོགས་ནང་ནས་བུད་མི་ཡོང་བསམས་པའི་འཇིགས་སྣང་དབང་གིས་རང་གིས་མཐོང་བའི་བདེན་པ་དེ་བརྗོད་མི་ནུས་པ་དང༌། དཔྱད་མི་ནུས་པ། འཚོ་མི་ནུས་པ་དེ་འདྲ་མང་པོ་ཡོད་རེད། དེ་བཞིན་དོགས་པ་ཡང་ཡོད་རེད། མ་གཞི་འཇིགས་སྣང་དང་དོགས་པ་གཉིས་གཅིག་པ་འདྲ་པོ་རེད། ཡང་ཕྱོགས་གཞན་ཞིག་ནས་རེ་བ་ཞིག་ཀྱང་ཡོད་རེད། གང་ལྟར་རེ་དོགས་གཉིས་པོ་དེ་དེང་རབས་ཀྱི་སྤྱི་ཚོགས་ནང་བཤུ་གཞོག་གཏོང་རྒྱུའི་ལག་ཆ་ཡག་ཤོས་དེ་རེད། ཨིན་སྐད་ནང་དབྱུག་པ་དང་ལ་ཕུག་དམར་པོ་བེད་སྤྱོད་གཏོང་དགོས་ཞེས་པའི་གཏམ་དཔེ་ཞིག་ཡོད་ཅིང༌། བོང་བུ་ལ་ལ་ཕུག་དམར་པོ་བསྟན་ནས་འཁྲིད་རྒྱུ་དང༌། དབྱུག་པ་གཞུས་ནས་འདེད་རྒྱུའི་བསམ་ཚུལ་ཞིག་འདུག དེ་ནི་བོང་བུ་ལ་ཏག་ཏག་འགྲིགས་སྲིད། འོན་ཀྱང་ཁྱད་ལས་པ་རྣམས་ཀྱང་དེ་བཞིན་དུ་ང་ལ་ཕོགས་ཆེན་པོ་ཞིག་རག་གི་རེད་བསམ་པའི་རེ་བ་དང༌། ངས་དེ་འདྲ་མ་བྱེད་ན་རྗེས་མ་དཀའ་ངལ་ཡོང་གི་རེད་བསམས་པའི་འཇིགས་སྣང་གཉིས་ཀྱི་འོག་རང་གིས་དཔྱད་མཐར་རྙེད་པའི་བདེན་པ་དེ་བཞག་ནས་སྤྱི་ཚོགས་དང་གང་མཐུན་མཐུན་འགྲོ་རྒྱུ་ཞིག་ཆགས་ན། དེ་ནི་སྤྱིར་བཏང་ཕལ་པ་ཞིག་རེད་མ་གཏོགས། ཁྱད་ལས་པ་དང་རིགས་གཅིག་རྐང་འཛིན་པ་མ་རེད་བསམ་གྱི་འདུག
ངས་ད་ལྟ་ཞུ་རྒྱུ་དེ་དག་ནི་སོ་སོའི་བསམ་ཚུལ་རེད། ཁྱེད་ཚོས་ཁས་ལེན་དགོས་ཞུ་གི་མེད། གང་ལྟར་ང་ཚོའི་མཐོང་སྣང་དེ་འདྲ་ཞིག་ཡོད་རེད། དེང་སང་ང་ཚོ་མང་པོ་ཞིག་གི་བསམ་ཚུལ་ནང་གོ་རྟོགས་དེ་ཡོང་མུས་རེད། དེ་ནི་ལོ་ ༥༡ ཕྱིན་པའི་རྗེས་ལ་ཕྱི་བལྟས་སློག་སྐབས་བོད་པའི་སྤྱི་ཚོགས་ནང་སྔོན་མ་བོད་ནང་ཐོན་པ་བཞིན་མཁས་པ་ཆེན་པོ་མི་འཐོན་པ་དེ་གང་ཡིན་ནམ་ཞེས་པའི་དྲི་བ་དེ་རེད། ང་ཚོ་རང་དབང་ལུང་པའི་ནང་ཡོད་པའི་དེང་རབས་ཀྱི་སློབ་སྦྱོང་ཡོད་མཁན་དེ་ཚོ་འབྲིང་འབྲིང་(Mediocre) ཞིག་མ་གཏོགས། ཧ་ཅང་མཁས་པ་ཆེན་པོ་ (Genius) ག་ཚོད་ཐོན་ཡོད་དམ། ང་ཚོ་བོད་ལ་ཡོད་སྐབས་འཛིན་གྲྭ་གཅིག་གི་ནང་མི་སུམ་ཅུ་བཞི་བཅུ་ཡོད་ན། དེའི་ནང་ནས་འགྲན་ཟླ་བྲལ་བའི་མཁས་པ་ལྔ་དྲུག་ཅིག་འཐོན་རྒྱུ་ཡིན་པ་བཤད་མ་དགོས། འདིར་སློབ་ཕྲུག་སྟོང་ཕྲག་མང་པོ་ཡོད་རུང་ཚང་མ་གཅིག་པ་འབྲིང་འབྲིང་ཡོང་རྒྱུ་དེ་གང་ནས་ནོར་བ་ཡིན་ནམ། དེའི་ཐོག་ཞིབ་འཇུག་གནང་དགོས་རྒྱུ་དེ་ཧ་ཅང་གལ་ཆེན་པོ་རེད། གཞི་རིམ་ཤེས་ཡོན་ནས་ནོར་ཡོད་ན་མཐོ་རིམ་སློབ་སྦྱོང་ལ་སླེབས་སྐབས་གཟེངས་སུ་ཐོན་པའི་ཁྱད་ལས་པ་དང་རིགས་གཅིག་རྐང་འཛིན་པ་འཐོན་རྒྱུ་ཁག་པོ་རེད། དེ་འདྲའི་རྒྱུ་མཚན་ལ་བརྟེན་ནས་དེའི་ཐོག་ཞིབ་འཇུག་མང་པོ་དང༌། བསམ་བློ་མང་པོ་བཏང་ནས་ཕྱི་ལོ་ ༢༠༠༤ ལོར་བཙན་བྱོལ་བོད་མིའི་གཞི་རིམ་གྱི་ཤེས་ཡོན་སྲིད་བྱུས་གཏན་ལ་ཕབ་པ་རེད། དེའི་ནང་ཇི་ལྟར་ཁྱད་ལས་པ་འཐོན་ཐུབ་པ་དང༌། ཁྱད་ལས་པ་ཐོན་རྗེས་སྐབས་བབས་ཀྱི་བསྒྲུབ་བྱ་དང་ལས་འགན་གང་ཡིན་པ་བཅས་གསལ་ཡོད་པ་དེ་ཚོའི་ཐོག་ཐུགས་ཞིབ་གནང་ན་ཐུགས་དྲན་གསོ་རྒྱུ་དང་གོ་རྟོགས་ཡོང་རྒྱུར་ཕན་ཐོགས་ཡོང་གི་རེད་བསམ་གྱི་འདུག
སྤྱིར་བཏང་བཙན་བྱོལ་བོད་མིའི་སྤྱི་ཚོགས་དེ་མི་འབོར་ཉུང་ཡང༌། རྒྱལ་ཁབ་གང་ས་ནས་ངོས་འཛིན་ཡོད་པའི་ཁྱད་ལས་པ་མང་པོ་ཐོན་ཐུབ་པ་དང༌། དེ་རིང་འདིར་མང་པོ་ཞིག་འཛོམས་ཐུབ་པ་དེ་གཟི་བརྗིད་ཆེན་པོ་ཞིག་ཏུ་ངོས་འཛིན་ཞུ་གི་ཡོད། ཡིན་ནའང་དེ་ཙམ་གྱིས་མ་ཚིམས་པ་གནང་དགོས། ཕྱི་ལོ་ ༡༩༥༩ སྔོན་དུ་བོད་ཀྱི་སྤྱི་ཚོགས་ནང་གཞི་རིམ་ཤེས་ཡོན་རྒྱ་ཁྱབ་ལ་མེད་རུང༌། གཞི་རིམ་ཤེས་ཡོན་ལེན་འདོད་ཡོད་མཁན་ཚོར་གོ་སྐབས་མེད་པའང་མ་རེད། གཞི་རིམ་ཤེས་ཡོན་རྒྱ་ཁྱབ་ཏུ་མེད་པ་དང༌། དེང་རབས་ཀྱི་ཤེས་ཡོན་གྱི་མཐུན་རྐྱེན་མེད་པའི་སྐབས་ལ་བོད་པའི་སྤྱི་ཚོགས་ནང་འགྲན་ཟླ་བྲལ་བའི་མཁས་པ་ (Genius) མང་པོ་ཐོན་ཡོད། འོན་ཀྱང་འདས་པའི་ལོ་ ༥༡ རིང་ཇི་ལྟར་འགགས་པ་དང༌། མ་འོངས་པར་ཇི་ལྟར་བསྐྲུན་ཐུབ་མིན་ཐོག་ངེས་པར་དུ་དགོངས་པ་བཞེས་ཏེ་ལས་གཞི་བཟོས་པ་ཡིན་ན་སྙིང་ཐག་པ་ནས་དགའ་བསུ་ཞུ་རྒྱུ་ཡིན།
ད་རེས་ཚོགས་འདུ་འདིའི་མིང་བྱང་ནང་ལའང་དང་པོ་ཞེས་བྲིས་འདུག དེ་ནི་གཉིས་པ་གསུམ་པ་བཞི་པ་ཡོང་རྒྱུ་ཡོད་པའི་རྒྱུ་མཚན་གྱིས་བྲིས་ཡོད་སྙམ། གཅིག་མ་གཏོགས་མེད་ན་དང་པོ་ཟེར་བའི་ཐ་སྙད་དེ་འཇུག་སྟངས་མེད། དེས་ན་རྒྱུན་མཐུད་ཐུབ་པ་དང་རྒྱུན་གནས་ཡོང་བ་ཞིག་ལ་ཚང་མས་དགོངས་པ་བཞེས་ཐུབ་ན་ཡག་པོ་འདུག་ཞུ་རྒྱུ་ཡིན། ཐུགས་རྗེ་ཆེ།། །།


text:
尼曲桑布故事-06学狗叫-江村平措
རྒྱལ་པོར་ཁྱི་སྐད་རྒྱག་ཏུ་འཇུག་པ།
ཡང་ཉིན་ཞིག་ཉི་ཆོས་བཟང་པོས་གཡོག་པོ་སྤྱི་བྱིངས་དང་མཉམ་དུ་སྐད་ཆ་ཤོད་རེས་བྱེད་སྐབས་རྒྱལ་པོར་ཁྱི་སྐད་རྒྱག་ཏུ་འཇུག་ཐུབ་མིན་གླེང་མོལ་བྱས།ཉི་ཆོས་བཟང་པོས་རྒྱལ་པོར་ཁྱི་སྐད་རྒྱག་ཏུ་འཇུག་རྒྱུ་དེ་ལས་སླ་པོ་རེད་ཅེས་བཤད།གཡོག་པོ་བྱིངས་རྣམས་ཧ་ལས་པའི་ངང་གང་འདྲ་བྱས་ནས་ཁྱི་སྐད་རྒྱག་ཏུ་འཇུག་ཐུབ་བམ་ཞེས་དྲིས་པར།ཉི་ཆོས་བཟང་པོས་ཁྱེད་ཚོས་ལྟོས་ཨང་ཟེར་ནས་གཟིམ་ཆུང་དུ་རྒྱལ་པོའི་དྲུང་དུ་ཕྱིན་པ་དང་ཁོང་ཚོ་རྒྱལ་པོའི་གཟིམ་ཆུང་གི་སྒོ་ཡོལ་གྱི་གསེང་ནས་ལྟ་རུ་བཅུགཉི་ཆོས་བཟང་པོས་རྒྱལ་པོའི་དྲུང་དུ་སོང་ནས་གཏམ་ཞིག་ཞུ་རྒྱུ་ཡོད་མདོག་གིས་མགོ་ལ་བྲད་ཙམ་བྲད་ཙམ་བྱས་པར།རྒྱལ་པོས།ཡ།ཉི་ཆོས་བཟང་པོ་གང་ཤོད་རྒྱུ་ཡོད་ཅེས་དྲིས་པར། ཉི་ཆོས་བཟང་པོས་མགོ་བོ་སྒུར་སྒུར་བྱས་ནས་འདི་སྐད་ཞུས། “རྒྱལ་པོ་རིན་པོ་ཆེ། ཕོ་བྲང་གི་རྒྱལ་སྒོའི་ཕྱི་རོལ་ན་འབྲོག་པ་ཞིག་ལ་འདོགས་ཁྱི་ཆེན་པོ་ཞིག་འཚོང་རྒྱུ་འདུག་པས་རྒྱལ་པོས་སྤུས་གཟིགས་མི་གནང་ངམ་”ཞེས་ཞུས་པར། རྒྱལ་པོས་ཉི་ཆོས་བཟང་པོར་གཟིགས་ནས་ཁྱི་དེ་སྐད་ཡག་ལོད་གང་འདྲ་འདུག་ཅེས་གསུངས་པར། ཉི་ཆོས་བཟང་པོས་སྐད་ཧ་ཅང་ཡག་པོ་འདུག་ཅེས་ཞུས། རྒྱལ་པོས་སྐད་གང་འདྲ་རྒྱག་གི་འདུག་ཅེས་དྲིས་པར། ཉི་ཆོས་བཟང་པོས་“ཨའོ་ཨའོ་ཨའོ་”ཞེས་རྒྱག་གི་འདུག་ཞུས་པར། རྒྱལ་པོས་ཉི་ཆོས་བཟང་པོ་ཁྱོད་ལས་ལྐུགས་པ་གང་དུ་ཡོད། འདོགས་ཁྱི་ཆེན་པོའི་སྐད་དེ་འདྲ་མ་རེད། ད་ལྟ་ཁྱོད་ཀྱིས་བརྒྱབ་པའི་ཁྱི་སྐད་དེ་རྒྱ་ཁྱི་ཆུང་ཆུང་གི་སྐད་རེད། འདོགས་ཁྱིའི་སྐད་འདི་འདྲ་རེད་ཅེས་ཤོད་བཞིན་པར་མདུན་ལྕོག་སྟེང་གི་དངོས་པོ་རྣམས་ཕར་བསྡུས་ཟེར་ནས་རྒྱལ་པོ་རང་ཉིད་ཀྱིས་མདུན་ལྕོགས་སྟེང་དུ་ལག་གཉིས་བཞག གདན་སྟེང་དུ་པུས་མོ་བཙུགས་ནས།“འ་འུ། འ་འུ། འ་འུ་”ཞེས་ཁྱི་སྐད་བརྒྱབ། ཉི་ཆོས་བཟང་པོས། འོ་ལགས་སོ། འདོགས་ཁྱིའི་སྐད་དེ་འདྲ་ཡིན་ལགས་སོ་ཟེར་ཏེ་གཟིམ་ཆུང་ནས་ཕྱིར་ཐོན་ཕྱིན་པར་གཡོག་པོ་ཚོས་ཧ་ལས་མདོག་གིས་དངོས་འབྲེལ་ཉི་ཆོས་བཟང་པོ་ཁྱེད་ནི་རིག་པ་རྣོ་པོ་ཞིག་རེད་ཅེས་ཤོད་བཞིན་པར་ཚང་མ་གད་མོ་ཤོར།


text:
ཕྱི་ལོ་༢༠༡༣ལོའི་ཆེས་ཐོག་མའི་རིག་གཞུང་བརྗེ་རེས་ཀྱི་སློབ་མ།
- Details
- དཔར་འགྲེམས་ཟླ་ཚེས།: Monday, 16 September 2013 06:59
འདི་ལོ་ཕྱི་ལོ་༢༠༡༣ལོའི་ལྷའི་སྤྱི་ཚོགས་ཞབས་ཞུ་ཚོགས་པའི་ཆེས་ཐོག་མའི་རིག་གཞུང་བརྗེ་རེས་ཀྱི་སློབ་མ་ནི། Mr. Michael Smith སྐུ་ཞབས་མེ་ཁལ་ལགས་ཀྱིས་སྣེ་ཁྲིད་པའི་ཨ་རིའི་ Tulane University ཐུ་ལན་གཙུག་ལག་སློབ་གཉེར་ཁང་ནས་
སློབ་མ་༡༢ ཕྱི་ཟླ་༦པའི་ཚེས་༧ཉིན་དྷ་རམ་ས་ལར་འབྱོར་ཡོད་པ་རེད།
སློབ་མ་རྣམས་བདུན་ཕྲག་གསུམ་རིང་བཞུགས་སྒར་དྷ་རམ་ས་ལར་གནས་སྡོད་ཀྱིས་བོད་པའི་སྤྱི་ཚོགས་དང་རིག་གཞུང་བརྗེ་རེས་སོགས་བྱས་ཡོད། ཁོང་ཚོ་དྷ་རམ་ས་ལར་སླེབས་པ་ཐེངས་དང་པོ་ཡིན་ཞིང་ཐོག་མར་ང་ཚོས་ལྷ་སྤྱི་ཚོགས་ཞབས་ཞུ་ཚོགས་པའི་ལས་རིམ་ཁག་ངོ་སྤྲོད་དང་། དེ་ནས་སློབ་ཕྲུག་རྣམས་བཙན་བྱོལ་བོད་མིའི་སྒྲིག་འཛུགས་ཀྱི་ལྷན་ཁང་ཁག་དང་། བོད་ཀྱི་དཔེ་མཛོད་ཁང་སོགས་བོད་མིའི་ཚོགས་སྡེ་ཁག་མང་པོ་ཞིག་གི་ནང་ཁྲིད་ནས་ངོ་སྤྲོད་དང་གནས་ཚུལ་རྒྱུས་ལོན་བྱས་ཡོད།
དམིགས་བསལ་སློབ་ཕྲུག་འདི་དག་གིས། ཕྱི་ཟླ་ ༦ པའི་ཚེས་ ༢༧ ཉིན་༧གོང་ས་མཆོག་གིས་དྷ་སྟེང་བོད་ཁྱིམ་དུ་བོད་ཕྲུག་ན་གཞོན་རྣམས་ལ་ནང་ཆོས་ངོ་སྤྲོད་སྐབས་སུ་མཉམ་ཞུགས་བྱེད་པའི་གོ་སྐབས་བྱུང་ཡོད་པ་མ་ཟད། དེ་བཞིན་ཁོང་ཚོ་བྷིར་བོད་མིའི་གཞིས་ཆགས་དང་། མན་ཌི། མཚོ་པདྨ་བཅས་ལ་གཟིགས་སྐོར་གྱིས་ཡུལ་དེ་དག་གི་བོད་མིའི་འཚོ་བའི་གནས་སྟངས་ལ་རྒྱུས་ལོན་བྱས།
ཕྱི་ཟླ་༦པའི་ཚེས་༡༢ཉིན་སློབ་ཕྲུག་དེ་དག་གངས་སྐྱིད་མེས་དབོན་དཔེ་སྟོན་སློབ་གྲྭའི་ནང་ཁྲིད་ནས། ཁོང་ཚོས་དཔེ་སྟོན་སློབ་གྲྭའི་ལོ་རིམ་དང་པོ་ནས་ལྔ་པའི་བར་གྱི་ཁྱོན་ཕྲུག་ ༡༠༠ ཡས་མས་ཤིག་ལ་ཚོན་དང་ཤོག་བུས་སྒྱུར་རྩལ་གྱི་རི་མོ་དང་བཟོ་དབྱིབས་སྣ་ཚོགས་བཟོ་ཐབས་ཀྱི་ཟབ་སྦྱོང་སྤྲད་ཡོད་པ་དང་སྐབས་དེར་ཟབ་སྦྱོང་སྤྲོད་མཁན་དང་ཟབ་སྦྱོང་སྤྲོད་སའི་སློབ་ཕྲུག་ཚང་མས་དགའ་ཚོར་ཆེན་པོ་བྱུང་ཡོད། ལྷ་སྤྱི་ཚོགས་ཞབས་ཞུ་ཚོགས་པས་རྗེས་སུ་ཟབ་སྦྱོང་དེ་དང་འདྲ་བ་བཙན་བྱོལ་བོད་མིའི་སློབ་གྲྭ་འདྲ་མིན་ནང་གོ་སྒྲིག་བྱེད་ཐོབ་ཐབས་ཀྱི་བྱེད་རྒྱུའོ་འཆར་གཞི་ཡོད་ཅིང་། ཐེངས་འདིའི་སློབ་ཕྲུག་རྣམས་ལ་ཟབ་སྦྱོང་སྤྲོད་སའི་རྒྱུ་ཆ་དེ་དག་ཨ་རིའི་ Colorado ཀོ་ལོ་རཱ་ཌོའི་ནང་གནས་བཞུགས་ Ms. Kate Neuschaefer ལྕམ་ཀེ་ཊི་ལགས་ཀྱིས་ www.artsforthenations.org ཞལ་འདེབས་གནང་བ་ཞིག་རེད།
ཕྱི་ཚེས་༢༣ཉིན་ལྷ་སྤྱི་ཚོགས་ཞབས་ཞུ་ཚོགས་པས་མཁས་དབང་ཟམ་གདོང་རིན་པོ་ཆེ་མཆོག ལྷའི་ Ahimsa House འཚེ་མེད་ཞི་བའི་ཁང་དུ་གདན་ཞུས་ཀྱིས་ཁོང་གིས་སློབ་ཕྲུག་རྣམས་ལ་ནང་ཆོས་དང་འཚེ་མེད་ཞི་བའི་སྐོར་གསུང་བཤད་དང་སློབ་ཕྲུག་ཚོ་དང་དྲི་བ་དྲིས་ལན་བཅས་གནང་ཡོད་པ་རེད།
དེ་བཞིན་ང་ཚོས་རིག་གཞུང་བརྗེ་རེས་ཀྱི་སློབ་ཕྲུག་ཚོར་ལྷའི་སློབ་ཕྲུག་ཚོ་དང་ལྷན་དུ་ཉིན་རེར་ཆུ་ཚོད་གསུམ་ཙམ་ཕན་ཚུན་བར་རིག་གཞུང་དང་ཉམ་མྱོང་སྤེལ་རེས་བྱས་བཅུག་ཡོད་པ་མ་ཟད། ཁོང་ཚོས་བོད་ནང་གི་ཆབ་སྲིད་སྐོར་རྒྱུས་ལོན་གང་ལེགས་ཡོང་ཆེད། བཞུགས་སྒར་དྷ་རམ་ས་ལར་བརྟེན་གཞི་བྱས་ཡོད་པའི་བོད་ཀྱི་བུད་མེད་ལྷན་ཚོགས་དང་། བོད་ནང་རྒྱ་ནག་གཞུང་གིས་མནར་གཅོད་འོག་དཀའ་སྡུག་མང་པོ་མྱངས་མྱོང་ཡོད་པའི་ཆབ་སྲིད་བཙོན་ཟུར་ཨ་མ་ཨ་བདེ་ལགས་གཙོས་པའི་ཆབ་སྲིད་བཙོན་ཟུར་སོགས་དང་ཐུགས་འཕྲད་བྱ་རྒྱུ་བཅས་ཀྱི་གོ་སྒྲིག་གང་མང་ཞུས་ཡོད་པ་རེད།


text:
དྲ་བ་རིམ་འཕར་གྱི་ཞུ་མཆིད་དང་། དྲ་རྩོམ་པར་དབང་གི་གསལ་བསྒྲགས།
གུས་པར་འོས་པའི་སྙུག་ཐོགས་པ་དང་ཀློག་པ་པོ་རྣམ་པ་ལགས། འདིར་ངེད་གཞོན་གསར་དྲ་བ་དབུ་བརྙེས་ནས་ད་ལྟ་ལ་ཐུག་གི་བར་མི་ལོ་ལྔ་འགོར་ཡོད་ཅིང་། ཏག་ཏག་མི་ལོ་ལྔ་ལྷག་གི་རིང་ལ་གཞོན་གསར་དྲ་བས་རྒན་པ་གཉའ་རེངས་དག་གི་བཀའ་དང་བཀོད་པ་ལ་མ་ཉན་ཞིང་། གཞོན་པ་ཁ་མང་དག་གི་ལངས་ཕྱོགས་དང་ཕྱོགས་རིས་ལ་ཡང་མ་བསྟུན་པར། དྲ་བ་རང་གི་སྒེར་གཤིས་ཀྱི་སྟེང་ལ་ནུས་ཚོད་ཀྱིས་”དབུས་ལམ”རེ་བཙལ་ནས་ལམ་ལ་ཆས་འོང་བ་ཡིན། ཕྱིར་དྲན་རེ་བྱས་ན། བོད་ཀྱི་དྲ་བའི་རིག་གནས་ཀྱི་ཁྲོད་ལ”གཞོན་གསར་དྲ་བ”ཐོག་མར་མངོན་དུས། རིག་གནས་པའི་སྡེ་ཡི་རྒན་དར་གཞོན་གསུམ་སྐོར་ཞིག་གིས་མངོན་ལྐོག་གང་རུང་ནས་མཐོང་ཆུང་བྱེད་ཅིང་། ཐ་ན་གཞུང་སྒེར་གྱི་དྲ་བ་ཆེ་ཤོས་དག་གིས་ཀྱང་ཁ་ཡ་ཐད་ཀྱིས་བྱས་མ་མྱོང་། ཡིན་ནའང་། ཡོད་ཚད་དུས་ཚོད་ཀྱིས་ཐག་གིས་གཅོད་ཐུབ་ཞེས་པའི་བཤད་རྒྱུན་ནང་བཞིན། སྒེར་གཤིས་ཅན་གྱི་རྩོམ་པ་པོ་དག་གི་རྒྱབ་སྐྱོར་འོག་ཏུ།


text:
“ལོ་འདི་ཤས་རིང་། གཙང་གསུམ་འབྱུང་ཡུལ་དུ་གང་དགར་ཚེ་ཐར་གཏོང་མཁན་གྱི་མི་སྒེར་དང་ཚོགས་པ་རྟག་པར་མཐོང་རྒྱུ་འདུག ཕྱི་ནས་ཡོང་བའི་རིགས་མི་གསལ་པའི་ཉ་དེ་དག་གི་ལུས་ལ་དུག་སྲིན་ཕྲ་མོ་ཡོད་པས། དེས་ས་གནས་དེ་གའི་ཆུ་རྒྱུད་དུ་གནས་བཅའ་བའི་ཉ་ཡི་ས་ཆ་བདག་བཟུང་བྱས་ཏེ་ཉེན་ཁ་ཆེན་པོ་འདུག” ཟླ ༩ པའི་ཚེས ༢༡ ཉིན། མཚོ་སྔོན་ཞིང་ཆེན་ཉ་ལས་དཔལ་འབྱོར་རྟོག་ཞིབ་ས་ཚིགས་ཀྱི་བཟོ་བཀོད་པ་ལི་ཧི་མའོ་ཡིས་ཀྲུང་གོའི་གསར་འགྱུར་ཁང་གི་གསར་འགོད་པར་འདི་སྐད་བརྗོད་བྱུང་ལ། “མང་ཚོགས་དཀྱུས་མ་དག་གིས་གཙང་གསུམ་འབྱུང་ཡུལ་དུ་རིགས་མི་གསལ་བའི་ཉ་རིགས་གང་བྱུང་ཚེ་ཐར་གཏང་མི་ཉན”ཟེར།
“ད་ཆ་མང་ཚོགས་ཀྱིས་ཉ་རིགས་རིགས་སྣ་གང་ཡིན་ཧ་གོ་གི་མེད། ཁྲོམ་ར་ནས་ཕྱི་ཡོང་ཉ་རིགས་ཉོས་ཏེ་གཙང་གསུམ་འབྱུང་ཡུལ་དུ་ཚེ་ཐར་ལ་བཏང་ན་དུག་སྲིན་ཕྲ་མོ་ཁྱེར་ཡོང་བའི་མི་ཚད། ད་དུང་ས་གནས་དེ་གར་གནས་བཅའ་བའི་ཉ་རིགས་ཀྱི་མངའ་ཁོངས་འཕྲོག་པ་དང་། མ་གཞི་ནས་དཀོན་པོ་ཡིན་པའི་ཉ་གཟན་ཐོན་ཁུངས་འཕྲོག་རེས་བྱེད” ལི་ཧོ་མའོ་ཡིས། ད་ཆ་རྨོངས་ཚོད་ཀྱིས་སྲོག་བླུ་བཏང་བ་ལ་གནས་སྐབས་ཉེན་ཁ་ཆེན་པོ་བྱུང་མེད་ཀྱང་། འདིས་གཙང་གསུམ་འབྱུང་ཡུལ་གྱི་ཆུ་གནས་སྲོག་ཆགས་ཀྱི་འཕེལ་ཁ་ལ་གནོད་པ་སྐྱེལ་ཐག་ཆོད་ཡིན་ཟེར།
གཙང་གསུམ་འབྱུང་ཡུལ་གྱི་ཆ་སྙོམས་མཚོ་འཕགས་སྨི ༤༠༠༠ ཡས་མས་ཡིན་ཞིང་། འཛམ་གླིང་གི་མཚོ་འཕགས་མཐོ་སའི་ས་ཁུལ་གྱི་སྐྱེ་དངོས་སྣ་མང་རང་བཞིན་འདུ་ཤོས་ཡིན་པའི་རང་བྱུང་སྲུང་སྐྱོབ་ཡིན་ལ། ཀྲུང་གོའི་རང་བྱུང་བརླན་ས་མཚོ་འཕགས་ཆེས་མཐོ་བ་དེའང་ཡིན། ལི་ཧི་མའོ་ཡིས་སྲོག་བླུ་གཏོང་བ་འདིས་སྤྱིར་བཏང་ཚེ་སྲོག་ལ་བརྩི་མཐོང་དང་སྲུང་སྐྱོང་ལྟ་བུ་མཚོན་གྱི་ཡོད་ནའང་། གཙང་གསུམ་འབྱུང་ཡུལ་གྱི་སྐྱེ་ཁམས་མ་ལག་ཉམ་ཆུང་བས། ཡུལ་འདི་ནས་ཚེ་ཐར་གང་བྱུང་གཏོང་བ་ལ་མོས་མཐུན་མེད་ཟེར།
རྟོག་ཞིབ་ས་ཚིགས་ཀྱི་ལས་བྱེད་མི་སྣ་ཝང་ཀྲིན་གྱིས་ངོ་སྤྲོད་གནང་བ་ལྟར་ན། ཉ་གྲོ་སྙེ་ཟེར་བ་རི་མོ་གསལ་ཞིང་གྲོ་ཡི་སྙེ་མ་དང་འདྲ་བས་མིང་ཡང་དེ་ལྟར་ཐོགས་ལ། “ཉ་འདི་རིགས་སྐྱེ་འཕེལ་དང་འཚོ་བའི་ནུས་པ་ཤིན་ཏུ་ཆེ། ཡིན་ཡང་གཙང་གསུམ་འབྱུང་ཡུལ་གྱི་གཉུག་གནས་ཉ་རིགས་མིན་ཀྱང་། ལོ་འདི་ཚོར་གཙང་གསུམ་འབྱུང་ཡུལ་ནས་ཆུ་གནས་སྲོག་ཆགས་ལ་རྟོག་ཞིབ་བྱེད་དུས་འདི་འདྲ་རྙེད་བྱུང་། ཉེ་གྲོ་སྙེས་ཡིས་གཉུག་གནས་ཉ་རིགས་ཀྱི་ཉེའུ་ཧམ་བཟུང་བྱས་ཏེ་དེའི་འཚོ་གནས་ལ་ཉེན་ཁ་བཟོ་གི་འདུག”
རྒྱུས་ལོན་བྱུང་བ་ལྟར་ན། ལོ་འདི་ཚོར་གཙང་གསུམ་འབྱུང་ཡུལ་ནས་ཡུལ་གཞན་གྱི་ཉ་སྣ་ཅུང་མང་པ་རྟོག་ཞིབ་ལས་རྙེད་དེ། དཔེར་ན་ཉ་སྔོ་དམར་དང་། རྫིང་ཉ། ཉ་གྲོ་སྙེ། འདམ་ཉ་སོགས་འདུག དེར་མ་ཟད། ཕྱི་ཡོང་གི་ཉ་ཡི་མཐུན་རྐྱེན་ཡག་པོ་ཡོད་དེ། དེའི་གྲས་ཀྱི་ཉ་སྔོ་དམར་གྱི་གཟུགས་པོ་གཉུག་གནས་ཉ་རིགས་ཀྱི་ལྡབ ༣ ནས ༤ ཡིན། མཚོ་སྔོན་ཞིང་ཆེན་ཞིང་ཕྱུགས་སྡེ་ཁག་གིས་སྲོག་བླུ་ཚད་ལྡན་བྱ་དགོས་ལུགས་ཀྱི་བརྡ་སྦྱོར་བཏང་ནའང་། ལི་ཧི་མའོ་ཡིས་བརྗོད་ན། “ཚང་མས་ཚེ་ཐར་གྱི་ཕུགས་ཀྱི་ཉེན་ཁ་ཧ་མི་གོ་བས། ཚེ་བླུའི་བྱེད་སྒོ་ལན་མང་བཀག་ཀྱང་ཁོགས་ཀྱི་མི་འདུག”ཟེར།
ཁ་བྱང་ཕྱི་མོ། ཆེད་མཁས་པས་གཙང་གསུམ་འབྱུང་ཡུལ་དུ་རྨོངས་ཚོད་ཀྱིས་ཉ་རིཊ་ཚེ་ཐར་མ་གཏོང་ཟེར།
(རྩོམ་འགན་པ། རྟ་མགྲིན)


text:
བདག་གི་བྱིས་པའི་ལོ་རབས།(བཞི་བ)
ཁ་བ་བབས་རྗེས།
དགུན་ཁར་ཁ་བ་བབས་རྗེས། སློབ་གྲྭའི་ཁོར་ཡུག་ཀུན་ཏུ་སྲིད་ཞེང་ཤིན་ཏུ་ཆེ་བའི་ཁ་བཏགས་དཀར་པོ་ཞིག་བཏང་བ་འདྲ་ལ། ཡང་ན། སྒལ་གཞུང་ཕྲག་ཞེང་ཆེ་བའི་མི་སྟོབས་ལྡན་ཞིག་གིས། ཚི་ལེན་དཀར་པོ་ཞིག་གོན་ནས་གན་རྐྱལ་དུ་ཉལ་བ་དང་མཚུངས། གལ་ཏེ། སློབ་ཁྲིད་འཚོགས་པའི་སྐབས་སུ་ཁ་བ་བབས་པ་དང་། སློབ་མ་གཅིག་ལ་གཅིན་པ་ཡོད་པས་ཁོ་རང་སྤྱོད་ཁང་དུ་བརྒྱུགས་སོང་བའི་རྗེས་སུ་བལྟས་ཚེ། ཁོའི་རྐང་རྗེས་ནི་ཚི་ལེན་དཀར་པོའི་སྟེང་གི་སྒྲོག་གུ་རེ་རེ་དང་མཚུངས་པ་ཡིན།
སློབ་ཁྲིད་དང་བོའི་སྐབས་སུ་ཁ་བ་བབས་ཚེ། སློབ་ཁྲིད་གཉིས་པ་དང་གསུམ་པའི་སྐབས་སུ་ང་ཚོ་སློབ་མ་རྣམས་ཀྱིས་ནན་ཏན་གྱིས་སློབ་ཁྲིད་ལ་མི་ཉན་པར། སྒེའུ་ཁུང་ཕྱི་རོལ་དུ་ཡང་ཡང་ལྟ་བ་དང་། སློབ་གྲོགས་འགའ་རེས། "དགེ་རྒན། ང་ལ་གཅིན་པ་ཡོད།"ཅེས་དང་། "དགེ་རྒན། ང་ལ་སྐྱག་པ་གཏོང་རྒྱུ་ཡོད།"ཟེར་ནས། དོན་དངོས་སུ། གཅིན་སྐྱག་མེད་ཀྱང་ཕོ་བ་བསྐྱོར་ནས་ཟུག་གཟེར་རྒྱག་ཁུལ་གྱིས་སྤྱོད་ཁང་དུ་རྒྱུག་པ་ཡིན།
སློབ་ཁྲིད་གྲོལ་མ་ཐག ང་ཚོ་ཞི་ལི་ཚོ། བེའུ་རྡང་ལས་ཤོར་བ་དང་གླ་བ་རྙི་ལས་ཐར་བ་བཞིན། འཚང་ཁ་བརྒྱབ་ནས་སློབ་གྲྭའི་ར་སྐོར་དུ་ཞོགས་ཤིང་། ཁ་བའི་ཁྲོད་དུ་རི་མོ་སྣ་ཚོགས་འབྲི་བ་དང་འཇུ་རེས་རྒྱག་པ། མི་གཟུགས་ལས་པ་སོགས་བྱེད་ཅིང་། སློབ་གྲོགས་ཞི་མོ་ཚོས། ཁ་བ་འབབ་ཚུལ་ལ་བལྟས་ཏེ་གར་གྱི་སྟངས་སྟབས་སློབ་པ་དང་། ཁ་བའི་ཆངས་བུ་རེ་མགོ་ལ་བཞག་ནས་མེ་ཏོག་ཡིན་ཁུལ་བྱེད།
ང་ཚོ་ཞི་ལི་ཚོ་ཆེས་དགའ་བ་ནི། ཁ་བ་བབས་རྗེས་ཀྱི་ནངས་དགོང་ལ་ཁ་བ་རྡོག་རྡོག་བཟོས་ནས་རྒྱག་རེས་བྱེད་པ་དང་། ཁ་བ་འཁྱག་ནས་ཆབ་རོམ་དུ་གྱུར་རྗེས་དར་ཤུད་སྟེག་པ་དེ་ཡིན། དར་ཤུད་སྟེག་སྐབས། ཨོང་ཤའི་འོག་ལ་ཤིང་ལེབ་དང་ལྕགས་ལེབ། རྡོ་ལེབ་སོགས་ལེབ་ལེབ་དང་ངོས་འཇམ་ཡིན་པའི་དངོས་པོ་བཙལ་ཡོང་ནས་ཕན་ཚུན་ལ་འགྲན་སྡུར་བྱེད་པ་དང་། སྒོས་སུ། སློབ་གྲོགས་ལ་ལས་ཟས་ཕོར་ཁ་སྦུབས་ཀྱིས་བཞག་སྟེ་དར་ཤུད་སྟེག་ན་ཧ་ཅང་མགྱོགས།
དར་ཤུད་སྟེག་སྐབས། སློབ་ཁྲིད་འཚོགས་པའི་ཅོང་བརྡ་གྲག་པ་དེ་ནི་ཧ་ཅང་ཉན་མི་འདོད་པ་ཞིག་སྟེ། དེས་ང་ཚོར་དར་ཤུད་སྟེག་ནས་རྩེད་མོ་རྩེ་བར་བར་ཆད་བཟོས་པ་ཡིན། ཅོང་བརྡ་གྲག་མ་ཐག ང་ཚོ་བྱ་བརྒྱ་ཚང་ལ་འགྲོ་བ་དང་ལུག་ཁྱུ་ལྷས་ལ་ཞོགས་པ་བཞིན་སློབ་ཁང་དུ་འགྲོ་བ་དང་། སློབ་ཁང་དུ་ཐོན་དུས། དགེ་རྒན་ལ་ལས་སློབ་ཁྲིད་ཀྱི་རྗེས་སུ་ལུས་པ་རྒྱུ་མཚན་དུ་དྲངས་ནས། གཤེ་གཤེ་དང་སྡིགས་དམོད་གཏོང་བ་དང་། ཡང་ན་གཅར་རྡུང་ཅུང་ཙམ་ཡང་བྱེད་པ་ཡིན།
འོན་ཀྱང་། འཛིན་བདག་བཀྲ་ཤིས་ནི་བྱིས་པ་ཞིག་དང་འདྲ་བར་ང་ཚོ་དང་ལྷན་དུ་ཁངས་རྩེ་བྱེད་པར་དགའ་ཞིང་། ཁ་བ་བབས་ནས་སློབ་ཁྲིད་གྲོལ་ལ་ཉེ་སྐབས། སློབ་གྲྭའི་ར་སྐོར་དུ་ཐོག་དང་པོ་འཐོན་མཁན་ནི་ཁོ་རང་ཡིན། ང་ཚོ་སྐོར་ཁག་བགོས་ནས་ཁ་བས་རྒྱག་རེས་བྱེད་དུས། ང་ཚོས་ཁོའི་རྒྱབ་གཞུང་དང་རྐང་ལག ཕོ་བ་དང་ངོ་དགོང་སོགས་ལ་ཁ་བས་ཇི་ལྟར་བརྒྱབ་ཀྱང་། ཁོ་རང་ཁོང་ཁྲོ་གཏན་ནས་མི་ལང་བ་མ་ཟད། མཚམས་ལ་རེར་ཁ་བའི་ཁྲོད་དུ་ལོག་ནས་ཤི་ཁུལ་བྱེད་པ་དང་། ང་ཚོས་ཁོའི་བརླ་ངོ་དང་ཨོང་ཤའི་སྟེང་ལ་ཤ་གཅུ་བརྒྱབ་ཚེ། ད་གཟོད། ཁོ་བགད་ནས་གསེར་འོད་ཀྲིག་ཀྲིག་བྱེད་པའི་ཁ་ནང་གི་གསེར་སོ་དེ་མངོན་སྲིད།
ཁོས་དགེ་རྒན་གཞན་པ་དང་ཕ་མ་རྣམས་དང་མི་འདྲ་བར། "རྩེས་རྩེས། སྐྱིད་པོ་ཞིག་རྩེས། རྩེད་མོ་རྩེ་སྐབས་སྤྲོ་སྣང་གིས་རྩེ་ཤེས་པ་དེའང་སློབ་ཁྲིད་ཅིག་ཡིན། ཡ། ང་ཨ་མེ་རུ་ཀའི་ཁྱད་འཕགས་དམག་མི་ཞིག་ཡིན་ཁུལ་བྱེད། ཁྱོད་ཚོ་ཀྲུང་གོ་བའི་དམག་མི་ཆོས། ད་དམག་འཁྲུག་གི་འགོ་རྩོམ་རྒྱུ་ཡིན།"ཟེར་བ་དང་ལྷན་དུ་ཁ་བས་རྒྱག་རེས་བྱེད་པ་ཡིན།
དེ་ལྟར། ང་ཚོ་དགེ་སློབ་སྐོར་ཞིག་"འཐབ་འཛིང་གི་ཁྲོད་དུ་ཤི་རྨས་འཚབ་ཆེན་བྱུང་"སྐབས། སློབ་གྲོགས་ཁག་གཅིག་གིས། "རྨས་མ་རྣམས་"རྒྱབ་ཏུ་ཁུར་ནས་"སྨན་ཁང་"དུ་སྐྱེལ་བ་དང་། ངེད་ཚང་གི་འཛིན་གཙོ་སྟེ། "སྨན་པ་"གསང་བདག་གིས། "དམག་མི་རྨས་མ་"རྣམས་ཀྱི་སྟོད་ལྭ་ཡར་ལ་བརྫེས་ནས་སྙིང་གི་ལྡིང་མཚམས་བརྟག་པ་དང་། དོར་མ་མར་ལ་བཤུས་ཏེ། ཨོང་ཤའི་སྟེང་ལ་མཛུབ་མོས་"གནམ་ཁབ་"རྒྱག་པ་ཡིན།
ང་ཚོ་ཁ་བའི་ཁྲོད་དུ་འཇུ་རེས་རྒྱག་རེས་བྱེད་པ་དང་། ཁ་བ་ཞུ་རྗེས་ཀྱི་འདམ་བག་ནང་དུ་རྩེད་མོ་བརྩེས་ནས་ལྭ་བ་ཚང་མ་འབག་བཙོག་བཟོས་ནའང་། འཛིན་བདག་བཀྲ་ཤིས་ཀྱིས་གཤེ་གཤེ་གང་ཡང་མི་གཏོང་བར། "ངས་བལྟས་ན། ལྭ་བ་འབག་རྩོག་བྱས་པར་སྐྱོན་ཆེན་པོ་མི་འདུག རྩེད་མོ་བརྩེས་ན་ལྭ་བ་ལོས་བརླག གལ་ཆེ་བ་ནི། ཁྱོད་ཚོས་ནམ་རྒྱུན། ཕ་མ་རྣམས་ལ་ལྭ་བ་སོ་མ་ཉོ་བའི་རེ་བ་མི་འདོན་པར། འབག་རྩོག་གི་ལྭ་བ་རང་གིས་བཀྲུས་ནས་གཙང་མ་བྱེད་དགོས།"ཟེར།
ཁྱིམ་བདག་ཚོགས་འདུ།
དེ་ལྟར། འཛིན་བདག་བཀྲ་ཤིས་ང་ཚོ་དང་མཉམ་དུ་རྩེད་མོ་རྩེ་བར་དགའ་བ་མ་ཟད། བར་རྒྱུགས་དང་མཇུག་རྒྱུགས། རྒྱུགས་ཆུང་སོགས་གང་བླངས་ཀྱང་། ཁོས་སྐར་འབྲས་ལ་བལྟས་ནས། རྒྱུགས་འབྲས་ཞན་པའི་སློབ་གྲོགས་ཁ་ཤས་གཞུང་ལས་ཁང་ངམ། ཁོའི་ཉལ་ཁང་དུ་བོས་ནས་ཁ་བརྡ་བྱེད་པ་མ་གཏོགས། ཁྱིམ་བདག་ལ་ཁ་པར་བཏང་ནས་སྡུག་ལ་མི་གཏོད་ལ། སྐར་འབྲས་བཟང་བའི་སློབ་མ་ཚོར་དམིགས་ཀྱིས་སློབ་གསོ་བཏང་ནས། སྦྱངས་འབྲས་ཞན་ཤས་ཀྱི་སློབ་མ་རྣམས་ལ་རོགས་རམ་བྱེད་དགོས་པ་བཤད་མོད། སྐར་འབྲས་བཟང་བའི་སློབ་མ་ཁ་ཤས་ཀྱིས་སྔར་བཞིན། སློབ་མ་ཅིག་ཤོས་དག་ལ་མཚང་འབྲུ་བྱེད་པ་ཡིན།
ཁྱིམ་བདག་ཚོགས་འདུ་འཚོགས་སྐབས་ཀྱང་། འཛིན་བདག་གིས་ཁྱིམ་བདག་རྣམས་ལ། རྒྱུགས་གཞིའི་དཀའ་སླ་དང་། སློབ་མ་རེ་རེའི་རྒྱུན་ལྡན་གྱི་སློབ་སྦྱོང་བྱེད་སྟངས། ཀུན་སྤྱོད་དང་སྒྲིག་ལམ་སོགས་ཀྱི་ཐད་ནས་ངོ་སྤྲོད་བྱེད་པ་ལས། སློབ་མ་རེ་རེའི་སྦྱངས་འབྲས་ལ་ཨང་རིམ་བཀར་ཏེ་སྐར་འབྲས་རེའུ་མིག་གྱང་ངོར་སྦྱོར་བ་དང་། ཁྱིམ་བདག་ཚང་མའི་མདུན་དུ། སློབ་མ་རེ་རེའི་གདོང་ལ་མཛུབ་མོ་བཙུགས་ནས། སློབ་མ་ག་གེ་མོའི་སྦྱངས་འབྲས་ཞན་ཚུལ་རྩོག་ཚུལ་གྱི་གཏམ་ཅི་ཡང་མི་ལབ་པ་ཡིན།
ཡང་ཁོང་གིས། རྒྱུགས་འབྲས་ལ་ནན་ཏན་མི་བྱེད་པ་དང་སྐར་འབྲས་ཨང་རིམ་གཏན་ནས་མི་འགེར་བའང་མིན་ཏེ། སྐར་འབྲས་ཨང་རིམ་བཀར་ནས་རིམ་པ་འབྱེད་པ་དང་། བཟང་བོ་ལ་བསྟོད་པ་དང་ཞན་པ་ལ་སྐུལ་ལྕག ཡར་ཐོན་ཅན་ལ་རྟིང་སྐུལ་གྱི་བྱ་དགའ་སྟེར་བ་ནི་ང་ཚོ་འཛིན་གྲྭའི་ནང་ཁུལ་ནས་བསྒྲུབས་པ་ལས། ཁྱིམ་བདག་དང་སློབ་གྲྭའི་དགེ་སློབ་ཡོངས་རྫོགས་ཀྱི་སྔུན་ནས་མི་སྒྲོག་པ་ཡིན།
རྗེས་སུ། ང་ལག་ཆགས་ནས་ཨ་མའི་བཤད་པ་ལྟར་ན། འཛིན་བདག་གིས་ཁྱིམ་བདག་ལ་འབྲེལ་བ་མ་བྱས་པ་དང་ཁ་པར་མ་བཏང་བའང་གཏན་ནས་ཡིན་མི་འདུག ཁོས་སློབ་སྐབས་རེ་རེར། ངའི་སློབ་སྦྱོང་གི་གནས་ཚུལ་དང་རྣམ་འགྱུར་སོགས་ཨ་མ་ལ་བཤད་འདུག་པ་མ་ཟད། ཁྱིམ་བདག་གིས་སློབ་མ་ཇི་ལྟར་སྐྱོང་བ་དང་སློབ་གསོ་ག་རེ་གཏོང་འོས་པའི་བསམ་ཚུལ་མང་བོ་བཤད་སོང་ཟེར།
ང་ཚོ་དང་བསྡུར་ན། ཁྱིམ་བདག་ཚོགས་འདུ་འཚོགས་སྐབས། འཛིན་གྲྭ་གཞན་གྱི་སློབ་མ་ལ་ལ་སྐྲག་ནས་ཙི་གུ་བཞའ་བཞའ་དང་། འཇིགས་ནས་ལུ་གུ་ལྡིང་ལྡིང་བྱེད་དེ། ཁོ་ཚོས་སྐར་འབྲས་རེའུ་མིག་གི་ཨང་རིམ་དང་བསྟུན་ནས། ཁྱིམ་བདག་ཡོངས་ཀྱི་སྔུན་ནས་དགེ་རྒན་གྱི་གཤེ་གཤེ་ལ་ཉན་དགོས་པ་མ་ཟད། ཁྱིམ་ལ་སོང་རྗེས། ཕ་མ་རྣམས་ཀྱི་གཅར་རྡུང་ཡང་ཉོ་དགོས་ཟེར།
མི་སུམ་ཅུར་བསམ་པ་སུམ་ཅུ་དང་། མཛོ་སུམ་ཅུར་རྭ་ཁ་དྲུག་ཅུ་ཟེར་བ་ལྟར། ང་ཚོའི་འཛིན་གྲྭའི་ནང་གི་སྦྱངས་འབྲས་བཟང་བའི་སློབ་མ་ལ་ལས། "ཁྱིམ་བདག་ཚོགས་འདུའི་སྐབས་སུ། འཛིན་བདག་གིས་ངན་པ་ལ་སྐྱོན་རྗོད་མི་བྱེད་པ་ཅིའི་ཕྱིར་ཡིན་ནམ།"ཟེར་ནས། མ་དགའ་བའི་རྣམ་འགྱུར་ཡང་སྟོན་པ་ཡིན། གནའ་མིའི་ཁ་དཔེར། བཟང་མ་བཤད་ན་ཇེ་ཉུང་། སྐྱོན་མ་བཤད་ན་ཇེ་མང་ཟེར་བ་ལྟར། ཁོ་ཚོའི་སྐད་ཆ་དེ་ལའང་གནས་ལུགས་མེད་པ་ཞིག་ག་ལ་ཡིན་མོད། གང་ལྟར། ངས་སྐབས་དེར། ཁྱིམ་བདག་མང་བོའི་སྔུན་ནས་ངོ་ཚ་ཉོ་མ་དགོས་པ་ནི། འཛིན་བདག་བཀྲ་ཤིས་ཀྱི་བཀའ་དྲིན་དུ་འདོད་དེ། དེ་ནི་ང་རང་། འཛིན་གྲྭའི་ནང་གི་ཨང་རིམ་དང་པོ་དང་གཉིས་པ་མ་ཡིན་པར། སྐབས་རེར་ཨང་རིམ་འབྲིང་ཙམ་དང་། ལན་རེར་ཨང་རིམ་དམའ་ཤོས་ཡིན་པའི་རྐྱེན་ཡིན་ནའང་ཐང་།
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཀན་སུའུ་ཞིང་ཆེན་བོད་ཡིག་དཔེ་རྙིང་ཚད་ལྡན་ཡིག་ཆ་རྩོམ་སྒྱུར་ལྟེ་གནས་ཀྱི་འགན་འཁུར་བས་ཉིན་ཤས་གོང་ཡོངས་བསྒྲགས་བྱས་པར། ལྟེ་གནས་དེས་2014ལོའི་ཟླ་9པ་ནས་བཟུང་བླ་བྲང་དགོན་གྱི་བོད་ཡིག་གི་ཚད་ལྡན་ཡིག་ཆ་ཉར་ཚགས་ལེགས་སྒྲིག་དང་རྩོམ་སྒྱུར་བྱེད་འགོ་ཚུགས་ཤིང་། མིག་སྔའི་བར་བླ་བྲང་དགོན་གྱི་དཔེ་རྙིང་གི་ཚད་ལྡན་ཡིག་ཆ་ཁྲི་2ལྷག་ཙམ་གློག་རྡུལ་ཅན་དུ་བསྒྱུར་ཡོད་པ་རེད།
བླ་བྲང་དགོན་ལ་ལོ་ངོ་སུམ་བརྒྱ་ལྷག་ཙམ་གྱི་ལོ་རྒྱུས་ལྡན་པ་དང་། དེ་ནི་བོད་བརྒྱུད་ནང་བསྟན་དགེ་ལུགས་པའི་དགོན་སྡེ་ཆེ་ཤོས་ཤིག་ཡིན་ལ། ཀྲུང་གོའི་བཀའ་བསྟན་འགྱུར་གྱི་གྲངས་འབོར་མང་ཤོས་དང་། རིག་གཞུང་ཆུ་ཚད་མཐོ་ཤོས། ཕུལ་བྱུང་མཁས་དབང་མང་ཤོས་བཅས་ཀྱི་བོད་བརྒྱུད་ནང་བསྟན་གྱི་དགོན་སྡེ་ཞིག་ཀྱང་ཡིན་པས་དེར་འཛམ་གླིང་གི་བོད་རིག་པའི་གླིང་ཞེས་པའི་མཚན་སྙན་ཡོད། དགོན་སྡེ་དེར་ཆ་ཚང་པའི་ངང་ནས་དཔེ་རྙིང་རྩ་ཆེན་ཁྲི་6.8ལྷག་ཙམ་ཉར་ཚགས་བྱས་ཡོད་པ་དང་། 1982ལོར་རྒྱལ་སྲིད་སྤྱི་ཁྱབ་ཁང་གིས་རྒྱལ་ཡོངས་ཀྱི་གཙོ་གནད་རིག་དངོས་སྲུང་སྐྱོང་ཚན་པར་གཏན་འཁེལ་བྱས།
བླ་བྲང་དགོན་གྱི་དཔེ་རྙིང་ཚད་ལྡན་ཡིག་ཆའི་ནང་དོན་གྱི་གྲས་སུ་མཚན་ཉིད་རིག་པ་དང་། རྒྱུད། སྨན་རྫས། ལོ་རྒྱུས། རྣམ་ཐར། བཟོ་རྩལ། གནམ་རིག བརྡ་སྤྲོད་སོགས་རིགས་10ལྷག་ཙམ་ཚུད་ཡོད་པ་དེར་གསེར་ཞུན་དང་། དངུལ་ཞུན། བྱུ་རུ། གཙུག་གཡུ། མུ་ཏིག དུང་བཅས་ཀྱི་ཞུན་མས་བྲིས་པའི་《རྡོ་རྗེ་གཅོད་པ་》སོགས་བོད་ཡིག་ཐོག་མར་གསར་གཏོད་དང་བོད་ཀྱི་ཆོས་ལུགས་བསྟན་པ་སྔ་དར་སྐབས་སུ་དར་ཁྱབ་བྱུང་བའི་འཛམ་གླིང་ཐོག་གི་དཔེ་ཆ་རྩ་ཆེན་མང་པོ་ཉར་ཚགས་བྱས་ཡོད་ལ། བཀའ་བསྟན་འགྱུར་དེ་དག་རྒྱལ་ཁབ་ཀྱི་ནོར་བུ་ཡིན་པ་མ་ཟད་འཛམ་གླིང་ཡོངས་ཀྱི་རྒྱལ་ཁབ་ཁག་གི་ཆོས་ཕྱོགས་ལས་རིགས་ཀྱིས་དོ་སྣང་བྱ་ཡུལ་ཡང་ཡིན་པ་དང་། དེ་ནི་བོད་རིགས་ཀྱི་ཆབ་སྲིད་དང་། དཔལ་འབྱོར། རིག་གནས། ལོ་རྒྱུས། གནམ་རིག ས་ཁམས། ཆོས་ལུགས་སོགས་ལ་ཞིབ་འཇུག་བྱེད་པའི་དཔྱད་གཞིའི་ཡིག་རིགས་རྩ་ཆེན་དུ་གྱུར་ཡོད།
ངོ་སྤྲོད་བྱས་པར་གཞིགས་ན། ལོ་ངོ་གསུམ་ལྷག་ཙམ་རིང་ཀན་སུའུ་ཞིང་ཆེན་བོད་ཡིག་དཔེ་རྙིང་ཚད་ལྡན་ཡིག་ཆ་རྩོམ་སྒྱུར་ལྟེ་གནས་ཀྱིས་བླ་བྲང་དགོན་དུ་ཉར་ཚགས་བྱས་པའི་གནའ་བོའི་ཚད་ལྡན་ཡིག་ཆར་དཀར་ཆག་སྒྲིག་པ་དང་ཆབས་ཅིག་གློག་ཀླད་དུ་འབེབས་འཇུག་བྱས་ཡོད། གཞན་ཡང་ད་དུང་ཏུན་ཧོང་གི་གནའ་བོའི་བོད་ཡིག་གི་ཚད་ལྡན་ཡིག་ཆ་དང་། ལེང་ཀྲོའུ་ཡི་བོད་ཡིག་གི་རྩ་ཆེའི་གཞུང་ལུགས། ཀན་སུའུ་ཡི་ས་གནས་ཁག་གི་བོད་རིགས་ཁྱིམ་ཚང་གི་བོན་ཆོས་དང་བོད་ཡིག་གི་ཚད་ལྡན་ཡིག་ཆ་ཚང་མ་མཉམ་དུ་གློག་རྡུལ་དཀར་ཆག་བསྒྲིགས་ཡོད་པ་རེད།


text:
ཉེ་དུས་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ་དང་། རྒྱལ་ཁབ་འཕྲོད་བསྟེན་དང་འཆར་བཅའ་ཨུ་ལྷན། རྒྱལ་ཁབ་ཀྲུང་ལུགས་གསོ་རིག་སྨན་རྫས་ཅུས་བཅས་ཀྱིས་ཐུན་མོང་ཐོག་བདམས་པའི“རྒྱལ་ཁབ་ཀྱི་སྨན་པ་གྲགས་ཅན”30དང“རྒྱལ་ཡོངས་ཀྱི་ཀྲུང་ལུགས་སྨན་པ་གྲགས་ཅན”99ཡི་ཁྲོད་རང་ལྗོངས་ཀྱི་སྐལ་བཟང་ཕུན་ཚོགས་དང་། རྣམ་རྒྱལ། དབང་འདུས་བཅས་རིགས་གཅིག་མཁས་ཅན་དགེ་རྒན་ཆེ་མོ་བ་གསུམ་ལ“རྒྱལ་ཡོངས་ཀྱི་ཀྲུང་ལུཌ་སྨན་པ་གྲགས་ཅན”གྱི་གཟི་བརྗིད་མཚན་སྙན་ཐོབ་ཡོད་པ་རེད།
ཤེས་རྟོགས་བྱུང་བར་གཞིགས་ན། རིགས་གཅིག་མཁས་ཅན་དགེ་རྒན་ཆེ་མོ་བ་གསུམ་པོ་དེ་དག་ལྷོ་ཁ་གྲོང་ཁྱེར་སྨན་རྩིས་ཁང་དང་། གཞིས་རྩེ་གྲོང་ཁྱེར་སྨན་རྩིས་ཁང་། བོད་ལྗོངས་གསོ་རིག་སློབ་གླིང་བཅས་སོ་སོ་ནས་ཡིན་ཞིང་། དེའི་ནང་སྐལ་བཟང་ཕུན་ཚོགས་དང་རྣམ་རྒྱལ་ནི་རང་ལྗོངས་ཀྱི་བོད་སྨན་སྨན་པ་གྲགས་ཅན་རྒན་གྲས་ཡིན་ཞིང་། དུས་ཡུན་རིང་པོའི་ནང་བོད་ཀྱི་གསོ་བ་རིག་པའི་བྱ་གཞག་རྒྱུན་འཛིན་དང་གོང་འཕེལ་ལ་གཞོལ་ཏེ་བོད་ཀྱི་གསོ་བ་རིག་པའི་ཚན་རིག་དང་མཐུན་པའི་སྲོལ་རྒྱུན་ཤེས་བྱ་དང་གཞི་རྩའི་བྱེད་ཐབས་ཕན་ཚུན་ཟུང་འབྲེལ་བྱས་ནས་སྲོལ་རྒྱུན་ལ་གཙིགས་ཆེན་དང་། ཟུང་འབྲེལ་ལ་གཙིགས་ཆེན། དངོས་ཕན་ལ་གཙིགས་ཆེན་བཅས་ཀྱི་གསར་གཏོད་བསམ་ཕྱོགས་བཏོན་ཡོད་པ་དང་ལྷག་པར་དུ་བོད་ལུགས་གསོ་བ་རིག་པའི་སྨན་པ་གྲགས་ཅན་རྒན་གྲས་ཚོས་བོད་རིགས་ས་ཁུལ་གྱི་ཁྱད་ཆོས་ལྡན་པའི་དཀའ་རྙོག་ཆེ་བའི་ནད་གཞི་ཁག་གཅིག་ལ་སྲོལ་རྒྱུན་གྱི་རིགས་པའི་གཞུང་ལུགས་དང་དེང་རབས་ཀྱི་སྨན་བཅོས་བྱ་ཐབས་ཟུང་འབྲེལ་བྱས་ནས་དམིགས་བསལ་གྱི་ཕན་ནུས་ལྡན་པའི་བོད་སྨན་ཁག་གཅིག་ཞིབ་འཇུག་བྱས་ནས་བཟོས་པ་རེད།


text:
ཆེ་དགྲ་ལྷས་རང་སྐྱོང་ལྗོངས་སྲིད་གཞུང་གི་རྒྱུན་ལས་ཚོགས་འདུ་གཙོ་སྐྱོང་གནང་ནས།
ཚེས་18ཉིན་གྱི་སྔ་དྲོ། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་རང་སྐྱོང་ལྗོངས་སྲིད་གཞུང་གི་རྒྱུན་ལས་ཚོགས་འདུ་གཙོ་སྐྱོང་གནང་ནས་ཁོར་ཡུག་སྲུང་སྐྱོང་ལྟ་བཤེར་ལས་དོན་སྐོར་གྱི་གནས་ཚུལ་སྙན་སེང་ཆེད་མངགས་གསན་པ་རེད། ཚོགས་འདུའི་ཐོག་རང་སྐྱོང་ལྗོངས་སྲིད་གཞུང་ཚན་པའི་ཁོངས་མིས་ཀྲུང་དབྱང་ཁོར་ཡུག་སྲུང་སྐྱོང་ལྟ་བཤེར་ཚོགས་ཆུང་གིས་རྩིས་སྤྲད་པའི་ལྟ་སྐུལ་མཛུབ་ཁྲིད་དང་དག་ཐེར་གནད་དོན་ཁག་ཕྱེ་ནས་འགན་འཁུར་བ་མ་ཟད་། ཁག་ཕྱེ་ནས་འགན་འཁུར་བའི་ལྟ་སྐུལ་མཛུབ་ཁྲིད་དག་ཐེར་གྱི་ཇུས་གཞི་ཡང་བཟོས་པ་རེད།
ཚོགས་འདུའི་ཐོག་ལྗོངས་ཡོངས་ཀྱི་རིམ་ཁག་འགོ་ཁྲིད་ལས་བྱེད་པས་སྣོད་བཅུད་ཁོར་ཡུག་སྲུང་སྐྱོང་གི་འགན་འཁྲི་ཕྲག་ཏུ་ཁུར་ནས་སྣོད་བཅུད་ཁོར་ཡུག་སྲུང་སྐྱོང་གི“ལས་གནས་གཅིག་ལ་འགན་འཁྲི་གཉིས”ལག་བསྟར་ཡག་པོ་བྱས་ནས་སྔ་ཕྱི་བར་གསུམ་དུ་འཐབ་ས་དང་པོར་བཀོད་འདོམས་དང་ལྟ་སྐུལ་སྒྲུབ་གཉེར་བྱས་ཏེ་ཕན་པ་དངོས་ཐོབ་པ་བྱེད་དགོས། ཀྲུང་དབྱང་ཁོར་ཡུག་སྲུང་སྐྱོང་ལྟ་བཤེར་ཚོགས་ཆུང་གིས་བསྒྲུབ་རྒྱུར་སྤྲད་པའི་ཁོར་ཡུག་གི་གནད་དོན་ངེས་པར་དུ་འཕྲལ་མར་བྱ་སྤྱོད་སྤེལ་དགོས་པ་དང་། དུས་ཐོག་ཏུ་དོན་འཁྱོལ་བྱས་ནས་འབྲེལ་མཐུད་མགྱོགས་མྱུར་ཐུབ་པ་དང་། ཞིབ་བསྡུར་མགྱོགས་མྱུར་ཐུབ་པ། དག་ཐེར་མགྱོགས་མྱུར་ཐུབ་པ། འགན་འཁྲི་བདའ་འདེད་མགྱོགས་མྱུར་ཐུབ་པ། ཡོངས་བསྒྲགས་མགྱོགས་མྱུར་ཐུབ་པ་བཅས་བྱས་ནས་གནད་དོན་ཚང་མ་དུས་བཀག་ནང་སྒྲུབ་ཐུབ་པ་བྱེད་དགོས་པ་དང་། ལྷག་པར་དུ་མང་ཚོགས་ཉེ་འགྲམ་གྱི་ཁོར་ཡུག་གནད་དོན་དང་འབྲེལ་བ་ཡོད་པ་ངེས་པར་དུ་ཉིན་མཚན་གཅིག་ནང་དག་ཐེར་ཚུར་ལན་ཡོད་པ་བྱས་ཏེ། འཕྲལ་མར་ལས་དོན་སྒྲུབ་པ་དང་འཕྲལ་སྒྲུབ་འཕྲལ་བཅོས་ཀྱི་རྣམ་འགྱུར་གང་ལེགས་མངོན་པར་བྱེད་དགོས། འགན་འཁྲི་ཁག་བགོས་ལྟ་སྐུལ་མཛུབ་ཁྲིད་འགོ་ཁྲིད་ཀྱིས་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་ནས་གང་མགྱོགས་མང་ཚོགས་ཀྱི་སར་བསྐྱོད་ནས་ལྟ་སྐུལ་དང་མཛུབ་ཁྲིད་དངོས་བྱས་ཏེ་གནད་དོན་དག་ཐེར་ལ་དམ་འཛིན་བྱེད་དགོས་པ་མ་ཟད། གནད་དོན་གྱི་ཐོན་རྐྱེན་བཙལ་ནས་འགན་འཁྲི་བདའ་འདེད་དང་འགན་འཁྲི་རྩད་གཅོད་ལ་གཞི་འཛིན་ས་མཁོ་འདོན་བྱེད་དགོས། ལས་དོན་གྱི་གོ་རིམ་ནན་དུ་བཏང་ནས་གནད་དོན་ཚང་མར་དག་ཐེར་ཀྱི་ཇུས་གཞི་བཟོ་བ་དང་། བྱེད་ཐབས་ནན་པོ་འདོན་པ། འགན་འཁྲི་ཁག་བགོས་ཁ་གསལ་བཟོ་བ། དག་ཐེར་གྱི་དུས་བཀག་བཟོ་བ་བཅས་བྱེད་པ་དང་། འབྲེལ་ཡོད་ལམ་ལུགས་དོན་འཁྱོལ་ནན་པོ་བྱས་ནས་དག་ཐེར་གྱི་འཕེལ་རིམ་ཉིན་ལྟར་མཉམ་དུ་གྲོས་མོལ་དང་ཉིན་ལྟར་བརྡ་ཁྱབ་གཏོང་དགོས་པ། དག་ཐེར་མགྱོགས་མྱུར་བྱེད་པར་ལྟ་སྐུལ་དང་། འགན་འཁྲི་རྩད་གཅོད་ནན་པོ་བྱས་ནས་དགོས་པའི་ལས་མི་བྱེད་པ་དང་། བྱ་སྤྱོད་མགྱོགས་མྱུར་མི་སྤེལ་བ། འགན་འཁྲི་ཕར་དཀྲི་ཚུར་དཀྲི་བྱེད་པ་སོགས་ཀྱི་བྱེད་སྤྱོད་ལ་འགན་འཁྲི་རྩད་གཅོད་ནན་པོ་དང་འགན་འཁྲི་རྩད་གཅོད་ལྡོག་བཤེར་ལས་དོན་དོན་འཁྱོལ་བྱས་ནས། དངོས་དངོས་རྗེན་རྗེན་གྱི་དག་ཐེར་ཕན་འབྲས་ལས་མང་ཚོགས་བློ་ཡིད་ཚིམ་པོ་དང་མང་ཚོགས་ཀྱི་ཚོར་སེམས་ཆེ་རུ་འགྲོ་བ་བྱེད་དགོས་པའི་ནན་བཤད་བྱས་པ་རེད།


text:
ང་ཚོ་མི་སུ་དང་སུ་ཞིག་ཡིན་ཡང་རང་ཉིད་གང་ནས་འོངས་ཤིང་གང་ལ་འགྲོ་བ་དང་། རང་ཉིད་སུ་ཞིག་ཡིན་པའི་སྐོར་ལ་མནོ་བསམ་གཏོང་ཤེས་པའི་དུས་དེ་ནས་བཟུང་སྟེ། ཤེས་མིན་ཚོར་མིན་དུ་མཚན་ཉིད་རིག་པའི་བསྡོམས་ཚིག་ཆེན་པོ་ཞིག་གི་ཁྲོད་དུ་གོམ་པ་སྤོས་ཚར་ཞིང་། བསམ་བློ་གཏོང་མཁས་མིན་དང་ཡི་གེ་འབྲི་ཤེས་མིན་གྱི་དབྱེ་བ་མེད་པར་ཆུང་བྱིས་པ་ནས་རྒན་མགོ་དཀར་གྱི་བར་དུ་བྱིས་སྒྲུང་དང་གནའ་གཏམ། སྒྲུང་གཏམ་དང་གློག་བརྙན། ཐ་ན་སྙན་ངག་སོགས་ལ་རོལ་མྱོང་དང་དགའ་མོས་བྱེད་པའི་བློ་དེ་སྐྱེས་ཤིང་། སྣང་ཚུལ་དེས་རྦད་དེ་མི་ཞིག་གི་སེམས་ཀྱི་འཁྱེར་སོ་དང་བསམ་བློའི་ཁྱབ་ཁོངས་ལ་ཤན་ཞུགས་ཐེབས་པ་ནས་འགྱུར་ལྡོག་འབྱུང་བཞིན་ཡོད་པ་རེད།
ལྷག་པར་དུ་ད་ལྟའི་བརྡ་འཕྲིན་དུས་རབས་ཀྱི་བར་གླགས་འདི་ནས་བལྟས་ན། ཞིང་གྲོང་དང་འབྲོག་སྡེའི་མང་ཚོགས་དག་གིས་ཀྱང་བརྙན་འཕྲིན་ཟློས་གར་སོགས་ཀྱི་འཁྲབ་ཚིག་རྒྱུན་ལྡན་འཚོ་བའི་ཁྲོད་དུ་བཤད་བཞིན་ཡོད་ལ། ཟབ་ཅིང་གནད་ལ་ཁེལ་བའི་ངག་ཚིག་དེ་དག་གིས་སྐད་རྒྱག་པ་པོ་རང་ཉིད་ལ་རྩོམ་རིག་དང་འཚོ་བ་དངོས་ཀྱི་འབྲེལ་བ་དེ་ཕྱོགས་ཙམ་ངེས་སུ་བཅུག་པ་ནས། སྒྱུ་རྩལ་རྩོམ་རིག་ལ་འཛིན་པའི་ལྟ་ཚུལ་དེ་ཡང་རྟ་མོག་མོག་གི་སྤུ་བཞིན་མ་ཡིན་པར། མཚར་སྣང་དང་སློབ་སྦྱོང་བྱ་འདོད་པའི་གནས་བབ་ཏུ་ འཕྲོས་ནས་ཡོད་པ་རེད།
དེ་ལ་ཡང་ཤིག་སི་ཕེར་གྱི (莎 士 比 亚) དུས་སྐབས་སུ་དབྱིན་ཇིའི་རྒྱལ་ཁོངས་ཧྲིལ་བོའི་སྐད་བརྡ་དེ་གར་སྟེགས་སྟེང་གི་འཁྲབ་ཚིག་དང་དབྱེར་མེད་པར། ཕན་ཚུན་ལ་ཉམས་བཟོ་དང་བཅས་དབྱངས་ལ་འགུག་པ་ཞིག་ཆགས་མྱོང་བ་ལོ་རྒྱུས་ཀྱི་དཔེ་དེབ་རྣམས་སུ་གསལ་བ་དེ་བཞིན། རླབས་ཆེན་གྱི་མི་རིགས་ཤིག་དང་ཡང་ན་རླབས་ཆེན་གྱི་དུས་རབས་ཤིག་ལས། རླབས་ཆེན་གྱི་རྩོམ་པ་པོ་ཞིག་གིས་དུས་སྐབས་དེའི་སྐྱེ་བོ་ཡོད་དོ་ཅོག་གི་བསམ་པའི་སྟངས་འཛིན་དང་། འཚོ་བའི་གོམས་གཤིས། སྐད་བརྡའི་འགྱུར་བ་སོགས་ལ་ཤུགས་རྐྱེན་ངེས་ཅན་ཞིག་ཐེབས་སྲིད་པ་མངོན་གསལ་ཡིན་ཏེ། ཧྥ་རན་སེའི་རྩོམ་པོའི་ཁྱུ་མཆོག་ཕུའུ་ལུའུ་སེ་ཐའེ(普鲁斯特)ཡི་སྒྲུང་རིང་གྲགས་ཅན《རྒྱུག་ཆུ་བཞིན་གྱི་ལང་ཚོའི་དྲན་ཐོ 》(追忆似水年华)ཞེས་པ་དེ་ད་ལྟའི་ཧྥ་རན་སིའི《དག་ཡིག་གསར་བསྒྲིགས》ལྟ་བུར་གྱུར་བ་དག་གིས་ཀྱང་མཚོན་ནས་ཡོད་པ་རེད།
ཚུལ་དེ་བཞིན་རང་རེའི་བོད་འདི་ལ་མཚོན་ནའང་། གནའ་བོའི་དུས་ནས་བཟུང་སྟེ་སྒྲུང་ལྡེའུ་བོན་གསུམ་གྱིས་རྒྱལ་ཁམས་སྐྱོང་བའི་བླ་མེད་ཀྱི་སློབ་གསོ་རྒྱག་སྟངས་ནས་བཙན་པོའི་དུས་སྐབས་ཀྱི་མགུར་དང་། རྡོ་རིང་གི་ཡིག་གེ དྲིལ་བུའི་ཁ་བྱང་དང་ཤོག་དྲིལ་བཅས་ཕྱིས་སུ 《མེ་ལོང་མ》 ཡི་གཞུང་དར་བ་སོགས་གང་ཡིན་ཡང་སྒྱུ་རྩལ་རྩོམ་རིག་གི་ངོ་བོ་དང་ཉེ་བར་འབྲེལ་ནས་ཡོད་པ་དེས། རང་རེའི་མི་རིགས་འདིའི་ཤ་རུས་ཀྱི་གཏིང་མར་གྲུབ་པའི་འདུ་ཤེས་ཀྱི་ཀློང་ཡངས་པོ་དེ་ན་སྒྱུ་རྩལ་རྩོམ་རིག་གི་ཤན་དེ་ཆུ་ལ་ཆུ་བཞག་གི་དཔེ་བཞིན་གདོད་མ་ནས་ཞུགས་ཡོད་དེ། འདུ་ཤེས་དེས་བསྐྱེད་པའི་སྒུལ་ཤུགས་སམ་སྩོལ་བ་དེས། རང་ཅག་བོད་ཀྱི་རྩོམ་རིག་སྒྱུ་རྩལ་དེ་ཡང་འཛམ་གླིང་གི་མི་རིགས་གཞན་རྣམས་དང་དཔུང་བ་མཉམ་གཤིབ་སྒོས་འཕེལ་རྒྱས་ཀྱི་ལམ་ཁར་བུད་ཡོད་ཅིང་། ལོ་ཟླའི་འཕེལ་འགྲིབ་ཀྱི་གཟུང་ཁ་རྣོན་པོ་དེས་ལོ་རེ་རེ་བཞིན་རྣམ་པ་དང་ནང་དོན་མི་འདྲ་བའི་སྒྱུ་རྩལ་གྱི་འཇིག་རྟེན་ཞིག་སློང་སྐྲུན་བྱས་ནས་ཡོད་པས་ན།
འདིར་སྐབས་བབ2012ལོའི་རྩོམ་རིག་གི་སྣང་ཚུལ་དང་ཉེ་བར་འབྲེལ་བའི་བྱ་དོན་འགའ་ཞིག་གླེང་བ་ལ།
དང་པོ། རྩོམ་རིག་བྱ་དགའ།
རྩོམ་རིག་བྱ་དགའ་ལ་དབྱེ་ན་ཚོགས་པའི་མིང་ཐོག་ནས་སྤྲོད་པའི་བྱ་དགའ་དང་ཚགས་དེབ་ཀྱི་མིང་ཐོག་ནས་སྤྲོད་པའི་བྱ་དགའ། མི་སྒེར་གྱི་མིང་གིས་མཚོན་པའི་བྱ་དགའ་སོགས་རིགས་མང་པོ་ཞིག་ཡོད་ནའང་། གལ་ཆེ་བ་ནི་ཐོག་མར་རྩོམ་ཡིག་བརྩམས་ཆོས་ལེགས་པོ་ཞིག་བྱུང་བའི་ཆ་རྐྱེན་གྱི་འོག་ཏུ་ད་གཟོད་ངེས་པ་དོན་གྱི་བྱ་དགའ་ཞིག་སྩོལ་བ་མ་གཏོགས། བརྩམས་ཆོས་ཀྱི་གཞི་མ་གྲུབ་པར་བྱ་དགའ་སྔོན་ལ་སྟེར་བའི་དཔེ་ཞིག་མི་སྲིད་པར་སྣང་། དེ་བཞིན་རྩོམ་རིག་བྱ་དགའ་དེའི་བྱུང་འཕེལ་གྱི་ལོ་རྒྱུས་དང་བརྩམས་ཆོས་ཀྱི་ལེགས་ཉེས་དེས། རྩོམ་རིག་བྱ་དགའ་དེ་ཉིད་ཀྱི་ཚད་གཞི་མཚོན་གྱིན་ཡོད་ལ། མཚན་སྙན་དེ་དུས་ཀྱི་འགྱུར་ལྡོག་ལྟར་རིམ་བཞིན་རྩོམ་རིག་བརྩམས་ཆོས་ལ་འཛིན་པའི་ཚད་ཤིང་དུའང་འགྱུར་གྱིན་ཡོད་པ་རེད། དཔེར་ན་འཛམ་གླིང་གི་རྩོམ་རིག་འཕེལ་རྒྱས་ཀྱི་ངོས་ནས་བཤད་ན་ནའོ་པེར་རྩོམ་རིག་བྱ་དགའ་ནི་ཆེས་མཐོའི་ཚད་གཞིའམ་རྩོམ་པ་པོ་སྒེར་གྱི་བླ་གནས་སུ་གྱུར་ཡོད་པ་དེ་བཞིན་ཀྲུང་གོའི་རྩོམ་རིག་ལ་མཚོན་ནས་བཤད་ནའང་སྒྲུང་རིང་གི་ཚད་མཐོའི་བྱ་དགའ་ལ་མའོ་ཏུང་རྩོམ་རིག་བྱ་དགའ་དང་། སྒྱུ་རྩལ་རྩོམ་རིག་སྤྱིའི་ཚད་མཐོའི་བྱ་དགའ་ལ་ལུའུ་ཞིན་རྩོམ་རིག་བྱ་དགའ་འཇོག་བཞིན་ཡོད་པ་རང་ངོ་།།
བོད་རང་ལ་ཆེས་མཐོའི་རྩོམ་རིག་བྱ་དགའ་ནི་འདིའོ་ཞེས་མཚན་ཉིད་བཞག་དང་ཆོག་པ་ཞིག་གྲུབ་ཡོད་མིན་སྐོར་ཁ་ཚོན་གཅོད་དཀའ་ནའང་། དུས་རབས་སྔོན་མའི་ལོ་རབས་བརྒྱད་ཅུ་བ་ནས་བཟུང་། རྩོམ་རིག་གསར་བའི་སྐྱེས་སྟོབས་ཀྱི་མྱུ་གུ་རི་བོ་གངས་ཅན་པའི་ལྗོངས་ཆེན་འདིར་གསར་དུ་དར་བ་ནས་རྩོམ་རིག་གསར་བའི་གཤིན་སར་གྱུར་བའི་དུས་དེབ་མང་པོ་ཞིག་སྔ་ཕྱིར་བྱུང་ཡོད་ཅིང་། 《 སྦྲང་ཆར》 དང 《བོད་ཀྱི་རྩོམ་རིག་སྒྱུ་རྩལ》 གཙོས་པའི་དུས་དེབ་ཁག་དང་། 《མཚོ་སྔོན་བོད་ཡིག་གསར་འགྱུར》 སོགས་ཚགས་པར་མང་པོ་ཞིག་གི་འགྲོས་སྐྱེན་པའི་དར་རྒུད་ཀྱི་བྱུང་འཕེལ་ལྟར། བོད་ཀྱི་དེང་རབས་རྩོམ་རིག་དེ་ཡང་ཐོའུ་བཏང་སྟེ་འདབ་མ་རྒྱས་ཤིང་། སྣ་ཚོགས་པའི་བཀྲག་མདངས་ཀྱི་ཚོན་རྩི་དེས་རང་མི་རིགས་ཀྱི་རྩོམ་རིག་སྒྱུ་རྩལ་གྱི་ལྡུམ་ར་ཆེན་པ ོ་འདིར་ཁ་དོག་རྣམ་པར་བཀྲ་བའི་མཛེས་དཔལ་བསྐྲུན་ཡོད་པ་རེད། ཚུལ་དེ་བཞིན་ལོ་རབས་དགུ་བཅུ་བའི་ནང་དུ 《སྦྲང་ཆར》 རྩོམ་སྒྲིག་ཁང་གིས་ལོ་གསུམ་རེའི་ནང་སྦྲང་ཆར་རྩོམ་རིག་བྱ་དགའ་ཐེངས་རེ་སྟེར་བའི་ལུགས་སྲོལ་བཙུགས་པ་དང་། 《ཟླ་ཟེར》 དང 《གངས་རྒྱན་མེ་ཏོག》 དུས་དེབ་ཁང་གཉིས་ཀས་ཀྱང་སྔ་ཕྱིར་ལོ་གསུམ་རེའི་ནང་དུ་དུས་དེབ་ཀྱི་མིང་ཐོག་ནས་བྱ་དགའ་སྟེར་བའི་ལམ་སྲོལ་ཞིག་བཙུགས་ཡོད་པ་རེད། དེ་དག་ལས 《སྦྲང་ཆར》 དང 《གངས་རྒྱན་མེ་ཏོག》 གི་བྱ་དགའ་ལྟ་བུར་ཆ་མཚོན་ན་དཔྱད་འདེམ་གྱི་གོ་རིམ་དང་བྱ་དགའི་དངུལ་བུན་གང་ཡིན་ཡང་། འཛམ་གླིང་གི་རྩོམ་རིག་བྱ་དགའ་གཞན་དག་དང་རིགས་འདྲ་བར་ཅུང་འཐུས་ཚང་གི་རང་བཞིན་མངོན་ཡོད་ཙ་ན། རང་ཅག་བོད་ཡུལ་གྱི་རྩོམ་རིག་སྒྱུ་རྩལ་གྱི་ངོས་ནས་བཤད་ན་དྲ་ཚིགས་དང་ཚགས་པར་སོགས་སྨྱན་བྱད་ཀྱི་ལས་གོ་ཆོད་པའི་སྟེགས་བུ་རྣམས་སུ་དོ་སྣང་ཆེན་པོ་བྱུང་ཡོད་ཅིང་། ད་ལྟ་རྒྱུན་ཆགས་སུ་བོད་ཀྱི་རྩོམ་རིག་གི་ཆེས་མཐོའི་བྱ་དགའ་ལ་སྦྲང་ཆར་རྩོམ་རིག་བྱ་དགའ་དང་། སྙན་ངག་གི་ཆེས་མཐོའི་བྱ་དགའ་ལ་གངས་རྒྱན་མེ་ཏོག་སྙན་ངག་བྱ་དགའ་དེ་གཉིས་ལྟོས་བཅས་སུ་གྲུབ་ཚར་ནས་ཡོད་པ་ལྟ་བུར་སྣང་།
སྣང་ཚུལ་དེ་ལྟ་བུ་ཞིག་གི་ངོས་ཐད་ནས་བཤད་ན། ༢༠༡༢ ལོ་ནི་བོད་ཀྱི་རྩོམ་རིག་གསར་བའི་འདས་པའི་ལོ་ངོ་གསུམ་གྱི་རྩོམ་རིག་ཕལ་ཆེ་བར་ཕྱོགས་བསྡོམས་བྱས་ཟིན་པའི་ལོ་ཞིག་ཏུ་བཤད་ན་ཆོག་སྟེ། 《སྦྲང་ཆར》 གྱི་འདས་པའི་ལོ་ངོ་གསུམ་གྱི་བརྩམས་ཆོས་དག་ལས་བདམས་པའི་རྩོམ་རིག་བྱ་དགའ་དེ་སྒྲུང་གཏམ་པ་བཀྲ་བྷ་དང་ལྷ་བྱམས་རྒྱལ། ཁྲི་སེམས་དཔའ། རྩོམ་རིག་དཔྱད་བརྗོད་པ་བདུད་ལྷ་རྒྱལ། སྙན་ངག་པ་འབྲོང་ཕྲུག་དང་ཁུ་བྱུག་སྔོན་མོ་བཅས་ཀྱི་བརྩམས་ཆོས་ལ་བསྩལ་ཡོད་པ་དང་། 《ཟླ་ཟེར》 རྩོམ་སྒྲིག་ཁང་གི་བྱ་དགའ་སྒྲུང་གཏམ་པ་སྟག་འབུམ་རྒྱལ་དང་ཁྱུང་ཐར་རྒྱལ། མཛེས་སེ། སྙན་ངག་པ་བྱ་གཞུང་དབྱངས་བྷ་དང་ན་རོ། རྨོག་རུ་ཤེས་རབ་རྡོ་རྗེ་བཅས་ལ་བསྩལ་ཡོད་ལ། དེ་བཞིན་ལོ་མཇུག་ཏུ 《གངས་རྒྱན་མེ་ཏོག》 སྙན་ངག་བྱ་དགའ་དེ་སྙན་ངག་པ་བྱ་གཞུང་དབྱངས་བྷ་དང་འཆི་མེད། གེ་སར། ཁ་པ་དཀར་པོ། དཔྱད་བརྗོད་པ་བདུད་ལྷ་རྒྱལ་བཅས་ལ་བསྩལ་བ་སོགས་ཀྱིས་མཚོ་སྔོན་དང་ཀན་སུའུ་ཡི་དུས་དེབ་ཆེ་ཁག་དག་གི་རྩོམ་ཡིག་བརྩམས་ཆོས་ཀྱི་རིན་ཐང་ལ་ལྟོས་བཅས་ཀྱིས་གདེང་འཇོག་ཐོབ་པ་དེས་རང་རེའི་བོད་ཀྱི་རྩོམ་རིག་གི་འཕེལ་རྒྱས་དང་ཚད་གཞི་དེ་ཕྱོགས་ཙམ་མཚོན་ཐུབ་པའི་དགེ་མཚན་མངོན་ཐུབ་ཡོད་མོད། ཡིན་ནའང 《བོད་ཀྱི་རྩོམ་རིག་སྒྱུ་རྩལ》 སོགས་དབུས་གཙང་ཕྱོགས་ཀྱི་རྩོམ་རིག་དུས་དེབ་གལ་ཆེན་དག་ལ་གཏན་འཁེལ་གྱི་རྩོམ་རིག་བྱ་དགའ་སོགས་འཛུགས་གྲུབ་བྱས་མེད་པ་དེས་ལོ་རྒྱུས་ཀྱི་ཁུང་བུ་ཞིག་གསབ་ཐུབ་མེད་པའི་ཕངས་སེམས་མངོན་ནས་ཡོད་འདུག
དེ་ལྟར་ནའང་། 2012 ལོར་ཀྲུང་གོའི་ཀྲུང་ཉུང་མི་རིགས་ཀྱི་རྟ་མཆོག་བྱ་དགའ་དེ་བོད་ཀྱི་སྒྲུང་གཏམ་པ་བཀྲ་བྷའི་སྒྲུང་གཏམ་ཕྱོགས་བསྒྲིགས་དེབ 《འཚུབ་མ་ཁེར་སྐྱེས》 ཞེས་པར་བསྩལ་བ་དང་། མཚོ་སྔོན་གྱི་སྐབས་དང་པོའི 《འབྲོང》 བོད་ཀྱི་རྩོམ་རིག་བྱ་དགའ་རྩོམ་པ་པོ་སྟག་འབུམ་རྒྱལ་ལ་བསྩལ་བ་སོགས་བྱུང་དང་འབྱུང་བཞིན་པའི་རྩོམ་རིག་བྱ་དགའི་གནས་ཚད་འདི་དག་གིས 2012 ལོའི་བོད་ཀྱི་རྩོམ་རིག་ལ་སྔར་མེད་ཀྱི་སྲོལ་རྒྱུན་ནམ་ལེགས་རྗེས་བླ་མེད་ཅིག་བསྐྲུན་ནས་ཡོད་པ་ནི་དགའ་བའི་དཔྱིད་དུ་སྤྲོས་ཡོད་མོད། འོད་ཟེར་གྱིས་གྲིབ་མ་བསྐྲུན་ངེས་པ་ཇི་བཞིན་ད་ལོར་དྲ་ངོས་སོགས་སུ་མི་ཕལ་བའི་མིང་གིས་བཟོས་པའི་བྱ་དགའ་རེ་གཉིས་བོད་ཀྱི་གྲགས་ཅན་མི་སྣ་དག་ལ་སྟེར་བའི་ཕུང་གསུམ་གྱི་ལས་ཀ་རེ་གཉིས་ཤིག་བྱུང་དང་འབྱུང་གིན་པ་དེ་དག་གིས་བོད་ཀྱི་རྩོམ་རིག་བྱ་དགའི་འཕེལ་རྒྱས་ཀྱི་ལམ་ཁ་དེ་ལ་མི་སྡུག་པའི་གེག་བྱ་བའི་བྱུང་ཚུལ་རེ་གཉིས་ཀྱང་ཡོད་མོད། རྩ་བའི་ཆ་ནས་བོད་ཀྱི་རྩོམ་རིག་བྱ་དགའི་ལམ་སྲོལ་དེ་ལོ་རེ་ནས་ལོ་རེ་བཞིན་གྲ་རྒྱས་དང་ཕུན་ཚོགས་ཀྱི་གནས་སུ་འཕེལ་ཞིང་ལོངས་ནས་ཡོད་དོ།།


text:
དགེ་ལེགས།
སྤེལ་དུས 2017-12-15
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ།
མགོ་ལོག་གི་གླུ་བ་དགེ་ལེགས།
གནའ་སྔ་མོ་སྔ་མོའི་དུས་ནས་གངས་རྫ་གཡའ་སྤང་གི་རི་འདབས་བརྒྱུད། འབྲུག་སིང་སིང་རྨ་རྒྱལ་ལྷོ་ནས་གྲགས།། ཆར་སིལ་མ་འབབ་ཀི་རྟེན་འབྲེལ་རེད།།ཅེས་འབྲོག་གླུ་དབྱངས་རིང་མས་སྣང་བ་སྐྱིད་ལ་སྐུར་ཏེ་ཞི་བདེ་དང་ལྷིང་འཇགས་ཀྱི་འཚོ་བས་དུས་རབས་བརྒལ་བའི་ཡུལ་མགོ་ལོག་པའི་འབྲོག་གླུའི་རྒྱུད་འཛིན་པ་གླུ་བ་དགེ་ལེགས་ནི། 1964ལོར་སི་ཁྲོན་རྔ་ཡུལ་དུ་སྐྱེས་ཤིང་ལོ་ངོ་བདུན་གྱི་སྟེང་མགོ་ལོག་ཁང་སར་དུ་ཡོང་། སྐབས་དེའི་གནས་བབ་ལ་བསྟུན་རང་གི་ལྷན་སྐྱེས་ཀྱི་སྐད་ངག་སྙན་མོ་ནས་ཐོན་པའི་རྫི་གླུའི་དབྱིངས་འགྲོས་དང་འགྲོགས་རྟ་ནོར་ལུག་གསུམ་འཚོ་སྐྱོང་གི་ལས་ལ་བྲེལ་རྒྱུ་ལས་སློབ་གླིང་གི་སྒོ་ཐེམ་འགྲིམ་པའི་སྐལ་བ་མ་ཐོབ་མོད། འོན་ཀྱང་རང་གི་ཞང་བོ་ལས་བོད་ཡིག་དབྱངས་གསལ་སོ་བཞིའི་སྦྱོར་ཀློག་ཙམ་བྱང་རྗེས་རང་སྦྱོང་གིས་བོད་ཀྱི་དཔའ་བོའི་མི་སྣའི་རྟོགས་བརྗོད་གླིང་རྗེ་གེ་སར་གྱི་སྒྲུང་དང་། དྲི་མེད་ཀུན་ལྡན། ཆོས་རྒྱལ་ནོར་བཟང་གི་རྣམ་ཐར་སོགས་ལ་དོན་གཉེར་ཆེན་པོས་དཔེ་ཀློག་དང་དབྱངས་ལ་བསྐྱོན་ཏེ་གྱེར་ལེན་ཡང་ཡང་བྱས་པས་ཁོར་ཡུག་གི་རྒན་གཞོན་མང་པོའི་སེམས་ལ་དགའ་སྐྱོའི་བག་ཆགས་ངེས་ཅན་ཞིག་ཐེབས་ཏེ་ཁོ་ལ་གླུ་བ་ཞེས་པའི་མིང་ཞིག་རང་བཞིན་ཤུགས་ཀྱིས་བཏགས་པས། ཁོའི་སེམས་ཀྱི་དགའ་ཁ་འཁྱེར་ཕྱོགས་ཀྱང་གླུ་གར་ལ་རེ་བས་ཁྲིད་དེ། བོད་ཀྱི་སྒྲ་སྙན་རྡུང་ལེན་མཁན་སློབ་དཔོན་དགེ་རྒན་ལ་བརྟེན་ནས་རྡུང་ལེན་གྱི་ལམ་ལ་གོམ་པ་སྤོས། དུས་དེ་ནས་བཟུང་སྒྲ་སྙན་རྡུང་ལེན་ལ་བརྩོན་པ་ཤུགས་དྲག་གིས་སྦྱང་བ་བྱས་པ་ན། ཁོའི་འབད་བརྩོན་གྱིས་འབྲས་བུས་སྲིད་པའི་ཟོ་དོར་གཉན་པོ་གཡུ་རྩེའི་ཁོར་ཡུག་ཏུ་འབྲོག་གླུའི་རྨང་གཞི་བརྟན་ཞིང་རྡུང་ལེན་གྱི་དབྱངས་རོལ་འཛོམས་པའི་རྡུང་ལེན་པ་དགེ་ལེགས་ཞེས་པའི་གྲགས་པ་ཞིག་ཐོབ་མགོ་བརྩམས་པར་མ་ཟད། 1993ལོར་མགོ་ལོག་ཁུལ་མི་རིགས་གླུ་གར་ཚོགས་པའི་ནང་འདེམས་ཐོན་བྱུང་སྟེ། མཐོ་སྒང་གི་རི་ཆུའི་མཛེས་སྡུག་ལ་འཁྲི་བའི་འབྲོག་གླུའི་དབྱངས་སྙན་དེ་གློག་འོད་ཀྱིས་རྣམ་པར་མཛེས་པའི་གར་སྟེགས་ཤིག་གི་ཁྱད་ཆོས་ཀྱི་སྣོན་མར་གྱུར།
1994ལོར་ཁོས་ཡང་བསྐྱར་ཨ་མདོའི་རྡུང་ལེན་ཆེད་མཁས་པ་གངས་ལྗོངས་ཁུ་བྱུག་སྔོན་མོ་བདུད་བྷེ་ལགས་བསྟེན་ཏེ་སྒྲ་སྙན་རྡུང་ལེན་ལ་ཆེད་སྦྱོང་དཔྱིས་ཕྱིན་མཛད་པ་དང་། ལོ་དེར་ཁོའི་ཕ་ཡུལ་གངས་ལྗོངས་ལ་རང་གི་སྐད་ངག་སྙན་མོས་ཕུལ་བའི་ལེགས་སྐྱེས་ཐོག་མ། མགོ་ལོག་ཁུལ་ལོ་འཁོར་བཞི་བཅུའི་དགའ་སྟོན་མཛད་སྒོའི་དྲན་རྟེན་དུ་བཏེགས་པའི་སྒྲ་ཐག་ཐོག་མ《ཨ་མྱེ་རྨ་ཆེན》ཞེས་པར་བརྒྱུད་དེ་ཕུལ་བས་བོད་ཁུལ་སྤྱིའི་དགའ་བསུ་ཆེན་པོ་ཐོབ། དེ་ནས་བཟུང་ཁོས་བླངས་པའི་འབྲོག་གླུ་དང་རྡུང་ལེན་གངས་རིའི་ལྗོངས་ཀྱི་ཁོར་ཡུག་ཡོངས་སུ་སྙན་འཇེབས་ཀྱི་རོལ་དབྱངས་ཤིག་ཏུ་འཁྱིལ་བ་དང་། 1995ལོར་མདོ་ཁམས་ཡུལ་གྱི་སྐབས་དང་པོའི་རྡུང་ལེན་འགྲན་ཚོགས་སྟེང་ཞུགས་པར་རྡུང་ལེན་ཨང་གཉིས་པའི་བྱ་དགའ་ཐོབ་པ་དང་། 1996ལོར་མཚོ་སྔོན་ཞིང་ཆེན་གྱི་རྨ་འབྲི་རྫ་གསུམ་ཡུལ་སྐོར་དུས་ཆེན་དམངས་གླུ་འགྲན་ཚོགས་སྐབས་སུ་ཨང་གཉིས་པའི་བྱ་དགའ་ཐོབ་པ་སོགས་ཀྱིས་སྐུལ་ཤུགས་འོག་ནས་མགོ་ལོག་ཁུལ་མི་རིགས་གླུ་གར་ཚོགས་པའི་ལས་ཞོར་དུ་སྔ་རྗེས་བྱས་ཏེ། སྒྲ་ཐག་དང་ཟེར་སྡེར60ལྷག་བརྒྱུད་སྙན་འཇེབས་ཀྱི་དབྱངས་རྟ་ལ་དྲངས་ཏེ་དགོན་སྡེ་དང་དམངས་ཁྲོད་ངག་རྒྱུན་ནས་དར་བའི་སྲོལ་རྒྱུན་གྱི་ཚུལ་ལྡན་པའི་འབྲོག་གླུ་དང་དམངས་ཁྲོད་རྡུང་ལེན། གླིང་རྗེ་གེ་སར་རྒྱལ་པོའི་སྒྲུང་རྟ་སོགས་འགྲེམ་སྤེལ་བྱས་ནས་བོད་རྒྱ་ཆེའི་རོང་འབྲོག་མང་ཚོགས་ཀྱི་ལུས་ཀྱི་ངལ་རྩོལ་དང་། སེམས་ཀྱི་སྐྱོ་སྡུག་སྣ་ཚོགས་ལ་ངལ་གསོའི་གོ་སྐབས་སྟེར་མྱོང་བ་དང་། ཁྱད་པར་དུ་མགོ་ལོག་ཁུལ་མི་རིགས་གླུ་གར་ཚོགས་པ་དང་ཁུལ་མང་ཚོགས་སྒྱུ་རྩལ་ཁང་སོགས་ཀྱི་གླུ་གར་འཁྲབ་ཁྲིད་པ་དང་། བོད་ཀྱི་དཔའ་བོའི་མི་སྣའི་ལོ་རྒྱུས་ཟློས་གར་ཆེན་མོའི་འཁྲབ་གཞུང་རྟ་རྒྱུག་རྒྱལ་འཇོག་དང་། ཤན་འདན་སྟག་སེང་ཁ་སྤྲོད། སྙན་ངག་གླུ་གར་གླིང་གེ་སར་བྲོ་ར་ཆེན་མོ་སོགས་ཀྱི་གླུ་མགུར་ལེན་མཁན་དང་སྐད་སྦྱོར་བའི་གཙོ་འགན། ཟློས་གར་མང་པོར་དབྱངས་དང་རོལ་མོའི་ཁ་སྟོན་མཁན། ཟློས་གར་སྐབས་གླིང་རྗེ་གེ་སར་དང་། སྤྱི་དཔོན་རོང་ཚ་ཁྲ་རྒན་གྱི་འཁྲབ་སྟོན་པའི་འགན་རྒྱུན་ཆགས་སུ་བླངས་པར་རིམ་པ་གོང་འོག་གི་གཟིགས་རྟོགས་མཁན་སོ་སོའི་དགའ་བསུ་དང་ལེན་རྒྱ་ཆེན་ཐོབ།
བརྒྱུད་རིམ་དེ་དག་གི་གནས་ཚུལ་མགོ་ལོག་བརྙན་འཕྲིན་ཁང་གི་རྨ་ཡུལ་གངས་གླིང་ལེ་ཚན་དང་། མཚོ་སྔོན་བརྙན་འཕྲིན་ཁང་གི་ཁ་བའི་ཞབས་རྗེས་སྟེང་སོགས་ནས་བཅར་འདྲི་དང་ཁྱབ་སྒྲོག་བྱས་མྱོང་། ཁོང་ལ་མཚོན་ན་འབྲོག་གླུ་ལེན་མཁན་དང་རྡུང་ལེན་པ་རྐྱང་བ་ཙམ་མ་ཡིན་པར། རོལ་ཆ་དཀྲོལ་སྟངས་ཀྱི་ཐད་ནས་ཀྱང་། མངའ་རིས་ཀྱི་སྒྲ་སྙན་དཀྲོལ་སྟངས་དང་། དིང་རིའི་དཀྲོལ་སྟངས། ལྷ་རྩེའི་དཀྲོལ་སྟངས། ལྷ་སའི་དཀྲོལ་སྟངས། ཀོང་པོའི་དཀྲོལ་སྟངས། ཨ་མདོའི་དཀྲོལ་སྟངས་སོགས་ཀྱི་ཚུགས་དང་ཉམས་མྱོང་ཡོད། དེ་བཞིན་དུ་དབྱངས་ཀྱི་འགྱུར་ཁུགས་དང་། རིང་ཐུང་། རྩ་བའི་དབྱངས་ལེན་ཚུལ་སོགས་ལ་བྱང་ཆ་དོད་པོ་ཡོད་པས། ཁོས་ལོ་ངོ་དུ་མའི་རིང་མགོ་ལོག་ཁུལ་མི་རིགས་གླུ་གར་ཁང་གི་གླུ་གར་སློབ་སྟོན་གྱི་རྐང་འཛིན་པ་དང་། གཞན་ས་གནས་སོ་སོ་དང་མི་སྒེར་སོགས་གླུ་གར་རྡུང་ལེན་ལ་སྤྲོ་སྣང་ཆེ་མཁན་དག་ལ་དུས་རྒྱུན་གླུ་ལེན་སྟངས་དང་། རོལ་མོ་དཀྲོལ་སྟངས། དབྱངས་རོལ་གྱི་ཚུགས་སོགས་སློབ་ཁྲིད། གསབ་ཁྲིད། ཉམས་མྱོང་ཁ་གསབ། དངོས་སྦྱོང་སྣེ་ཁྲིད་སོགས་ཀྱི་འགན་བླངས་ཏེ། ཁོར་ཡུག་གི་གླུ་གར་རྡུང་ལེན་ལ་སྤྲོ་སྣང་ཆེ་བའི་གཞོན་སྐྱེས་མི་ཉུང་བ་ཞིག་བསྐྱེད་བསྲིང་གི་བྱས་རྗེས་བཞག་ཡོད། །


text:
—King Jamesཡི་ལོ་རྒྱུས་མདོར་བསྡུས། མུར་དུང་ཟླ། རྨ་ཆུ། སྐད་ཆ་དངོས་གནས་པ་ཞིག་བརྗོད་ན་དེང་གི་དུས་རབས་འདིར་ཡོད་ཚད་ལ་འགྱུར་ལྡོག་ཆེན་པོ་བྱུང་དང་འབྱུང་གྱིན་པ་ཚང་མའི་ཤེས་གསལ་རེད་དེ།
མདོ་འཛིན་པ། འབྲོང་ཕྲུག དགེ་རྒན་སྟག་འབུམ་རྒྱལ་ལ་མཚོན་ན། འུ་ཚོ་ཚང་མས་ཤེས་གསལ་ལྟར་རེད། འོན་ཀྱང༌། འུ་ཚོས་དགེ་རྒན་སྟག་འབུམ་རྒྱལ་ནི་ལས་གྲོགས་ཀྱི་ཅིག་ཆ་ནས་ཤེས་པ་དང༌། ཡང་ན། ཆང་ཤགས་ཤིག་གི་ཆ་ནས་ཤེས་པ་མ་གཏོགས། དགེ་རྒན་ཁོང་རྩོམ་པ་པོ་ཞིག་ཡིན་པའི་ཆ་ནས་དེ་འདྲ་ཤེས་ཀྱིན་མི་འདུག རྒྱུ་མཚན་ནི། འུ་ཚོ་ཚང་མར་སློབ་དེབ་ལ་ཞིབ་འཇུག་དང་ཁྲིད་ཟིན་ལ་ཇུས་འགོད། ལས་བྱ་ལ་ཞུ་དག་ལ་སོགས་ཀྱི་ཁྲོད་ནས་རྩོམ་རིག་བརྩམས་ཆོས་མང་པོ་ཞིག་ལ་ལྟ་བའི་དུས་ཚོད་མ་ལྡན་པ་རེད། གལ་ཏེ་ལྡན་པའི་དབང་དུ་བཏང་ན་ཡང༌། ཞེ་ལྷོད་ལ་བབ་ནས་སེམས་རྣལ་ལ་ཕབ་ནས་བལྟ་རྒྱུའི་དུས་ཚོད་ཉུང་སོང་བ་རེད། དེ་བས། ད་ཐེངས་ཁོ་ལ་ཁོ་རང་གི་རྩོམ་རིག་གསར་རྩོམ་གྱི་ལམ་བུའི་ཕྱོགས་ན་ཁ་བརྡ་ཞིག་བྱེད་དུ་འཇུག་རྒྱུ་དེ་འུ་ཚོ་ཚང་མའི་གཅིག་མཐུན་གྱི་རེ་བ་རེད། འབྲོང་ཕྲུག དགེ་རྒན། ང་ཚོས་ཐོག་མར་ཤེས་འདོད་པ་ནི་ཁྱོད་རང་ཆུང་དུས་ནས་བཟུང་རྩོམ་ཡིག་འབྲི་རྒྱུར་དགའ་
བཅར་འདྲི་མཁན། འབའ་སྨད་རྒྱལ་ལོ་ཚེ་རིང་། འབའ་སྨད་རྒྱལ་ལོ་ཚེ་རིང༌། ཐོག་མར་ཉིད་ཀྱིས་བོད་ཀྱི་རྩོམ་རིག་གར་སྟེགས་སྟེང་གི་ད་ལྟའི་བརྩམས་སྒྲུང་གི་གནས་སྟངས་དང་གོ་གནས༌།རིན་ཐང་སོགས་ཀྱི་སྐོར་ནས་རང་གི་ལྟ་ཚུལ་ཙམ་བརྗོད་པར་ཞུ། རང་སྒྲ། ལྟོས་འཇོག་གིས་བཤད་ན། ད་ལྟ་བོད་ཀྱི་རྩོམ་སྟེགས་སྟེང་ནས་རང་མོས་སྙན་ངག་འབྲི་མཁན་མང༌། སྒྲུང་གཏམ་འབྲི་མཁན་ཉུང༌། དེའི་རྒྱུ་རྐྱེན་ནི་ཁོ་བོའི་རྩོམ་གྲོགས་ཤིག་གིས་བཤད་པ་ལྟར། “སྙན་ངག་འབྲི་རྒྱུར་དགའ་ཞིང༌། སྒྲུང་གཏམ་འབྲི་རྒྱུར་སྐྲག་པའི”རྩོམ་པ་པོ་མང་བའི་རྐྱེན་གྱིས་རེད། རྩོམ་ལུས་རིགས་བཞིའི་ངོས་ནས་ཞུས་ན། སྒྲུང་གཏམ་ནི་མི་མང་གི་འཚོ་བར་ཆེས་ཉེ་བའི་རྩོམ་ལུས་ཤིག་ཡིན། རྒྱུ་མཚན་ནི་སྒྲུང་གཏམ་གྱིས་སྤྱོད་པའི་སྐད་ཆ་ནི་སྙན་ངག་གི་སྐད་ཆ་ལྟར་གོ་ དཀའ་བ་མིན་ལ། ལྷུག་རྩོམ་གྱི་སྐད་ཆ་ལྟར་བརྗོད་དོན་སྦས་པའི་རྣམ་པ་ཡང་མེད། དེ་བཞིན་དུ་འཁྲབ་གཞུང་གི་སྐད་ཆ་ལྟར་ནང་སེམས་ཀྱི་འཇིག་རྟེན་སྟོན་མི་ཐུབ་པ་ཡང་མིན། མི་ཚོས་རྩོམ་རིག་གི་སྐད་ཆ་འགྲེལ་སྐབས།
སོ་རུ་དར་རྒྱས། དྲི་བ། དང་བོར་ཁྱེད་རང་ངོ་སྤྲོད་མདོར་བསྡུས་ཤིག་གནང་རོགས་ཞུ། ལན། ངའི་མིང་ལ་སོ་རུ་དར་རྒྱས་ཟེར། མདོ་སྨད་རྔ་བ་རྫོང་གི་ཁོངས་གཏོགས་སོ་རུ་སྡེ་བར་སྐྱེས། ཆུང་དུས་ནས་སྔགས་གསར་རྙིང་གི་འདོན་ཆོས་སྤྱོད་མང་དུ་སྦྱངས་མྱོང་། ཕྱིས་སུ་རྔ་བ་ཀིརྟིའི་དགོན་ནས་གཞུང་ཆེན་བཀའ་པོད་ལྔའི་རྩ་བ་བློ་འཛིན་དང་བསྡུས་གྲྭའི་སྐྱོར་དཔོན་བྱས། ཕྱི་ལོ་ ༡༩༩༡ ལོར་རྒྱ་གར་དུ་འབྱོར་ཏེ་ཀིརྟིའི་བྱེས་པ་གྲྭ་ཚང་ནས་བོད་ཀྱི་ཆོས་དང་རིག་གནས་སོགས་ལ་སྦྱངས་པ་རིམ་པར་བྱས་མཐར། ཕྱི་ལོ་ ༢༠༠༠ ལོར་མཐོ་རིམ་རིག་གནས་རབ་འབྱམས་པའི་ལག་འཁྱེར་ཐོབ། ཕྱི་ལོ་ ༡༩༩༩ ནས་སྔ་ཕྱིར་གྲྭ་ཚང་གི་དགེ་རྒན་གྱི་ལས་ཀ་དང་ཆབས་ཅིག དཔེ་དེབ་འགྲེམས་སྤེལ་བ་དང་དེའི་འགན་འཛིན། དུས་དེབ་སོགས་ཀྱི་རྩོམ་སྒྲིག་པ་བྱས། ཕྱི་ལོ་ ༢༠༠༥ ནས་ཀིརྟིའི་བྱེས་པ་གྲྭ་ཚང་གི་སྤྱི་ཁྱབ་རྩོམ་སྒྲིག་པའི་ལས་འགན་ལོ་བཞིའི་རིང་ཁུར་ཏེ་བོད་ཀྱི་ཆོས་དང་རིག་གནས།
བཅར་འདྲི་བ། སྐྲན། གཤིས་ལ་ཡོད་པའི་སྙན་ངག་ལ་ནམ་ཡང་འཆི་རྒྱུ་མེད། ……….. རང་རེའི་བོད་ཀྱི་རྩོམ་པ་པོ་ཧོར་གཙང་འཇིགས་མེད་ལགས་སུ་བཅར་འདྲི་ཞིག དྲི་བ། སྐུ་ཞབས་ཧོར་གཙང་འཇིགས་མེད་ལགས་ཁམས་བཟང་། དང་པོར་ཉིད་ཀྱི་ད་ལྟའི་ལས་གནས་གཞི་བྱས་ཐོག་རང་ཉིད་ཀྱི་ལོ་རྒྱུས་མདོར་བསྡུས་ཤིག་གསུང་རོགས་གནོངས། ལན། ཁམས་བཟང་། ང་ལ་ལས་གནས་ཟེར་བ་གང་ཡང་མེད། ཨ་རིའི་ནང་དུ་ཚོང་ཙག་ཙིག་རེ་བརྒྱབ་ནས་ཁང་གླ་སྤྲོད་ཐུབ་ཙམ་དང་ལྟོ་གོས་འདང་ཙམ་གྱིས་འཚོ་སྡོད་བྱེད་ཀྱིན་ཡོད་པ་རེད། དྲི་བ། ང་ཚོ་བོད་མི་རང་ངོས་ནས་ཐུན་མོང་མ་ཡིན་པའི་རིག་གཞུང་ཞེས་གོང་བཀུར་དང་འུད་བསྟོད་བླ་མེད་བྱེད་མོད། དེ་ལ་འདིར་ཉིད་ཀྱིས་ནང་ཆོས་དང་མ་འབྲེལ་བར་བོད་ཀྱི་རིག་གཞུང་རང་ངོས་ནས་ཐུན་མོང་མིན་ཞིང་ཁྱད་དུ་འཕགས་ཚུལ་ཞིག་གསུང་རོགས་ཞུ།
རྒྱང་འདྲི་བ། ཐོར་རྒོད་པ་སྤྱན་ཆབ། ཐོར་རྒོད་པ་སྤྱན་ཆབ། ཐོག་མར་ཁྱོད་ཀྱི་སློབ་སྦྱོང་གི་རྒྱུད་རིམ་དང་འབྲེལ་ནས་ངོ་སྤྲོད་ཅིག་བྱེད་རོགས་གནོངས། ཉི་ཟླ་ལྕེ་ནག་ཚང། ངའི་མིང་ལ་སྨན་པ་ཉི་ཟླ་ལྕེ་ནག་ཚང་ཟེར་། རྒྱལ་སྤྱིའི་བོད་ཀྱི་གསོ་རིག་གླིང་འཛུག་མཁན་དང་བོད་སྨན་གསོ་རིག་རྒྱུད་བཞི་དང་གཡུ་ཐོག་སྙིང་ཐིག་གི་སློབ་ཁྲིད་དགེ་རྒན་ཡིན། སྔགས་མང་ཞིབ་འཇུག་ཁང་འཛུག་མཁན་དང་སློབ་སྟོན་པ་ཡིན།ཆུང་དུས་ལོ་དྲུག་ཙམ་ནས་རྨ་ལྷོ་དམག་ཁྲང་འབྲོག་པའི་སྦྲ་གུར་སློབ་གྲྭར་བསྐྱོད། དེ་རྗེས་སུ་རྨ་ལྷོ་མི་རིགས་སློབ་འབྲིང་དུ་ཞུགས། ༡༩༨༥ལོར་ནས་༡༩༨༩ལོར་བར་རེབ་གོང་དགེ་འོས་སློབ་གྲྭ་འགྲིམས་ལ་རྗེས་སུ་རྨ་ལྷོ་སོག་རྫོང་མི་རིགས་སློབ་འབྲིང་གི་དགེ་རྒན་ལོ་གཅིག་ལྷག་བྱས། ༡༩༩༠ལོར་ནས་རྨ་ལྷོ་རྫོང་སོག་བོད་སྨན་ཁང་དུ་བོད་སྨན་གཞུང་ལུགས་དང་ལག་ལེན་གཉིས་ཆར་སློབ་སྦྱོང་བྱས། ༡༩༩༡ལོར་ནས་༡༩༩༦ལོ་བར་དུ་བོད་ལྗོངས་གསོ་རིག་སློབ་གྲྭ་ཆེན་མོ་རུ་དེང་རབས་གསོ་རིག་གི་རྨང་གཞི་དང་། བོད་ཀྱི་གསོ་བ་རིག་པ་ལ་སློབ་གཉེར་བྱས།
བཅར་འདྲི་མཁན། གངས་དཀར་རྒྱལ་སྲས། དྲི་བ། ཁྱེད་རང་ངོ་སྤྲོད་མདོར་བསྡུས་ཤིག་བྱེད་རོགས། ལན། ངའི་སྨྱུག་མིང་ལ་ཀླུ་སྨྱོན་ཟེར། ཕ་ཡུལ་མདོ་སྨད་མང་ཡུལ། ཆུང་དུས་སློབ་ཆུང་མཐར་ཕྱིན་རྗེས་རྣམ་དག་ཁྲིམས་ལྡན་གླིང་ཞེས་པའི་དགོན་པ་ཞིག་ཏུ་བླ་མ་དང་དགེ་བཤེས་ལྔ་དྲུག་ཅིག་བསྟེན་ཏེ་ལོ་བཅུར་སུམ་རྟགས་སྙན་ངག་དེང་རབས་རྩོམ་རིག་དང་། བསྡུས་གྲྭ་ལམ་རིམ་ཕར་ཕྱིན་གསང་སྔགས་ལ་ཏོག་ཙམ་ཞིག་སྦྱངས་པ་ཡིན། དྲི་བ། ཁྱོད་ག་དུས་ཕ་ཡུལ་དང་གྱེས་པ་དང་དེ་ནས་གང་དུ་ཕྱག་ལས་ཅི་ཞིག་གནང་མྱོང། ལན། གོ་བཞི་ལོར་ཕ་ཡུལ་ནས་གྱེས་ནས་རྒྱ་གར་ལྷོ་ཕྱོགས་སུ་ནང་ཆོས་ལ་ཏོག་ཙམ་སྦྱོང་ཞོར་སྒོ་མང་སློབ་གྲྭའི་དགེ་རྒན་བྱས། དེ་ནས་བལ་ཡུལ་དུ་བསྡད་དེ་ལོ་དྲུག་རིང་དགེ་ལུགས་པའི་འཇམ་དབྱངས་བཞད་པ་དང་གུང་ཐང་ཚང་། རྙིང་མའི་གཏེར་སྟོན་མཆོག་གྱུར་བདེ་ཆེན་གླིང་པ་དང་ལྷ་བཙུན་ནམ་མཁའ་འཇིགས་མེད།
བཅར་འདྲི་མཁན། སྤྱན་ཆབ། དྲི་བ། ཁྱེད་དང་ཁྱེད་ཀྱི་སློབ་གཉེར་སྐོར་རགས་ཙམ་ཞིག་གསུང་རོགས་གནང། ལན། ཕྲན་གྱི་མིང་ལ་བློ་བཟང་དཀོན་མཆོག་རྒྱ་མཚོའམ་དཀོན་མེ་ཟེར། ཕྱི་ལོ༡༩༦༦ལོར་ཨ་མདོ་རྔ་པའི་ཀ་ཉག་སྡེ་བར་སྐྱེས། དམའ་འབྲིང་བར་དུ་སློབ་གྲྭར་སོང། རང་ལོ་༡༥པ་ཕྱི་ལོ་༡༩༨༠ལོར་རྔ་པ་ཀིརྟིའི་དགོན་དགེ་ལྡན་ལེགས་བཤད་གླིང་གི་ཆོས་སྒོར་ཞུགས་ཏེ་བཤེས་གཉེན་དུ་མའི་དྲུང་ནས། བསྡུས་རྟགས་བློ་གསུམ་དང། རྣམ་འགྲེལ། དབུ་ཕར། གྲུབ་མཐའ། ལམ་རིམ། སྔགས་ཕྱོགས། སུམ་རྟགས་དག་གསུམ། སྙན་ངག སྒྲ་རིག་པ་བཅས་ལ་སྦྱངས་ཁུལ་བྱས། ཕྱི་ལོ༡༩༩༨ལོར་རྒྱ་གར་དུ་སླེབས་ནས་འབྲས་བློ་གླིང་གྲྭ་ཚང་དུ་འདུལ་མཛོད་གཉིས་ལ་སྦྱངས་པ་དང་བཀའ་པོད་གཞན་རྣམས་ལ་བསྐྱར་སྦྱོང་བྱས་པ་དང། ལྷག་པར་དུ་༸གོང་ས་མཆོག་གི་མདུན་ནས་དབང་ལུང་ཁྲིད་གསུམ་གང་མང་ཞིག་ཉན་རྒྱུའི་སྐལ་བཟང་
བཅར་འདྲི་མཁན། རྫ་སྐྱེས་ཕུར་བ། ལྗང་རླུང་འདོན་ཐེངས་ཉེར་གཉིས་པར་བཀོད། དུས་ཚོད༢༠༡༡ལོའི་ཟླ༡ཚེས་༩ཡས་མས་ཤིག དྲི་བ། སྔར་རྩོམ་འབྲོང་གཡག་གི་ཧུར་སྒྲའི་ནང་ཚན་རྐང་གླིང་སྐྱ་བོ་དང་བར་ལམ་བཏོན་པའི་ལྷ་ཆེན་པོའི་སྙན་ངག་གཉིས་ལས་ད་ཐེངས་ཀྱི་ཕྲེང་བ་ནག་པོ་ནི་ཀློག་མཁན་མང་པོས་ཁྱེད་ཀྱི་སྙན་ངག་གསར་རྩོམ་གྱི་དཀྱོགས་མཚམས་ཤིག་ཏུ་བསླེབས་ཡོད་པ་དང་སྔ་མ་གཉིས་དང་མི་འདྲ་བའི་གདེང་འཇོག་གནང་བར་མ་ཟད། ཁྱེད་ཀྱིས་ཀྱང་དེ་ལྟར་ངོས་འཛིན་གནང་གི་ཡོད་ཚོད་འདུག དེས་ན་བརྩམས་ཆོས་དེ་གསུམ་གྱི་ཐད་ནས་ཁྱེད་ཀྱི་སྙན་ངག་གི་བྱུང་འཕེལ་བསྐོར་གསུང་རོགས།
རྨ་དུག་ལྕེ་ཡི་ཟིན་བྲིས། 1 དྲི་བ། མིང་དང་ལོ་རྒྱུས་མདོར་བསྡུས་ཤིག་གསུང་རོགས། ལན། ངའི་མིང་ལ་་་་་་་་དགོས་དབང་ཞིག་གིས་མིང་འདིར་འགོད་ཐབས་བྲལ་བར་ཀློག་པ་པོར་དགོངས་དག་ཞུ་་་་་་་་་་་་་་་ཟེར་ཞིང་ཧྥ་རན་སའི་ཤར་ཕྱོགས་ནས་1980 ལོར་སྐྱེས།ངའི་ཨ་ཕ་ཧྥ་རན་སིའི་མི་དང་ཨ་མ་སི་ཁོ་ལན་ཌི་ནས་འདིར་མནའ་མར་ཡོང་བ་ཞིག་ཡིན།ང་ཚོར་དེང་སང་འབྲེལ་བ་དེ་ཙམ་མེད། སློབ་གྲྭ་འགྲིམས་པའི་ལོ་རྒྱུས་དང་ཕ་མའི་གནས་ཚུལ་དེ་ཙམ་གལ་ཆེན་མ་རེད་འདོད། 2 དྲི་བ། ཁྱེད་རང་ལ་གང་དྲིས་པ་དེར་དྲང་ཐད་ནས་ལན་འདེབས་གནང་བ་ལས་ང་ལ་ངོ་དགའ་ལྟ་བུའི་བཟང་རྫུའི་ངོ་འབག་འོག་ནས་དོན་དངོས་མི་འདོར་བའི་འབོད་སྐུལ་ཞུ་རྒྱུ་ཡིན།
ཅོ་ནེ་ཡུམ་ཚེ་རིང༌། རྩོམ་པ་པོ། ཅོ་ནེ་ཡུམ་ཚེ་རིང༌། ཆེད་ཞུས་མགོ་འཛིན་པ། ཚེ་རིང་བཀྲ་ཤིས། དུས་ཚོད། 2011.2 མགོ་འཛིན་པ། ཡུམ་ཚེ་རིང་ལགས། ཁྱོད་ཆེས་ཐོག་མར་གསར་རྩོམ་གྱི་ལམ་དུ་ཞུགས་དུས་དམིགས་བསལ་གྱི་རྒྱུ་རྐྱེན་འདྲ་ཡོད་དམ། རྩོམ་པ་པོ། ཐོག་མར་གསར་རྩོམ་གྱི་ལམ་དུ་ཞུགས་པའི་ཐད་ཀའི་རྒྱུ་རྐྱེན་ནི། དམའ་འབྲིང་གི་སྐབས་སུ་བདག་ལ་དྲིན་ཆེ་བའི་བོད་ཡིག་དགེ་རྒན་ལྷ་མོ་དོན་གྲུབ་ལགས་ཀྱིས་མཛུབ་སྟོན་དང་བློ་འབྱེད་གནང་བ་དང་འབྲེལ་བ་དམ་པོ་ཡོད། ཐེངས་ཤིག་དགེ་རྒན་ཁོང་གིས་སྦྱངས་རྩོམ་ཞིག་འཛིན་གྲྭའི་ནང་སྒྲོག་འདོན་བྱས་པས། དུས་དེ་ནས་བཟུང་རྩོམ་རིག་གི་མོས་པ་ནི་ངའི་ཡིད་ཀྱི་གཏིང་རིམ་ནས་རྒྱ་མཚོའི་རྦ་རླབས་བཞིན་འཕྱུར་ཞིང༌། རྩོམ་རིག་གསར་རྩོམ་ནི་མི་ཚེའི་འགྱུར་བ་མེད་པའི་ཁ་ཕྱོགས་ལྟ་བུར་ཆགས་སོང༌། ཡིན་ནའང་ད་ལྟ་ཕྱིར་འདང་རེ་བརྒྱབ་ན། རྩོམ་རིག་ནི་ངའི་མི་ཚེའི་གདམ་ག་དང་འཚོ་བའི་ཆ་ཤས་ཤིག་ཏུ་གྱུར་པ་ནི། ངའི་ཕ་ཡུལ་གྱི་རི་ཆུ་ནགས་གསུམ་དང་འབྲེལ་བ་ཡོད་ལ། ཆུང་དུས་ནས་ནོར་
ལན་འདེབས་པ་པོ། རིན་སྤུངས་ཚུལ་བསྟན། བོན་གྱི་མདོ་བཞི་ཁས་ལེན་པ་ནི་ནང་བ་གཤེན་རབ་པ་ཡིན། ལྗང་རླུང་ཚགས་པར་འདོན་ཐེངས་སོ་བདུན་པ་ལས་ཟུར་འདོན་བྱས། དྲི་བ་མཁན། བོན་རྒྱ་བསྟན་འཛིན་རབ་རྒྱས། ལན་འདེབས་པ་པོ། རིན་སྤུངས་ཚུལ་བསྟན། ༡ ཁྱོད་ཀྱི་ལོ་རྒྱུས་ངོ་སྤྲོད་མདོར་ཙམ་གནང་རོགས། དྲི་བ་དང་བོའི་ལན། མིང་ལ་རིན་སྤུངས་ཚུལ་བསྟན། ཕ་ཡུལ་ཨ་མདོ་རྔ་བ་ཁུལ་ཟིང་ཆུ་རྫོང་རིན་སྤུངས་བཀྲ་ཤིས་སྨིན་གྲོལ་གླིང་། སྐྱེས་ལོ་༡༩༨༠ལོའི་ཟླ༧ཚེས་༢༤ཉིན། རང་ལོ་བཅོ་ལྔ་སྟེང་རང་དགོན་དུ་གྲྭ་སྒོར་བཞུགས་ནས་དགོན་པའི་འདོན་འཆར་འབུད་གསུམ་སོགས་སྦྱོང་བ་བྱས། དེ་ནས་རང་ལོ་བཅོ་བརྒྱད་སྟེང་ནས་རང་དགོན་སྒྲུབ་གྲྭར་བཞུགས་ནས་ལོ་ངོ་དྲུག་ཏུ་རིང་ལ་སྒྲུབ་པ་ཉམས་ལེན་ལ་གཞོལ། ༢༠༠༣ལོ་ཡི་
རྡོར་དབྱངས། རྒན་རྡོར་དབྱིངས་ལགས་ནི་ལྷ་ས་གྲོང་ཁྱེར་འདམ་གཞུང་རྫོང་གི་མི་ཡིན།སྨྱུག་མིང་ལ་ཧོར་མོ་ཟེར།ཁོ་མོ་ནི་ཕ་སྐད་ལ་དུངས་ཞེན་རྣལ་མ་བཅངས་ནས་བོད་རིགས་སློབ་ཕྲུག་མང་པོ་གསོ་སྐྱོང་བྱེད་མཁན་གྱི་བུད་མེད་དགེ་རྒན་ཞིག་ཡིན རྩོམ་རིག་གར་སྟེགས་སྟེང་ཕྱོགས་ཀུན་ལ་འཇོན་ཐང་ལྡན་པའི་བུད་མེད་རྩོམ་པ་པོ་ཞིག་ཡིན།མོའི་བརྩམས་ཆོས་དེ་ནང་དོན་གྱི་ཆ་ནས་འབོལ་རྩོམ་གྱི་འབྲི་ཐབས་སྤྱད་དེ་འཚོ་བ་དངོས་བརྗོད་བྱར་བྱས་ནས་དངོས་ཡོད་ཀྱི་གནས་ཚུལ་དང་དངོས་ཡོད་ཀྱི་བརྩེ་དུང་ཞིབ་བརྗོད་བྱས་ཡོད་པ་རེད།མོས་སྔ་གཞུག་དུ་བོད་ཁུལ་གྱི་དུས་དེབ་མང་པོའི་སྟེང་རང་གི་བརྩམས་ཆོས་བཀོད་པ་མ་ཟད།ད་ལོར་《བུམ་ནང་གི་མེ་ཏོག》ཞེས་པའི་དཔེ་དེབ་ཐོག་མ་པར་བསྐྲུན་བྱས་པ་རེད།༢༠༠༧ལོ་ནས་བཟུང་བོད་ཁམས་ཀྱི་བུད་མེད་རྩོམ་པ་པོའི་དུས་དེབ་ཐོག་མ་གངས་རིའི་བུ་མོ་ཞེས་པའི་རྩོམ་སྒྲིག་ལ་ཞུགས་ནས་བོད་པའི་བུད་མེད་ཚོའི་མིག་དཔེ་ཡར་འདྲེན་དང་ཤེས་རིག་ལ་བློ་ཁ་ཕྱོགས་ཏེ་རང་སེམས་བཅིངས་འགྲོལ་
བཅར་འདྲི་མཁན། ཁྲི་སེམས་དཔའ། སྙན་ངག་ནི་རང་གི་མྱོང་ཚོར་དངོས་དང་བརྩེ་སེམས་ངོ་མས་འབྲི་རྒྱུ་ཞིག་རེད། ཁྲི་སེམས་དཔའ་། སྐུ་ཞབས་གེ་སར་ལགས། བདེ་མོ་ཡིན་ནམ། གེ་སར། བདེ་མོ་ཡིན་ལགས། ཁྲི་སེམས་དཔའ། ཁྱེད་ཀྱིས་སྙན་ངག་འབྲི་དོན་ཅི་ཞིག་ཡིན། གེ་སར། འདི་ནི་དྲི་བ་ཅུང་ཆེན་པོ་ཞིག་མ་ཡིན་ནམ། ཡིན་ནའང་ང་ཚོ་འགྲོ་བ་མི་ནི་དགའ་སྐྱོ་ཆགས་སྡང་གི་བདག་ཉིད་ཅན་ཞིག་ཡིན་ལ། དགའ་དུས་གླུ་ལེན་ཞིང་བྲོ་འཁྲབ་ལ། སྡུག་དུས་མིག་ཆུ་འདོན་ཞིང་སྐད་ཅོར་རྒྱག་པ་ནི་ཆོས་ཉིད་ཡིན་པས། ངས་ཀྱང་དེ་དག་གི་མཚོན་བྱེད་དུ་སྙན་ངག་བྲིས་པ་ཡིན། ཁྲི་སེམས་དཔའ། ཁྱེད་ཀྱིས་སྙན་ངག་ཅེས་པ་ཇི་ལྟ་བུ་ཞིག་ལ་ངོས་འཛིན་པ་ཡིན།


text:
༢༠༡༧ ཟླ་ ༡༢ ཚེས་ ༡ རེས་གཟའ་པ་སངས།
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༡ རེས་གཟའ་པ་སངས་ཉིན་གྱི་སྔ་དྲོ་ཆུ་ཚོད་ ༡༠ ཙམ་ལ་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང་ཨ་རིའི་སྲིད་འཛིན་ཟུར་པ་སྐུ་ཞབས་བྷ་རག་ཨོ་བྷ་མ་ Barack Obama རྣམ་གཉིས་རྒྱ་གར་རྒྱལ་ས་ལྡི་ལི་ ITC Maurya མོརྱ་གསོལ་མགྲོན་ཁང་དུ་མཇལ་འཕྲད་མཛད་འདུག
དེ་ཡང་གོང་ཚེས་ཉིན་༸གོང་ས་མཆོག་བཞུགས་སྒར་ཕོ་བྲང་ནས་སྔ་དྲོ་ཆུ་ཚོད་ ༧ །༡༥ ཙམ་ལ་ག་གྷལ་གནམ་ཐང་ནས་ལྡི་ལིར་མཁའ་ལམ་བརྒྱུད་ཆིབས་སྒྱུར་བསྐྱངས་ཏེ་ལྡི་ལི་གནམ་ཐང་དུ་༸ཞབས་སོར་འཁོད་མཚམས་ལྡི་ལི་སྐུ་ཚབ་དོན་གཅོད་འབྲོང་ཆུང་དངོས་གྲུབ་མཆོག་དང་། རྒྱ་གར་དང་ཤར་ཨེ་ཤི་ཡའི་འབྲེལ་མཐུད་པ་བཀའ་ཟུར་བསྟན་པ་ཚེ་རིང་མཆོག་སོགས་ཀྱིས་ཕེབས་བསུ་གཟབ་རྒྱས་དང་སྦྲགས་ ITC Maurya མོརྱ་གསོལ་མགྲོན་ཁང་དུ་གདན་འདྲེན་ཞུས་འདུག གསོལ་མགྲོན་ཁང་དུ་ཨ་རིའི་སྲིད་འཛིན་ཟུར་པ་སྐུ་ཞབས་བྷ་རག་ཨོ་བྷ་མ་མཆོག་དང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་མཇལ་འཕྲད་མཛད་སྐབས་ཞི་བདེའི་གཟེངས་རྟགས་བཞེས་མྱོང་མཁན་གྱི་དབུ་ཁྲིད་རྣམ་གཉིས་དབར་འཛམ་གླིང་ཞི་བདེ་གོང་འཕེལ་གཏོང་ཕྱོགས་དང་། འཛམ་གླིང་ནང་གི་དཀའ་རྙོག་དེ་དག་འཚེ་མེད་ཞི་བ་གྲོས་མོལ་བརྒྱུད་ནས་ཇི་ལྟར་སེལ་དགོས་མིན་དང་། དེང་འཛམ་གླིང་ནང་མི་གསོད་ཁྲག་སྦྱོར་གྱིས་མཚོན་འཚེ་བའི་ལས་འགུལ་ཕྱོགས་བཅུར་རྡོལ་བཞིན་པའི་སྐབས་འདིར་བྱམས་བརྩེ་གོང་འཕེལ་བརྒྱུད་ཞི་བདེ་བརྟན་ལྷིང་ལྡན་པའི་འཛམ་གླིང་ཞིག་ཇི་ལྟར་བསྐྲུན་དགོས་མིན་སོགས་ཀྱི་ཐད་སྐར་མ་ ༤༥ ཙམ་རིང་བཀའ་བསྡུར་མཛད་འདུག ༸གོང་ས་མཆོག་གིས་སྐབས་དེར་སྤྱིར་མིའི་ལྷན་སྐྱེས་རང་བཞིན་བྱམས་བརྩེ་ལྡན་པ་ཡིན་ཡང་དེང་དུས་ཤེས་ཡོན་སྤྲོད་སྟངས་ལམ་ལུགས་དེའི་ནང་གཙོ་བོ་ཕྱི་དངོས་པོའི་དཔལ་འབྱོར་ཡར་རྒྱས་ཁོ་ནར་དམིགས་པ་མ་གཏོགས་ནང་གཤིས་རྒྱུད་དང་འབྲེལ་བའི་བཟང་པོའི་རིན་ཐང་གོང་མཐོར་གཏོང་རྒྱུའི་ཐད་དོ་སྣང་མ་བྱས་པར་བརྟེན་ནས་དཀའ་ངལ་དེ་དག་འཕྲད་བཞིན་ཡོད་པ་དང་།
ད་བར་ཞི་བདེའི་གཟེངས་རྟགས་བཞེས་མཁན་ལྷན་ཚོགས་ཐེངས་གཉིས་ཙམ་ཚོགས་ནས་འཛམ་གླིང་ནང་རྡུལ་ཕྲན་མཚོན་ཆ་རྩ་མེད་ཇི་ལྟར་བཟོ་དགོས་པའི་ཐོག་གོ་བསྡུར་བྱུང་ཡོད་སྐོར་ཐུགས་དྲན་གསོ་མཛད་པ་དང་སྦྲགས། ད་ཆ་འགྲོ་བ་མི་རིགས་གཅིག་གྱུར་གྱི་འདུ་ཤེས་འཛིན་དགོས་པའི་དུས་ལ་བབ་ཡོད་སྐོར་དང་།
མགོན་པོ་གང་ཉིད་མཆོག་གིས་རྒྱ་གར་གནའ་རབས་ཀྱི་སེམས་ཁམས་རིག་པའི་རྣམ་གཞག་དང་འབྲེལ་བའི་རིག་གཞུང་རྙིང་པ་དེ་དག་བར་ལམ་ནས་རྒྱ་གར་རང་གི་ནང་ཉམས་ཆག་ཕྱིན་ཡོད་སྟབས་རིག་གཞུང་དེ་དག་བསྐྱར་གསོ་མཛད་པ་བརྒྱུད་མིའི་བསམ་བློ་གཏོང་སྟངས་ལ་ཕྲན་བུ་འགྱུར་བ་གཏང་སྟེ་ཞབས་འདེགས་ཞུ་ཐབས་མཛད་བཞིན་ཡོད་སྐོར་དང་། སྲིད་འཛིན་ཟུར་པ་ཁོང་ལྟ་བུར་མཚོན་ནའང་ཨ་རི་ལྟ་བུ་སྟོབས་ཆེན་རྒྱལ་ཁབ་གཅིག་གི་སྲིད་འཛིན་ཙམ་མིན་པར་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་ཞིག་ཡིན་ཁར་འཛམ་གླིང་སྤྱིའི་བདེ་དོན་ཆེད་དགོངས་པ་རྒྱ་ཆེན་པོ་བཞེས་མཁན་ཞིག་ཡིན་པ་དང་། ད་ལྟ་དགུང་ནའི་བབ་ཀྱི་ཆ་ནས་ཀྱང་དེ་ཙམ་མཐོན་པོར་སོན་མེད་སྟབས་ཚང་མས་མཉམ་རུབ་མཛད་དགོས་གལ་དང་། དེ་ལྟ་བུའི་འཛམ་གླིང་འཆམ་མཐུན་དང་ཞི་བདེ་བརྟན་ལྷིང་ལྡན་པ་ཞིག་༸གོང་ས་མཆོག་གི་༸སྐུ་འཚོ་བཞུགས་རིང་བསྐྲུན་མ་ཐུབ་ཀྱང་སྲིད་འཛིན་ཟུར་པ་ཁོང་གི་སྐུ་དུས་སུ་ཡོང་ཐུབ་པའི་ཐུགས་རེ་མཛད་བཞིན་པ་དང་། ཅི་སྟེ་སྲིད་འཛིན་ཟུར་པ་ཁོང་གི་སྐུ་དུས་སུ་མ་བྱུང་ཡང་མི་རབས་རྗེས་མའི་སྐབས་ཡོང་ཐུབ་རྒྱུའི་ཐུགས་རེ་མཛད་བཞིན་ཡོད་སྐོར་བཀའ་བསྡུར་མཛད་འདུག
མཇལ་འཕྲད་གྲུབ་བསྟུན་སྔ་དྲོ་ཆུ་ཚོད་ ༡༡ ཡོལ་ཙམ་ལ་ལྡི་ལི་གནམ་ཐང་ནས་བཞུགས་སྒར་དུ་ཆིབས་༸ཞལ་བསྒྱུར་ནས་ཉིན་གུང་ཆུ་ཚོད་ ༡༢།༤༠ ཙམ་ལ་རྡ་སར་༸ཞབས་སོར་འཁོད་གནང་མཛད་འདུག
སྤྱིར་སྐུ་ཞབས་བྷ་རག་ཨོ་བྷ་མ་མཆོག་གིས་ཕྱི་ལོ་ ༢༠༠༥ ལོར་༸གོང་ས་༸སྐྱབས་མགོན་ཆེན་པོ་མཆོག་དང་མཇལ་འཕྲད་ཐོག་མ་ཞུས་ཡོད་པ་དང་། སྐབས་དེར་ཁོང་ཨ་རིའི་གྲོས་ཚོགས་གོང་མའི་འཐུས་མི་ཡིན་ཞིང་། གྲོས་ཚོགས་གོང་མའི་ཕྱི་འབྲེལ་ལས་དོན་ཚན་པའི་ཚོགས་མི་ཡིན་འདུག
ད་བར་༸གོང་ས་༸སྐྱབས་མགོན་ཆེན་པོ་མཆོག་དང་སྐུ་ཞབས་བྷ་རག་ཨོ་བྷ་མ་མཆོག་དབར་མཇལ་འཕྲད་ཐེངས་ ༦ མཛད་པའི་དུས་ཚིགས་གཤམ་གསལ།
ཕྱི་ལོ་ ༢༠༠༥ ཕྱི་ཟླ་ ༩ (གྲོས་ཚོགས་གོང་མའི་འཐུས་མི་ཡིན་སྐབས་)
ཕྱི་ལོ་ ༢༠༡༠ ཟླ་ ༢ ཚེས་ ༡༨ (སྲིད་འཛིན་ལས་ཐོག)
ཕྱི་ལོ་ ༢༠༡༡ ཟླ་ ༧ ཚེས་ ༡༦ (སྲིད་འཛིན་ལས་ཐོག)
ཕྱི་ལོ་ ༢༠༡༤ ཟླ་ ༢ ཚེས་ ༢༡ (སྲིད་འཛིན་ལས་ཐོག)
ཕྱི་ལོ་ ༢༠༡༦ ཟླ་ ༦ ཚེས་ ༡༥ (སྲིད་འཛིན་ལས་ཐོག)
ཕྱི་ལོ་ ༢༠༡༧ ཟླ་ ༡༢ ཚེས་ ༡ (སྲིད་འཛིན་ཟུར་པ)
ཐེངས་འདིའི་མཇལ་འཕྲད་འདི་ནི་སྐུ་ཞབས་བྷ་རག་ཨོ་བྷ་མ་མཆོག་ཨ་རིའི་སྲིད་འཛིན་ལས་འགན་ནས་འཁྱུར་རྗེས་༸གོང་ས་མཆོག་དང་མཇལ་འཕྲད་ཐོག་མ་ཆགས་པ་དང་། ད་བར་༸གོང་ས་མཆོག་དང་མཇལ་འཕྲད་སྔ་ཕྱི་བསྡོམས་ཐེངས་ ༦ ཆགས་འདུག
དེ་ཡང་སྲིད་འཛིན་ཟུར་པ་ཁོང་ནི་༸གོང་ས་མཆོག་ལ་བརྩི་བཀུར་ཧ་ཅང་ཞུ་མཁན་ཞིག་ཡིན་པ་མ་ཟད། བོད་ཀྱི་གནད་དོན་གསལ་ཆེད་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་ཤུགས་ཆེ་གནང་མཁན་ཞིག་ཀྱང་ཡིན། དེ་ཡང་ཁོང་དེ་སྔ་ཨ་རིའི་སྲིད་འཛིན་ལས་ཐོག་སྐབས་ཨ་རིའི་སྲིད་འཛིན་གྱི་ཕོ་བྲང་དཀར་པོའི་ནང་༸གོང་ས་༸སྐྱབས་མགོན་ཆེན་པོ་མཆོག་དང་མཇལ་འཕྲད་ནམ་ཞུ་སྐབས་བོད་མིའི་སྒྲིག་འཛུགས་ཀྱི་གཉིས་སྨན་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་ཤུགས་ཆེ་ཡོད་གསལ་འདོན་གནང་བ་དང་སྦྲགས། རྒྱ་ནག་གཞུང་གིས་སྲིད་བྱུས་དེ་གཞི་རྩར་འཛིན་ནས་༸གོང་ས་མཆོག་གམ་ཁོང་གི་སྐུ་ཚབ་དང་ལྷན་གྲོས་མོལ་བསྐྱར་གསོ་ཞུ་དགོས་པའི་རེ་འདུན་ཡང་ཤུགས་ཆེ་བཏོན་མྱོང་ཡོད།
སྤྱིར་ཕྱི་ཚེས་ ༢༩ རེས་གཟའ་ལྷག་པའི་ཉིན་སྲིད་འཛིན་ཟུར་པ་ཁོང་རྒྱ་ནག་རྒྱལ་ས་པེ་ཅིང་དུ་རྒྱ་ནག་གི་སྲིད་འཛིན་ཞི་ཅིན་པིང་ Xi Jinping དང་ཐུག་འཕྲད་གནང་རྗེས་རྒྱ་གར་དུ་ཁ་སང་མཚན་མོ་ཕེབས་འབྱོར་བྱུང་འདུག ཐེངས་འདིར་རྒྱ་གར་རྒྱལ་ས་ལྡི་ལིར་སྐུ་ཞབས་ཨོ་བྷ་མ་མཆོག་གིས་འགོ་ཁྲིད་ཟབ་སྦྱོང་ཐོག་གསུང་བཤད་གནང་རྒྱུ་མ་ཟད། རྒྱ་གར་གྱི་སྲིད་བློན་སྐུ་ཞབས་ནརེནྡྲ་མོ་དི་ Prime Minister Narendra Modi མཆོག་དང་ཡང་མཇལ་འཕྲད་གནང་གཏན་འཁེལ་འདུག གཞན་ཡང་རྒྱ་གར་ནང་རྟེན་གཞི་བྱས་པའི་ཨོ་བྷ་མ་ཐེབས་རྩ་ཁང་ Obama Foundation གི་གོ་སྒྲིག་འོག་གཞོན་སྐྱེས་ཁག་གཅིག་དང་ཐུག་འཕྲད་གནང་རྒྱུ་ཡིན་འདུག སྤྱིར་ཐེངས་འདིར་ཨ་རིའི་སྲིད་འཛིན་ཟུར་པ་སྐུ་ཞབས་བྷ་རག་ཨོ་བྷ་མ་མཆོག་རྒྱ་ནག་ Chinaདང་རྒྱ་གར། India དེ་བཞིན་ཕ་རན་སི་ France བཅས་ནང་འཚམས་གཟིགས་ཕེབས་མུས་ཡིན་འདུག་པ་བཅས།།


text:
– འཇིགས་མེད་མཁྱེན་བརྩེ།
ནམོ་གུརུ་བྷཻཥཛྱེ།
མཚན་སྙན་ཟླ་ཤེལ་གསར་པ་བཞུ་བའི་རྒྱུན།།
ཐོས་འཛིན་ཀུནྡའི་འཇོ་སྒེག་གིས་བཏུད་པས།།
དུག་གསུམ་གདུང་བ་རིང་བཅིལ་ཕན་དང་བདེའི།།
ལང་ཚོ་གསར་དུ་བཞད་དེས་ཤེས་པ་སྐྱོངས།།
སྲོག་རླུང་ནད་ལ་རྒྱུ་རྐྱེན་བརྟགས་ཚུལ་དང་།། བཅོས་ཐབས་རྗེས་གཅོད་རྣམ་པ་ལྔ་ཡིས་བསྟན།།
རྒྱུ།
རྒྱུ་ནི་མ་རིག་ལས་བྱུང་འདོད་ཆགས་ཀྱིས།། བསྐྱེད་པའི་རླུང་ནད་ཐ་མལ་གནས་གནས་པ་ཉིད།།
སློང་རྐྱེན།
སློང་རྐྱེན་མྱ་ངན་སེམས་ལས་མི་སྙན་གཏམ།། མཚན་གཉིད་མེད་དང་འཇིགས་པའི་བྱ་སྤྱོད་སོགས།། ཡིད་ལ་འཁྲུགས་པ་སྟེར་བའི་ཕྱོགས་ཀུན་དང་།། ཁྱད་པར་འབྱུང་གདོན་སྤྱི་དང་རྒྱལ་པོ་ཡིས།། རྒྱབ་བརྟེན་བྱས་ནས་མངོན་ཚུལ་སྣ་ཚོགས་སྟོན།།
རྟགས་ཚུལ།
རྟགས་ནི་རྩ་རྒྱུད་སྟོང་ཞིང་རྐྱལ་བ་ལ།། སྐད་ཅིག་ཙམ་ཡང་མི་གནས་འགྱུར་ལྡོག་མང་།། ཆུ་མདོག་སྔོ་ཞིང་ཅུང་ཟད་དམར་བའི་མདངས།། སྒྲ་བཅས་ལྦུ་བ་མྱུར་ཡལ་ཁྱད་པར་དུ།། དབུས་སུ་མེ་ཏོག་སྲན་ཙམ་རྒྱུན་དུ་འབྱུང་།། དྲི་བ་ཟས་རྩུབ་སྨྱུང་དང་གཏམ་གྱིས་སློང་།། ཡིད་མི་བདེ་ཞིང་རྒྱུ་མེད་འཇིགས་སྐྲག་འཆར།། གཉིད་ཆུང་ལུས་འདར་རྨི་ལམ་ཟ་ཟི་མང་།། དབུགས་སྡུད་འབྱིན་པར་དཀའ་ཞིང་རྔུལ་མང་འབྱུང་།།
བཅོས་ཐབས།
བཅོས་ཐབས་སྨན་སྔགས་ཟས་སྤྱོད་རྣམ་པ་བཞི།། དང་པོ་སྒ་སྐྱ་ཛྰ་ཏི་ཁ་རུ་ཚ།། གོ་སྙོད་ལི་ཤི་ཤིང་ཀུན་པི་པི་ལིང་།། རུས་བཅུད་རྣམ་གསུམ་ཚད་ལྡན་སྦྱར་བ་ཉིད།། གར་ཆང་གདུས་ཐང་དགོང་དང་ཐོ་རངས་སུ།། རིམ་པར་ཆ་བསྐྱེད་བཏང་ལ་རྔུལ་མང་འབྱུང་།། ཡང་ན་སྒ་དང་ཤིང་ཀུན་གསང་བའི་སྨན།། གདུས་ཐང་ཁ་རུ་ཚ་བཏབ་རླུང་དུས་བསྟེན།། དེ་རྗེས་ཕྱེ་མའི་སྦྱོར་བ་ཨ་གར་དང་།། ཛྰ་ཏི་སྙིང་ཞོ་ཅུ་གང་སྤོས་དཀར་དང་།། རུ་རྟ་ཨ་རུ་སྦྱར་བ་[ནྰ་ག་]བརྒྱད་པ་ ཕྱི་རྒྱུད་ཀྱི་ཨ་གར་བརྒྱད་པ་ ཡིན།། དེ་སྟེང་ལི་ཤི་ཤ་ཆེན་ཤིང་ཀུན་བསྣན།། སྲོག་འཛིན་བཅུ་གཅིག་ཅེས་གྲགས་ནུ་འགྱིང་དང་།། སྙིང་ག་རྩིབས་ལོགས་གཟེར་ཆེན་དབུགས་མི་ཐོན།། དེ་སོགས་སྟོད་གཟེར་སྨྱོ་ལྐུག་ནད་ལ་བསྔགས།། ཡང་ན་ཙན་དན་གི་ཝཾ་ལི་ཤི་དང་།། བསེ་ཡབ་གུར་གུམ་མ་ནུ་རི་བོང་སྙིང་།། བསེ་རུ་ཉ་ཕྱིས་ཀོ་བྱི་འབྲི་ཏ་དང་།། སྐྱུ་རུ་བསྣན་པའི་ཉི་ཤུའི་སྦྱོར་བ་འདིས།། རླུང་ཁྲག་འཐབ་དང་གཟའ་ནད་རྩ་དཀར་རིགས།། དྷུ་ཏྰིར་རླུང་ཞུགས་སྨྱོ་འབོག་བརྒྱལ་བ་དང་།། ཡན་ལག་རེངས་དང་ཞ་སྦྲིད་གཟེར་བ་སོགས།། གསོ་དཀའི་ནད་རྣམས་སེལ་བའི་བདུད་རྩི་ཡིན།། ཤིན་ཏུ་གཟེར་ཆེ་ཨ་གར་སྙིང་ཞོ་ཤ། ཙནྡན་དཀར་དམར་ཛྰ་ཏི་སྲོ་ལོ་དཀར།། ཅུ་གང་གུར་གུམ་སྦྱོར་བའི་ཕྱེ་མ་ སྦྱོར་སྡེ་འདི་ལ་དྲང་སྲོང་ཨར་བརྒྱད་ཟེར་ བསྟེན།། གཞན་ཡང་ཀོ་བྱི་རུ་རྟ་ཨ་གར་ནག། ཅུ་གང་གུར་གུམ་གསེར་མདོག་སྤོས་དཀར་སྦྱར།། བདུན་པའི་སྦྱོར་བས་ཁྲག་ངན་སྟོད་རྒྱས་དང་།། དབུགས་འཐུམ་འགྲམ་འཁྲུགས་སྟོད་གཟེར་ནད་ལ་བསྔགས།། ཡང་ན་ཀོ་བྱི་གསེར་མདོག་ཨ་གར་ནག། ཅུ་གང་རུ་རྟ་སྤོས་དཀར་ཛྰ་ཏི་སྦྱར།། ཆང་གིས་ཕུལ་བཏང་དཔུང་མིག་སྒྲོག་རུས་གཟེར།། ངན་ཁྲག་སྟོད་འཕེལ་ཤིན་ཏུ་ཟུག་པ་སེལ།། དེ་སྟེང་གཟེར་འཇོམས་སྙིང་ཞོ་སྒང་ཐོག་འབྲུ།། ཏང་ཀུན་ཤ་ཆེན་ལི་ཤི་ཁ་རུ་ཚ།། རི་བོང་ཙིཏྟ་བསྣན་པའི་བཅོ་ལྔ་པས།། སྙིང་རླུང་གཉིད་ཆེ་སྨྱོ་འབོག་བརྒྱལ་བ་དང་།། མགོ་གཟེར་གཟའ་ནད་སྙིང་ལ་བབ་པའང་སེལ།། ཛྰ་ཏི་ཨ་རུ་སྤོས་དཀར་ཨ་གར་ནག། གི་ཝཾ་ཤིང་ཀུན་བཟང་དྲུག་ཙནྡན་གཉིས།། བར་སྐྱུར་སྙིང་ཞོ་གོ་སྙོད་ལི་ག་དུར།། སེང་ལྡེང་སྒོག་སྐྱ་ནུས་བསྲེགས་ཕྱེ་མ་ནི།། དགོང་དང་ཐོ་རངས་ཆང་གིས་ཕུལ་ལ་བཏང་།། སྙིང་སྲོག་གཟེར་ནད་ཀུན་གྱི་གཉེན་པོ་སྟེ།། འཕགས་ཡུལ་པཎ་ཆེན་བི་མ་[བིམལ]མི་ཏྲའི་ལུགས།། ལི་ཤི་ཛྰ་ཏི་གུ་གུལ་ཨ་གར་ནག། སྙིང་ཞོ་རུ་རྟ་གེ་སར་སྤོས་དཀར་དང་།། ཅ་གང་ཤུ་དག་གི་ཝཾ་ཙནྡན་དམར།། ཤ་ཆེན་ལན་ཚྭ་སྒ་སྐྱ་པི་པི་ལིང་།། ཤང་དྲིལ་མེ་ཏོག་སྦྱར་བའི་སྨན་མཆོག་འདི།། སྲོག་རླུང་འཇོམས་པའི་རྡོ་རྗེ་ཞེས་བྱ་སྟེ།། གྲིབ་གདོན་རྒྱུ་ལས་བྱུང་བའི་རིགས་ཀུན་འཇོམས།། ཚབས་ཆེ་རི་བོང་ཙིཏྟ་བསྣན་པ་བསྔགས།། གུ་གུལ་ལི་ཤི་སྙིང་ཞོ་ཙན་དན་གཉིས།། ཛྰ་ཏི་ཨར་ནག་སྤོས་དཀར་གེ་སར་གསུམ།། ཅུ་གུར་རུ་རྟ་གི་ཝཾ་གླ་རྩི་དང་།། འབྲས་གསུམ་གསང་སྨན་ཀ་ར་སྦྱར་བ་ཡིས།། སྙིང་ཚད་སྙིང་གཟེར་སྨྱོ་འབོག་ཚོགས་ཀུན་སེལ།། སྦྱོར་སྡེ་འདི་ཨོ་རྒྱན་བདེ་ཆེན་གླིང་པའི་གཏེར་མ་ནས་བྱུང་། ཁྱད་པར་རིལ་བུའི་སྦྱོར་བ་ སྦྱོར་སྡེ་འདི་ལ་སེམས་ཀྱི་བདེ་སྐྱིད་ཟེར་ ཟབ་མོ་ནི།། མཁལ་ཞོ་ཨར་ནག་ཛྰ་ཏི་ལི་ཤི་དང་།། ཤིང་ཀུན་རུ་རྟ་སྙིང་ཞོ་ཚ་བ་གསུམ།། སྨན་ཆེན་འབྲི་ཚིལ་ཁ་རུ་ཚ་རྣམས་སྦྱར།། ཚབས་ཆེ་རི་བོང་ཙིཏྟ་གྲི་སྙིང་སོགས།། སྙིང་སྣ་གང་འཛོམ་ཁ་ཚར་ལེགས་གདབ་སྟེ།། བུར་སྨུག་སྦྱར་བ་རིལ་བུ་སྲན་ཙམ་དྲིལ།། ན་ཚོད་སྟོབས་དང་བསྟུན་ཏེ་དགོང་ཐོ་རངས།། ཤ་མར་བུར་རྙིང་ཆང་རྒན་གདུས་པས་དབུལ།། ཕན་ཡོན་རླུང་ནད་སྤྱི་དང་ཁྱད་པར་དུ།། སྲོག་རྩར་རླུང་ཞུགས་སྙིང་འཕྱོས་ཡིད་མི་བདེ།། འཕྱོ་འདར་སྨྱོ་ལྐུགས་ཀུན་ལ་བདུད་རྩིར་མཚུངས།། ཨ་རུ་ཤ་ཆེན་ཚི་གུ་སྤངས་པ་བཞི།། དེ་དང་ལྗིད་མཉམ་ཤུ་དག་པི་པི་ལིང་།། ལི་ཤི་རུ་རྟ་ཁ་རུ་ཚ་བཅས་པ།། ཀུན་མཉམ་བི་ཥའི་རྩ་བ་དེ་ཀུན་དང་།། མཉམ་པའི་ཛྰ་ཏི་དེ་བཞིན་གསང་བའི་སྨན།། གཙོ་བོའི་ལྗིད་མཉམ་ལོ་བརྒྱད་ཨེ་ཀྲོ་ དྲི་ཆུ་ ཡིས།། འདམ་བཏགས་བུར་སྨུག་གིས་གདུས་རིལ་བུར་དྲིལ།། སྨན་ནད་ཐོན་ཙམ་དགོང་དང་ཐོ་རངས་བསྟེན།། སྙིང་སྲོག་ནད་རིགས་སྤྱི་དང་བྱེ་བྲག་ཏུ།། སྨྱོ་འབོག་སེལ་བའི་བདུད་རྩི་དམ་པ་ཡིན།། ཁྱད་པར་གསང་སྨན་རྒྱལ་པོ་གཙོ་བོ་ལ།། དངུལ་ཆུ་ཛྰ་ཏི་མུ་ཟི་བསྣན་པ་ཉིད།། ལོ་བརྒྱད་དྲི་ཆུ་མི་བསྐྱོད་པ་ཡིས་འདམ་བཏགས་བྱ།། དེ་སྟེང་བཙན་དུག་ཤིང་ཀུན་གེ་སར་དང་།། ཞོ་ཤ་རི་བོང་ཏེ་ལོ་གཡག་རྒོད་སྙིང་།། ཡུངས་དཀར་ཤུ་དག་གླ་རྩི་ཨ་རུ་ར།། རུ་རྟ་སྤོས་དཀར་སྒང་ཐོག་ཨ་གར་ནག། ཚེར་སྔོན་གུལ་ནག་ཀོ་བྱི་ཁ་རུ་ཚ།། མངལ་ཁྲག་ནུས་ལྡན་རྣམ་སྣང་བཅས་པ་ཡིས།། སྦྱོར་བ་ཉེར་ལྔའི་རིལ་བུ་ཚད་ལྡན་སྦྱར།། སྨན་ནད་ཐོན་ཙམ་ལན་འགའི་བར་དུ་བཏང་།། འདིས་ནི་གནོད་བྱེད་བགེགས་འདུལ་སྲོག་རླུང་འཇོམས།། ལུས་ཀྱི་བཅུད་རྒྱས་རྣམ་རྟོག་བག་ལ་ཕེབས།། གཉིད་ཡེར་འགུག་ཅིང་ཁྲག་གིས་གཟེར་སྟོབས་འབྲི།། ཁྱད་པར་སྟེང་འོག་འབྱུང་པོའི་གདོན་ཀུན་འཇོམས།། སྙན་བརྒྱུད་སྙིང་གི་ཐིག་ལེའི་མན་ངག་གོ།།
ཡང་ན་ཨར་ནག་ཛྰ་ཏི་སྙིང་ཞོ་ཤ། ཤིང་ཀུན་ཁ་རུ་ཚ་དང་སུག་སྨེལ་རྣམས།། ཐུན་རེ་ལང་ཐང་རྩེ་ནི་ཉིས་འགྱུར་དང་།། ཤ་ཆེན་མཐེབ་ཙམ་སྦྱར་བའི་ཕྱེ་མ་ནི།། ནུ་ཞོས་རིལ་བུ་དྲིལ་ཏེ་ཆང་གིས་ཕུལ།། འདིས་ཀྱང་སྲོག་རླུང་ནད་ཀུན་ངེས་པར་འཇོམས།། ཁྱུང་སྟེང་གསང་སྨན་ཛྰ་ཏི་ལི་ཤི་བཅས།། སྦྱོར་བའི་རིལ་བུ་གསང་སྟེ་གཏོང་བ་ཡི།། གདོན་སྟོབས་ཆེ་དང་གསོ་དཀའི་རིགས་ཀུན་སེལ།། སྙིང་ཞོའི་སྨན་མར་ཤིང་ཐོག་རྒྱལ་པོ་ནི།། བརྒྱ་ཕྲག་གསུམ་མམ་མ་འབྱོར་བཅུ་ཕྲག་ལྔ།། ཆུ་བྲེ་གསུམ་ལ་བྲེ་གང་བར་དུ་གདུས།། དྭངས་མ་ལེགས་བཞུར་འབྲི་འོ་ཕུལ་དོ་དང་།། མར་སྲང་བདུན་ཕྲག་རུས་སྣ་གདུས་པ་ཡིས།། ཁུ་བ་ཕུལ་གང་བུ་རམ་སྲང་དགུ་བཅས།། བཏབ་དཀྲུག་གར་སླ་ཞོ་ཙམ་སོང་བའི་དུས།། སྤོས་དཀར་རུ་རྟ་སྒོ་སྐྱའི་ཐལ་བ་གསུམ།། ཤིང་ཀུན་ཏང་ཀུན་ཁ་རུ་ཚ་དང་གསུམ།། བི་ཥ་དར་མའི་གྲི་སྙིང་ཚེར་སྔོན་གསུམ།། དབང་པོ་ལག་པ་ཤུག་ཚེར་ཀོ་བྱི་གསུམ།། པི་པི་ལིང་དང་ཕོ་རིལ་བཅའ་སྒ་གསུམ།། གོ་སྙོད་ཀ་ར་སྦྲང་རྩི་རྣམ་པ་གསུམ།། སྦྱར་བའི་གྱད་རིགས་ཉི་ཤུ་རྩ་གཅིག་པོ།། གོང་དང་བསྲེས་དང་ཐོ་རངས་དུས་སུ་བསྟེན།། སྲོག་རླུང་ནད་ལ་སླེབས་ཆོག་བདུད་རྩི་ཡིན།། ཛྰ་ཏིའི་སྨན་མར་ཨ་རུའི་ཁུ་བ་ཉིད།། ལེགས་པར་བཞུར་ཏེ་འབྲི་མར་འོ་མ་བསྲེ།། དེ་སྟེང་སྣ་མའི་འབྲས་བུ་ཁ་རུ་ཚ།། ཤིང་ཀུན་སྦྱར་བའི་ཞིབ་བཏགས་ཁ་ཚར་གདབ།། ཡུན་དུ་བསྟེན་པས་ནད་སེལ་བཅུད་ལེན་འགྱུར།། གཞན་ཡང་གསང་སྔགས་འབྲུ་བཅུ་ ཛྙྷྣྙྣྨྣྦྶ བསྲེག་ཐལ་ལ།། གུར་གུམ་གི་ཝཾ་གྲི་ཤ་སྦྱར་བ་ཉིད།། སྲོད་དང་ཐོ་རངས་ཆང་གིས་ཕུལ་ལ་བཏང་།། ཡང་ན་དཔའ་བོ་འབྲ་ལྔ་ ཨྐྸྴྶ བརྩེགས་མར་བྲིས།། སིནྡུར་དང་ཁ་ཆེའི་རྫས་ཀྱི་བྱུག། གྲི་ཤ་བི་ཥས་དྲིལ་ལ་བདུན་བདུན་བཟའ།། དེ་བཞིན་ཐོ་རངས་དུས་སུ་ཡིག་འབྲུ་འདི། སྷྣྷྙྣ། གོང་གི་རྫས་དང་སྦྱར་ཏེ་ཁོང་དུ་བཏང་།། སྲོག་རླུང་སྨྱོ་འབོག་ནད་རྣམས་སེལ་བར་བྱེད།། ཁ་ཟས་དྲོད་བཅུད་བསྟེན་ཞིང་བསིལ་བ་སྤངས།། སྤྱོད་ལམ་གོས་དྲོ་བག་ཕེབས་དལ་བར་སྡོད།། མི་སྙན་ཚིག་སྤངས་མཐུན་པའི་གྲོགས་ཀྱང་བསྟེན།།
རྗེས་གཅོད།
རྗེས་སུ་སེ་འབྲུ་ཤིང་ཚ་པི་པི་ལིང་།། སུག་སྨེལ་གུར་གུམ་ཕྱེ་མས་མེ་དྲོད་གསོ།། ཡང་ན་གོང་གི་སྲོག་འཛིན་བརྒྱད་པའི་ སེམས་ཀྱི་བདེ་སྐྱིད་ལ་བསྣན་ཀྱང་ཆོག་ སྟེང་།། གསང་སྨན་ཁ་ཚར་བསྣན་པ་དག་ཀྱང་བསྔགས།། ཁྱད་པར་དྲུག་བདུན་བྲང་གཞུང་དཀར་ནག་མཚམས།། བྱ་རོག་མིག་ ཚིགས་པ་ དང་ཨན་སྟོང་དང་པོ་སོགས།། རླུང་གསང་སྤྱི་དང་སྙིང་སྲོག་གཟེར་ཆེ་ན།། ནུ་མའི་ཕྱོགས་བཞིར་ཕྱིར་ཚོན་གང་ལ་བསྲེག། ཡང་ན་རྒྱབ་མདུན་གཟེར་རྣམས་བུམ་པས་དྲངས།། ཁྲག་མཁྲིས་རྟགས་ཡོད་སྣོད་ཀ་ཅུང་ཟད་གཏར།། གཞན་ཡང་མགོ་བོ་གཟེར་ན་སྡུད་སྒོ་བཞིར།། གསེར་གྱི་ཏེལ་པས་སྲུང་སོགས་རིག་མདས་བསྣུན།། ནད་གཞན་འདྲེས་ན་དེ་ཡི་ཁ་འཛིན་དང་།། སྦྲགས་ཏེ་གོང་གི་ཞི་བྱེད་ཚོགས་རྣམས་སྦྱར།། དེ་ཡིས་གདུག་པ་སྲོག་རླུང་དག་ལས་གྲོལ།།
སྙིང་འཕྱོས་པའི་ནད།
གཞན་ཡང་སྙིང་འཕྱོས་ནད་ལ་རྒྱུ་དང་ནི།། བརྟག་ཚུལ་བཅོས་ཐབས་རྗེས་གཅོད་རྣམ་པ་བཞི།།
རྒྱུ།
རྒྱུ་ནི་སེམས་འཁྲུགས་མྱ་ངན་ཡིད་མི་བདེ།། ལྟོ་དང་གཉིད་ཆག་ཞེ་སྡང་དྲག་པོས་བསྐྱེད།།
བརྟག་ཚུལ།
དེ་རྟགས་མགོ་ན་བརྗེད་ངས་རྟག་ཏུ་ཆེ།། ཤེས་པ་འཕྱོ་ཞིང་དོན་མེད་སྙིང་མི་དགའ།། རེས་འགའ་དྲིས་ཀྱང་དེ་ལ་ལན་མི་ལྡོན།། རེས་འགའ་མ་དྲིས་པ་ཡང་མུ་ཅོར་སྨྲ།། མི་སྙན་ཚིག་གིས་དངངས་དང་ཤུ་ཡིས་འདེབས།། དྲུག་བདུན་དཀར་ནག་མཚམས་རྣམས་ཤིན་ཏུ་ཟུག། ཚབས་ཆེ་ལུས་ཀུན་གཟེར་ནས་དྲན་མེད་བརྒྱལ།། མ་བཅོས་སྙིང་ན་སྨྱོན་པར་འགྱུར་བ་ཡོད།།
བཅོས་ཐབས།
བཅོས་ཐབས་དང་པོ་འབྲས་གསུམ་མ་ནུ་བཞི།། ཤ་ཆེན་ཀོ་བྱི་བསྣན་པའི་གདུས་ཐང་བཏང་།། དེ་རྗེས་ཨ་གར་ཛྰ་ཏི་ཤིང་ཀུན་དང་།། ལི་ཤི་གོ་སྙོད་གྲི་ཤ་གསང་བའི་སྨན།། ཏང་ཀུན་བུ་རམ་རྟར་སྦྱར་མྱོས་ཁུས་ཕུལ།། ཡང་ན་ཨ་གར་བཟང་དྲུག་སྙིང་ཞོ་ཤ། དྲི་ཆེན་སྤོས་དཀར་ ནྰ་ག་ གེ་སར་ཁ་རུ་ཚ།། རྒྱམ་ཚ་པི་ལིང་རུ་རྟ་གུལ་ནག་དང་།། ཤིང་ཚ་གོ་ཡུ་ཤ་ཆེན་རི་བོང་སྙིང་།། མ་ནུ་གོ་སྙོད་སྒྲོན་ཤིང་རྩི་བོ་ཆེ་ཤིང་ཀུན།། གཡག་རྒོད་ཙིཏྟ་སྦྱར་བའི་ཉེར་ལྔ་པས།། རླུང་ནད་སྤྱི་དང་སྙིང་འཕྱོའི་རིགས་ཀུན་སེལ།། ཛྰ་ཏི་འབྲས་བུ་གསུམ་གྱི་སྨན་མར་ལ།། རུས་བཅུད་སྦྱར་ཞིང་དེ་སྟེང་སྒ་སྐྱ་དང་།། གོ་སྙོད་ཤིང་ཀུན་ཁ་ཚར་བཏབ་པ་བསྟེན།། ཁྱད་པར་གདུག་པའི་གདོན་གྱིས་རྐྱེན་བྱས་ཏེ།། སྨྱོ་འཆལ་ཆེ་ན་བཙན་དུག་ཨ་རུ་ར།། སྦྱར་བའི་མར་ལ་བཟང་དྲུག་ཨ་གར་ནག། སྤོས་དཀར་ཁ་རུ་ཚ་དང་རི་བོང་སྙིང་།། ཁ་ཚར་གདབ་པའི་སྨན་མར་ཚད་ལྡན་བཟའ།། ཟས་དང་སྤྱོད་ལམ་སྲོག་རླུང་སྐབས་དང་མཐུན།།
རྗེས་གཅོད།
རྗེས་གཅོད་དྲུག་བདུན་དཀར་ནག་མཚམས་དང་ནི།། ཨན་སྟོང་བསྲེག་ལ་ཙཀྲ་ཚད་ལྡན་གདགས།། དེས་ནི་སླར་ཡང་ཕྱིར་མི་ལྡོག་པར་འགྱུར།། དེ་ལྟར་མན་ངག་ཟབ་མོའི་ཆུ་གཏེར་ལས།། ལེགས་འོངས་ཕན་བདེའི་ནོར་བུའི་དོ་ཤལ་མཆོག། རྣམ་པར་ཕྱེ་ལས་གྲུབ་པའི་དགེ་ཚོགས་དེས།། འགྲོ་ཀུན་ནད་ཀྱི་ཚ་གདུང་བསལ་ཕྱིར་བསྔོ།།
ཞེས་སྲོག་རླུང་གི་བཅོས་ཐབས་སྙིང་པོ་ར་དྲིལ་བ་ཕན་བདེའི་དོ་ཤལ་ཞེས་བྱ་བ་འདི་ཡང་ཁྱབ་བདག་དཔལ་ལྡན་བླ་མའི་བཀའ་སྩལ་གྱིས་ཡང་ཡང་བསྐུལ་བར་བརྟེན་ནས་ཀུན་རྨོངས་འཇིགས་མེད་མཁྱེན་བརྩེས་མྱུར་དུ་སྦྱར་བ་ཇཡནྟུ།། །།


text:
by སྐྱེ་ཁམས་ཚོགས་པ། | Sep 24, 2017 | ཡུལ་ལྗོངས།རྫ་ཆུ་རུ་ཆུ་ཐོག་ནས་འགྲིམ་འགྲུལ་གྱི་བཀོད་པ་གཅིག་གྱུར་བྱེད་དཀའ་པས་དུམ་བུར་ཕྱེ་སྟེ་སོ་སོར་བགོས་ཡོད། སྤྱི་ལོ་སྔོན་གྱི་༢༡༠༠ལོའི་དུས་སུ་ཆུ་བོ་འདིའི་རྒྱུད་དུ་ཆེས་སྔ་བའི་ཚོ་ཁག་བྱུང་བ་དང་། ལྕགས་ཆས་དུས་རབས་ཀྱི་པྰན་ཁྲང་ཞེས་པའང་ཆུ་བོ་འདིའི་རྒྱུད་དུ་གནས་མྱོང་སྟེ།...
by སྐྱེ་ཁམས་ཚོགས་པ། | Sep 24, 2017 | ཁོར་ཡུག་ཁྲིམས་ལུགས།དོན་ཚན་དང་པོ། ཆོད་ཡིག་འདིའི་དམིགས་ཡུལ་གྱི་ཆེད་དུ་《སྤྱི་ཆིངས》དོན་ཚན་དང་པོའི་ནང་དོན་དངོས་སྤྱོད་བྱེད་པ ། དེ་མིན། ༡ “ཆིངས་འཇོག་ཕྱོགས་གཉིས་ཀྱི་ཚོགས་འདུ”དེ་《སྤྱི་ཆིངས》འཇོག་མཁན་ཕྱོགས་གཉིས་ཀྱི་ཚོགས་འདུ་ལ་བསྟན་པ་ཡིན།...
by སྐྱེ་ཁམས་ཚོགས་པ། | Sep 24, 2017 | ཡུལ་ལྗོངས།ལྷ་མོའི་བླ་མཚོ་ནི་བོད་ལྗོངས་ལྷོ་ཁ་ཁུལ་རྒྱ་ཚ་རྫོང་ཆོས་འཁོར་རྒྱལ་ཡུལ་ཚོ་རུ་ཡོད། ཆོས་འཁོར་རྒྱལ་དགོན་པ་ནས་ཆུ་ཚོད་བཞིའི་ནང་ལ་ང་ལ་སླེབས་ཐུབ་ཀྱང་། ས་ཆ་དེ་ནི་རྒྱ་མཚོའི་ངོས་ནས་སྤྱི་ཁྲི་ 5000m ཙམ་ན་ཡོད། མཚོ་དེ་ནི་དཔལ་ལྡན་ལྷ་མོའི་བླ་མཚོ་ཡིན་ཞིང་།...
by སྐྱེ་ཁམས་ཚོགས་པ། | Sep 24, 2017 | ཁོར་ཡུག་ཁྲིམས་ལུགས།མཉམ་འབྲེལ་རྒྱལ་ཚོགས་ཀྱི་གནམ་གཤིས་འགྱུར་ལྡོག་སྒྲོམ་གཞིའི་སྤྱི་ཆིངས་ཁ་ཡོ་ཐོའི་ཆོད་ཡིག...
by སྐྱེ་ཁམས་ཚོགས་པ། | Sep 24, 2017 | ཁོར་ཡུག་ཁྲིམས་ལུགས།ལེའུ་དང་པོ། བཅའ་ཁྲིམས་འདི་ནི་རི་སྐྱེས་སྲོག་ཆགས་རྩ་ཆེན་དང་རི་སྐྱེས་སྲོག་ཆགས་འཇིག་ཉེན་ཆེ་བ་དག་སྲུང་སྐྱོང་བྱ་ཆེད་དང་། རི་སྐྱེས་སྲོག་ཆགས་ཀྱི་ཐོན་ཁུངས་སྲུང་སྐྱོང་དང་འཕེལ་རྒྱས། ལུགས་མཐུན་གྱིས་བེད་སྤྱོད། སྐྱེ་ཁམས་དོ་མཉམ་སྲུང་འཛིན་བཅས་ཀྱི་ཆེད་དུ་བཙུགས།...